﻿လံာ်စီၤပၤ ခံဘ့ၣ်တဘ့ၣ်. 2 Kings 1

1 ဒီးစီၤအၤဃာ် သံ အလီၢ်ခံန့ၣ် မိၤအး ပူထီၣ် အံၣ်စရ့လးလီၤ. 2 ဒီးစီၤအဃၤစယၤ လီာ်တဲာ် လၢတၢ်ထူၣ်ဖျိ လၢဒၢး လၢထးခီတဒၢး လၢၡၤမရံ အပူၤ, ဒီးဆါထီၣ်ဝဲ, ဒီးမၢလီၤ ကလူးတဖၣ်, ဒီး စံးဘၣ်အီၤ, ယကမူဒံး လၢတၢ်ဆါအံၤဧါန့ၣ် လဲၤသံကွၢ် လၢဧ့ကြိၣ် အကစၢ် ဘဧၤလးစဘူာ်န့ၣ် တက့ၢ်. 3 ဒီးယွၤအကလူး စံး လၢပှၤတံးၡဘးဖိ စီၤအ့ၤလံယၤ, ဂဲၤဆၢထၢၣ်, လဲၤသဂၢၢ်ထီၣ် ပှၤၡၤမရံ အစီၤပၤ အကလူးတဖၣ်ဒီး စံးဘၣ်အီၤ, မ့ၢ်ကစၢ် တအိၣ်ဘၣ် လၢအံၣ်စရ့လး အပူၤဘၣ်ဒီး, သုလဲၤသံကွၢ်တၢ် လၢဧ့ကြိၣ် အကစၢ် ဘဧၤလးစဘူာ်န့ၣ် တမ့ၢ်ဘၣ်ဧါ. 4 မၤသးဒ်န့ၣ်ဒီး ယွၤ စံးဒ်အံၤ, နတယုၢ်လီၤဘၣ် လၢလီၢ်မံ လၢနလဲၤထီၣ် လၢအဖီခိၣ်ဘၣ်. နကသံ သပှၢ်တၢၢ်လီၤ. ဒီးစီၤအ့ၤလံယၤ ဟးထီၣ်ကွံာ်ဝဲလီၤ. 5 ဒီးကလူးတဖၣ် ဟဲက့ၤကဒါက့ၤဆူ အအိၣ်, ဒီးအဝဲဒၣ် စံးဘၣ်အီၤ, တၢ်အံၤ သုဟဲကဒါက့ၤ မ့ၢ်အဘၣ်မနုၤလဲၣ်. 6 ဒီးအဝဲသ့ၣ် စံးဆၢအီၤ, ပှၤဟဲသဂၢၢ် ပှၤတဂၤ, ဒီးစံးဘၣ် ပှၤ, လဲၤတၢ်, က့ၤကဒါက့ၤဆူ စီၤပၤ လၢအမၢလီၤ သု, ဒီး စံးဘၣ်အီၤ, ယွၤ စံးဒ်အံၤ, မ့ၢ်ကစၢ် တအိၣ်ဘၣ် လၢအံၣ်စရ့လး အပူၤ ဒီး, နမၢလီၤ တၢ်သံကွၢ် လၢဧ့ကြိၣ် အကစၢ် ဘဧၤလးစဘူာ် တမ့ၢ်ဘၣ်ဧါ. မၤသးဒ်န့ၣ်ဒီး နတယုၢ်လီၤ လၢလီၢ်မံ လၢနလဲၤထီၣ် လၢအဖီခိၣ်ဘၣ်. ဒီးနကသံ သပှၢ်တၢၢ်လီၤ. 7 ဒီးအဝဲဒၣ် စံးဘၣ်အီၤ, ပှၤလၢအဟဲသဂၢၢ်သု ဒီးစံးဘၣ်သု လၢတၢ်ကတိၤန့ၣ်မ့ၢ် အမၤအသး ဒ်လဲၣ်. 8 ဒီးအဝဲသ့ၣ် စံးဝဲဒၣ်, မ့ၢ် ပှၤအိၣ်ဒီး အဆူၣ် အါအါကလဲာ် ဒီးကံၢ်တူာ် အယီၢ်ဒ့ ဒီးအယီၢ်တကိး တၢ်ဖံးလီၤ. ဒီး စံးဝဲဒၣ်, မ့ၢ်ဝဲ လၢပှၤတံးၡဘးဖိ စီၤအ့ၤလံယၤလီၤ. 9 ဒီးစီၤပၤ မၢလီၤ ပှၤယဲၢ်ဆံအခိၣ် အိၣ်ဒီး အပှၤယဲၢ်ဆံ ဆူ အအိၣ်လီၤ. ဒီးလဲၤဝဲဆူ အအိၣ်, ဒီးကွၢ်ကွၢ်, ဆ့ၣ်နီၤဝဲ လၢကစၢၢ်ဒီခိၣ်, ဒီးစံးဝဲဒၣ်, ယွၤ အပှၤကညီဧၢ, စီၤပၤ စံးဝဲဒၣ်, ဟဲလီၤတက့ၢ်. 10 ဒီးစီၤအ့ၤလံယၤ စံးဆၢတၢ်, ဒီးစံးဘၣ် ပှၤယဲၢ်ဆံအခိၣ်, ယမ့မ့ၢ်ယွၤ အပှၤကညီ ဒီး, မ်မ့ၣ်အူ ဟဲလီၤ လၢမူခိၣ် ဒီးအီၣ်ကွံာ်နၤ, ဒီးနပှၤယဲၢ်ဆံန့ၣ် တက့ၢ်. ဒီးမ့ၣ်အူ ဟဲလီၤ လၢမူခိၣ်, ဒီးအီၣ်ကွံာ်အီၤ, ဒီးအပှၤယဲၢ်ဆံလီၤ. 11 မၤကဒီးတစု မၢလီၤ ပှၤယဲၢ်ဆံအခိၣ် တဂၤဒၣ် အိၣ်ဒီး အပှၤယဲၢ်ဆံလီၤ. ဒီးအဝဲဒၣ် ကတိၤတၢ် ဒီးစံးဝဲဒၣ်, ယွၤ အပှၤကညီဧၢ, စီၤပၤ စံးဝဲဒၣ်, ဟဲလီၤချ့ချ့ တက့ၢ်. 12 ဒီးစီၤအ့ၤလံယၤ စံးဆၢတၢ် ဒီး စံးဘၣ်အီၤ, ယမ့မ့ၢ် ယွၤ အပှၤကညီ ဒီး, မ်မ့ၣ်အူ ဟဲလီၤ လၢမူခိၣ်, ဒီးအီၣ်ကွံာ် နၤ, ဒီးနပှၤယဲၢ်ဆံ တက့ၢ်. ဒီးယွၤအမ့ၣ်အူ ဟဲလီၤ လၢမူခိၣ်, ဒီးအီၣ်ကွံာ်အီၤ ဒီးအပှၤယဲၢ်ဆံလီၤ. 13 မၤကဒီးတစု, မၢလီၤ ပှၤယဲၢ်ဆံအခိၣ် သၢဂၤတဂၤ ဒီး အပှၤယဲၢ်ဆံလီၤ. ဒီးပှၤယဲၢ်ဆံအခိၣ် သၢဂၤတဂၤ လဲၤထီၣ်, ဒီးဟဲ, ဒီးချံးလီၤအခီၣ် လၢစီၤအ့ၤလံယၤ အမဲာ်ညါ, ဒီးဃ့ကညးတၢ်, ဒီးစံး လၢအီၤ, ယွၤ အပှၤကညီဧၢ, မ်ယသးသမူ, ဒီးနခ့နပှၤ ယဲၢ်ဆံ အသးသမူအံၤ ကဲထီၣ် တၢ်လုၢ်ဒိၣ်ပှ့ၤဒိၣ် လၢနမဲာ်ညါ တက့ၢ်. 14 ကွၢ်ကွၢ်, မ့ၣ်အူ ဟဲလီၤ လၢမူခိၣ်, ဒီးအီၣ်ကွံာ် ပှၤယဲၢ်ဆံအခိၣ် ခံဂၤ လၢအခီၣ်ထံးန့ၣ်, ဒီးအပှၤယဲၢ်ဆံတဖၣ်န့ၣ်လီၤ. ဒီးခဲကနံၣ်အံၤ, မ်ယသးကဲထီၣ် တၢ်လုၢ်ဒိၣ်ပှ့ၤဒိၣ် လၢနမဲာ် တက့ၢ်. 15 ဒီးယွၤအကလူး စံးဘၣ် စီၤအ့ၤလံယၤ, လဲၤလီၤဒီး အီၤ တက့ၢ်, ပျံၤအီၤတဂ့ၤ. ဒီးဂဲၤဆၢထၢၣ်, ဒီးလဲၤလီၤဝဲ ဒီးအီၤဆူ စီၤပၤအအိၣ်လီၤ. 16 ဒီး စံးဘၣ်အီၤ, ယွၤ စံးဝဲ ဒ်အံၤ, မ့ၢ်နမၢလီၤ ကလူးတဖၣ် ဒ်သိး အကသံကွၢ်တၢ် လၢဧ့ကြိၣ် အကစၢ် ဘဧၤလးစဘူာ်လီၤ. (မ့ၢ်ကစၢ် လၢပကသံကွၢ် တၢ်ကတိၤ တအိၣ်ဘၣ် လၢအံၣ်စရ့လး အပူၤ တမ့ၢ်ဘၣ်ဧါ.) မၤသးဒ်န့ၣ်ဒီး နတယုၢ်လီၤဘၣ် လၢလီၢ်မံ လၢနလဲၤထီၣ် လၢအဖီခိၣ်ဘၣ်, ဒီးနကသံ သပှၢ်တၢၢ်လီၤ. 17 ဒီးသံဝဲ ဒ်ယွၤအကလုၢ်အကထါ လၢစီၤအ့ၤလံယၤ ကတိၤတၢ်အသိး, ဒီးစီၤယဟိရၣ် ကဲစီၤပၤ လၢအလီၢ်, လၢယူဒၤ အစီၤပၤ စီၤယဟိၡၤဖး အဖိခွါ စီၤယဟိရၣ် အနံၣ် ပှဲၤထီၣ် ခံနံၣ်တနံၣ်န့ၣ်လီၤ. အဂ့ၢ်ဒ်အံၤ, အဖိခွါ တအိၣ်ဘၣ်. 18 ဒီးတၢ်အိၣ်လီၤတဲာ် ဘၣ်ဃးဒီး စီၤအဃၤစယၤ လၢအမၤဝဲတဖၣ်န့ၣ် ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ် အပူၤ, တမ့ၢ်ဘၣ်ဧါ.


လံာ်စီၤပၤ ခံဘ့ၣ်တဘ့ၣ်. 2 Kings 2

1 ဒီးတုၤ ယွၤ ကဟံးထီၣ် စီၤအ့ၤလံယၤ ဆူ မူခိၣ် လၢကလံၤသဝံးဒီး, တၢ်မၤအသး လၢစီၤအ့ၤလံယၤ လဲၤဝဲ ဒီးစီၤအလံၤၡါ လၢကံးလကၤလးလီၤ. 2 ဒီးစီၤအ့ၤလံယၤ စံးဘၣ် စီၤအလံၤၡါ, အိၣ်ဒၣ်ကလိာ် ဖဲအံၤ တက့ၢ်. အဂ့ၢ်ဒ်အံၤ, ယွၤမၢ ယလဲၤဆူ ဘ့ၤသ့လး လီၤ. ဒီးစီၤအလံၤၡါ စံးဝဲဒၣ်, ယွၤမူဝဲ, ဒီးနသးမူဝဲ, ယ တလီၤဖးဘၣ် ဒီးနၤဘၣ်. ဒီးလဲၤလီၤဝဲဆူ ဘ့ၤသ့လးလီၤ. 3 ဒီးဝံ အဖိခွါတဖၣ် လၢအအိၣ်ဝဲ လၢဘ့ၤသ့လး အပူၤ ဟဲထီၣ်ဆူ စီၤအလံၤၡါ အအိၣ်, ဒီး စံးဘၣ်အီၤ, ယွၤကဟံးန့ၢ် နကစၢ် လၢနခိၣ် အဖီခိၣ် လၢမုၢ်မဆါ တနံၤအံၤ, နသ့ၣ်ညါ စ့ၢ်ကီးဧါ. ဒီးစံးဝဲဒၣ်, ယသ့ၣ်ညါလီၤ. အိၣ်ဘှီၣ်ကလာ် တက့ၢ်. 4 ဒီးစီၤအ့ၤလံယၤ စံးဘၣ်အီၤ, စီၤအလံၤၡါဧၢ, အိၣ်ဒၣ်ကလိာ် ဖဲအံၤ တက့ၢ်. အဂ့ၢ်ဒ်အံၤ, ယွၤမၢ ယလဲၤဆူ ယရံၤဃိလီၤ. ဒီးစံးဝဲဒၣ်, ယွၤမူဝဲ, ဒီးနသးမူဝဲန့ၣ်, ယတလီၤဖးဘၣ် ဒီးနၤဘၣ်. ဒီးဟဲဝဲဆူ ယရံၤဃိလီၤ. 5 ဒီးဝံ အဖိခွါ လၢအအိၣ်ဝဲ လၢယရံၤဃိတဖၣ် ဟဲဆူ စီၤအလံၤၡါ အအိၣ်ဒီး စံးဘၣ်အီၤ, ယွၤကဟံးန့ၢ် နကစၢ် လၢနခိၣ် အဖီခိၣ် လၢမုၢ်မဆါ တနံၤအံၤ, နသ့ၣ်ညါ စ့ၢ်ကီးဧါ. ဒီးစံးဝဲဒၣ်, ယသ့ၣ်ညါ စ့ၢ်ကီး လီၤ. အိၣ်ဘှီၣ်ကလာ် တက့ၢ်. 6 ဒီးစီၤအ့ၤလံယၤ စံးဘၣ်အီၤ, အိၣ်ဒၣ်ကလိာ် ဖဲအံၤ တက့ၢ်. အဂ့ၢ်ဒ်အံၤ, ယွၤမၢ ယလဲၤဆူ ယၢ်ဒ့ၣ်လီၤ. ဒီးစံးဝဲဒၣ်, ယွၤမူဝဲ, ဒီးနသးမူဝဲန့ၣ်, ယတလီၤဖးဘၣ် ဒီးနၤဘၣ်. ဒီးအဝဲသ့ၣ် ခံဂၤန့ၣ် လဲၤတၢ်လီၤ. 7 ဒီးပှၤကညီယဲၢ်ဆံ လၢဝံဖိခွါ အကျါ လဲၤဝဲ, ဒီးဆၢထၢၣ် ကွၢ်စၢၢ်တလၢၢ်လီၤ. ဒီးပှၤခံဂၤန့ၣ် ဆၢထၢၣ် လၢယၢ်ဒ့ၣ်အနံၤလီၤ. 8 ဒီးစီၤအ့ၤလံယၤ ဟံးန့ၢ် အယၣ်, ဒီးထူထီၣ်ဝဲ, ဒီးတီၢ် ထံ, ဒီးထံ သ့ၣ်ဖးလီၤအသး ဆူအံၤဆူန့ၣ်, ဒီးအဝဲသ့ၣ် ခံဂၤန့ၣ် လဲၤခီဂာ် လၢခိလီၤ. 9 ဒီးတုၤ အလဲၤခီဂာ်ကွံာ်ဒီး, တၢ်မၤအသး လၢစီၤအ့ၤလံယၤ စံးဘၣ် စီၤအလံၤၡါ, တၢ်တချုး ဟံးထီၣ်ကွံာ်ဒံးဘၣ်ယၤ လၢနၤဒီး, ဃ့တၢ် လၢယကမၤ လၢနဂီၢ် တက့ၢ်. ဒီးစီၤအလံၤၡါ စံးဝဲဒၣ်, မ်နသး ခံစး အိၣ်လၢယလိၤ တက့ၢ်. 10 ဒီးစံးဝဲဒၣ်, နဃ့ တၢ်ကီတမံၤလီၤ. တုၤ တၢ်ဟံးထီၣ်ကွံာ်ယၤ လၢနၤဒီး, နမ့ၢ်ထံၣ်ဘၣ်ယၤဒီး, တၢ်ကမၤအသး လၢနဂီၢ် ဒ်န့ၣ်လီၤ. မ့တမ့ၢ်ဘၣ် ဒ်န့ၣ်ဒီး တၢ်ကကဲထီၣ်ဘၣ် လၢနဂီၢ်ဘၣ်. 11 ဒီးတၢ်မၤအသး လၢအဝဲသ့ၣ် လဲၤတၢ်, ဒီးကတိၤတၢ် ဒီး, ကွၢ်ကွၢ်, လ့ၣ်ကဟၣ်မ့ၣ်အူ, ဒီးကသ့ၣ်မ့ၣ်အူတဖၣ်, မၤလီၤဖှၣ် အဝဲ ခံဂၤ, ဒီးစီၤအ့ၤလံယၤ လဲၤထီၣ်ဆူ မူခိၣ် လၢကလံၤသဝံး အပူၤလီၤ. 12 ဒီးစီၤအလံၤၡါ ထံၣ်ဘၣ်ဝဲ, ဒီးကိးထီၣ်, ယပၢ်ဧၢ, ယပၢ်ဧၢ, အံၣ်စရ့လး အလ့ၣ်ကဟၣ်, ဒီးအကသ့ၣ်တဖၣ်န့ၣ်လီၤ. ဒီးတထံၣ်လၢၤဘၣ် အီၤဘၣ်. ဒီးဟံး အယၣ်ဒၣ်ဝဲ, ဒီးဖှီကွံာ် လၢခံခီလီၤ. 13 ဒီးထၢထီၣ် စီၤအ့ၤလံယၤ အယၣ် လၢအလီၤတဲာ် လၢအလိၤ, ဒီးက့ၤကဒါက့ၤ, ဒီးဆၢထၢၣ် လၢယၢ်ဒ့ၣ်အနံၤ လီၤ. 14 ဒီးဟံးန့ၢ် စီၤအ့ၤလံယၤ အယၣ် လၢအလီၤတဲာ် လၢအလိၤ, ဒီးတီၢ်ထံ, ဒီးစံးဝဲဒၣ်, ယွၤ စီၤအ့ၤလံယၤ အကစၢ်န့ၣ်မ့ၢ် အအိၣ်ဖဲလဲၣ်. ဒီးတီၢ်ထံ ဝံၤဒီး, ထံ သ့ၣ်ဖးအသး ဆူအံၤဆူန့ၣ်, ဒီးစီၤအလံၤၡါ ခီဂာ်ဝဲလီၤ. 15 ဒီးတုၤဝံ အဖိခွါတဖၣ် အိၣ်ဝဲ လၢယရံၤဃိ ထံၣ်ဘၣ် အီၤ ဒီး, စံးဝဲဒၣ်, စီၤအ့ၤလံယၤအသး အိၣ်ဝဲ လၢစီၤအလံၤၡါ အလိၤလီၤ. ဒီးဟဲသဂၢၢ်အီၤ, ဒီးတီၤလီၤကဒွံကျိာ်ဝဲ လၢအမဲာ်ညါလီၤ. 16 ဒီးအဝဲသ့ၣ်တဖၣ်န့ၣ် စံးဝဲဒၣ်, ကွၢ်ကွၢ်, ပှၤအဆူၣ် ယဲၢ်ဆံ အိၣ်ဒီး နခ့နပှၤလီၤ. ဒုးလဲၤလၢ်အီၤ, ဒီးဃု နကစၢ် တက့ၢ်. ဘၣ်တဘၣ် ယွၤအသး ဟံးထီၣ်အီၤ, ဒီး လၢကစၢၢ် တဖျၢၣ်ဖျၢၣ် မ့ၢ်ဂ့ၤ, ကစၢၢ်ကဆူး တပူၤပူၤ မ့ၢ်ဂ့ၤ, ပာ်လီၤဝဲလီၤ. ဒီးစံးဝဲဒၣ်, သုတမၢလီၤ တဂ့ၤ. 17 ဒီးသဆၣ်ထီၣ်အခံ တုၤ အဝဲဒၣ် မဲာ်ဆှး, ဒီးစံး, မၢလီၤတၢ် တက့ၢ်. ဒီးမၢလီၤ ပှၤယဲၢ်ဆံ, ဒီးအဝဲသ့ၣ် ဃုဝဲ သၢနံၤ, ဒီးတထံၣ်န့ၢ်ဘၣ်ဝဲဘၣ်. 18 ဒီးဟဲက့ၤဝဲဆူ အအိၣ်လီၤ. ဒီးအဝဲဒၣ် အိၣ်ဝဲ လၢယရံၤဃိ အပူၤလီၤ. ဒီး စံးဘၣ်အီၤ, ယစံး လၢသုလဲၤ တဂ့ၤန့ၣ် တမ့ၢ်ဘၣ်ဧါ. 19 ဒီးဝ့ၢ် အပှၤကညီ စံး လၢစီၤအလံၤၡါ, ကွၢ်ကွၢ်, ဝ့ၢ်အလီၢ်အံၤဂ့ၤ, ဒ်ယကစၢ်ထံၣ်ဝဲ အသိးန့ၣ်, မ့မ့ၢ် ထံန့ၣ်မ့ၢ် အအၢ, ဒီးဟီၣ်ခိၣ် တဒုးကဲထီၣ်ဘၣ်တၢ်ဘၣ်. 20 ဒီးစံးဝဲဒၣ်, ဟဲစိာ်န့ၢ်ယၤ လၢပလီအသီ တဖျၢၣ်, ဒီး ဒၢနုာ် အံသၣ် လၢအပူၤ တက့ၢ်. ဒီးဟဲစိာ်ဝဲဆူ အအိၣ်လီၤ. 21 ဒီးလဲၤထီၣ်ဝဲဆူ ထံထီၣ်ပၢၢ် အအိၣ်, ဒီးကွံာ်လီၤ အံသၣ် လၢအပူၤ, ဒီးစံးဝဲဒၣ်, ယွၤ စံးဝဲ ဒ်အံၤ, ယမၤဘျါက့ၤလံ ထံအံၤလံ, တုၤအံၤဆူညါ တၢ်သံ, ဒီးတၢ်တဒုး ကဲထီၣ်ဘၣ်တၢ်ဘၣ်န့ၣ် တအိၣ်လၢၤဘၣ်. 22 ဒီးထံတဖၣ်န့ၣ် ဘျါက့ၤဝဲ တုၤ မုၢ်မဆါ တနံၤအံၤ ဒ်စီၤအလံၤၡါ အတၢ်ကတိၤ လၢအကတိၤဝဲ အသိးန့ၣ်လီၤ. 23 ဒီးဟးထီၣ် ဖဲန့ၣ် ဆူဘ့ၤသ့လး, ဒီးလဲၤထီၣ် လၢကျဲပူၤ, ဒီးဖိသၣ်ပိာ်ခွါဆံးတဖၣ် ဟဲထီၣ် လၢဝ့ၢ်ပူၤ, ဒီးဒုၣ်ဒွဲၣ်အီၤ, ဒီး စံးဘၣ်အီၤ, လဲၤထီၣ် ပှၤကျၤခိၣ်ဧၢ, လဲၤထီၣ် ပှၤကျၤခိၣ်ဧၢ. 24 ဒီးဃၣ်အသး ဒီးကွၢ်အီၤ, ဒီးဆိၣ်အၢအီၤ လၢယွၤအမံၤလီၤ. ဒီးတၤသူမိၢ် ခံဒု ဟဲထီၣ် လၢသ့ၣ် အကျါ, ဒီးဖှီကွံာ် ဖိသၣ် လွံၢ်ဆံခံဂၤ လၢအကျါန့ၣ်လီၤ. 25 ဒီးဟးထီၣ် ဖဲန့ၣ် ဆူ ကစၢၢ် ကၢ်မ့ၤလး, ဒီးဖဲန့ၣ် က့ၤက့ၤဆူ ၡၤမရံလီၤ.


လံာ်စီၤပၤ ခံဘ့ၣ်တဘ့ၣ်. 2 Kings 3

1 ဒီး လၢယူဒၤ အစီၤပၤ စီၤယဟိၡၤဖး အနံၣ် ပှဲၤထီၣ် တဆံဃိးနံၣ် တနံၣ်န့ၣ် စီၤအၤဃာ် အဖိခွါ စီၤယဟိရၣ် ကဲသီစီၤပၤ လၢအံၣ်စရ့လး အဖီခိၣ် လၢၡၤမရံ အပူၤ, ဒီး ကဲစီၤပၤ တဆံခံနံၣ်လီၤ. 2 ဒီးမၤ တၢ်အၢ လၢယွၤအမဲာ် ဘၣ်ဆၣ်ဒီး, တဒ်သိးဘၣ် အပၢ်, ဒီးတဒ်သိးဘၣ် အမိၢ်ဘၣ်. ဒီးသုးကွံာ် ဘဧၤလး အတၢ်ဂီၤ လၢအပၢ်တ့ဝဲလီၤ. 3 မ့ၢ်နာ်သက့ဒ်န့ၣ်ဒီး စဲဘူးအသးဒီး စီၤနဘး အဖိခွါ စီၤယၤရၤဘၣ် အတၢ်ဒဲးဘး လၢအဒုးမၤ အံၣ်စရ့လး လၢတၢ်ဒဲးဘးလီၤ. တလဲၤသဒၣ်ဘၣ်အီၤဘၣ်. 4 ဒီးမိၤအး အစီၤပၤ စီၤမ့ၡၤ မ့ၢ်သိ အကစၢ်, ဒီးဟ့ၣ် သိဖိ တကလီၤ, ဒီးသိဖါ တကလီၤ အိၣ်ဒီးအဆူၣ် လၢအံၣ်စရ့လး အစီၤပၤလီၤ. 5 ဒီးတုၤ စီၤအၤဃာ် သံဝဲ ဒီး, တၢ်မၤအသး လၢမိၤအး အစီၤပၤ ပူထီၣ် အံၣ်စရ့လး အစီၤပၤလီၤ. 6 ဒီးတၢ် လၢမုၢ်တနံၤန့ၣ် စီၤပၤ ယဟိရၣ် လဲၤထီၣ် လၢၡၤမရံ, ဒီးဂံၢ် အံၣ်စရ့လး ခဲလၢာ်လီၤ. 7 ဒီးလဲၤတၢ် ဒီးမၢလီၤတၢ်ဆူ ယူဒၤ အစီၤပၤ ယဟိၡၤဖး ဒီးစံးဝဲဒၣ်, မိၤအး အစီၤပၤ ပူထီၣ်လံယၤလံ. နကလဲၤတၢ် ဒီးယၤ ထီဒါ မိၤအး လၢပကဒုးသုးတၢ် စ့ၢ်ကီးဧါ. ဒီးစံးဝဲဒၣ်, ယကလဲၤတၢ်လီၤ. ယမ့ၢ်ဒ်နၤ အသိး, ယပှၤဂီၢ်မုၢ် ဒ်နပှၤဂီၢ်မုၢ် အသိး, ယကသ့ၣ် ဒ်နကသ့ၣ် အသိးန့ၣ်လီၤ. 8 ဒီးစံးဝဲဒၣ်, ပကလဲၤ ကျဲ ဖဲလဲၣ်ဘိလဲၣ်. ဒီးစံးဝဲဒၣ်, ကျဲ ခီဂာ် အဒိၣ် အပှၢ်မုၢ်ကနၢလီၤ. 9 ဒီးအံၣ်စရ့လး အစီၤပၤ လဲၤတၢ်, ဒီးယူဒၤ အစီၤပၤ, ဒီး အဒိၣ် အစီၤပၤ, ဒီးလဲၤတၢ် နွံနံၤကျဲ, ဒီး လၢပှၤသုးမုၢ် အဂီၢ်, ဒီး လၢဆၣ်ဖိကီၢ်ဖိအဒၢ လၢအပိာ်အခံ အဂီၢ်န့ၣ် ထံ တအိၣ်ဘၣ်. 10 ဒီးအံၣ်စရ့လး အစီၤပၤ စံးဝဲဒၣ်, အၣ်လါ, ယွၤ ကိးဖှိၣ် စီၤပၤ သၢဂၤအံၤ ဒ်သိး အကဟ့ၣ်လီၤကွံာ်အီၤဆူ မိၤအး အစုပူၤလီၤ. 11 ဒီးစီၤယဟိၡၤဖး စံးဝဲဒၣ်, ဒ်သိး ပကသံကွၢ် ယွၤဒီး, ယွၤ အဝံ တဂၤဂၤ တအိၣ်ဘၣ် ဖဲအံၤဘၣ်ဧါ. ဒီးအံၣ်စရ့လး အစီၤပၤ အခ့အပှၤ တဂၤ စံးဆၢတၢ် ဒီးစံးဝဲဒၣ်, စီၤၡၤဖး အဖိခွါ စီၤအလံၤၡါ လၢအဂၢ်လီၤ ထံ လၢစီၤအ့ၤလံယၤ အစုလိၤ တဂၤ အိၣ်ဖဲအံၤလီၤ. 12 ဒီးစီၤယဟိၡၤဖး စံးဝဲဒၣ်, ယွၤအကလုၢ် အိၣ်ဒီးအီၤ လီၤ. ဒီးအံၣ်စရ့လး အစီၤပၤ, စီၤယဟိၡၤဖး, ဒီးအဒိၣ် အစီၤပၤ လဲၤလီၤဆူ အအိၣ်လီၤ. 13 ဒီးစီၤအလံၤၡါ စံးဘၣ် အံၣ်စရ့လး အစီၤပၤ, တၢ်ဘၣ်ဃးဒီး ယၤ ဒီးနၤ မ့ၢ်မနုၤတမံၤလဲၣ်. လဲၤဆူ နပၢ်အဝံတဖၣ် အအိၣ်, ဒီးဆူ နမိၢ်အဝံတဖၣ် အအိၣ် တက့ၢ်. ဒီးအံၣ်စရ့လး အစီၤပၤ စံးဘၣ်အီၤ, တမ့ၢ်ဘၣ်. အဂ့ၢ်ဒ်အံၤ, ယွၤ ကိးဖှိၣ် စီၤပၤ သၢဂၤအံၤ ဒ်သိး အကဟ့ၣ်လီၤကွံာ်အီၤ လၢမိၤအး အစုပူၤလီၤ. 14 ဒီးစီၤအလံၤၡါ စံးဝဲဒၣ်, ယွၤ မူဝဲ လၢယဆၢထၢၣ် လၢအမဲာ်ညါန့ၣ်, မ့တမ့ၢ်ဘၣ် ယကွၢ်မဲာ် ဆူယူဒၤ အစီၤပၤ ယဟိၡၤဖးဒီး, ယတကွၢ်ဘၣ်တၢ် ဆူ နအိၣ်ဘၣ်, ဒီးယ တထံၣ်ဘၣ် နၤဘၣ်. 15 ဒီးခဲကနံၣ်အံၤ, ဟဲစိာ်န့ၢ်ယၤ လၢပှၤဒ့တၢ်ဖိ တဂၤ တက့ၢ်. ဒီးတုၤ ပှၤဒ့တၢ်ဖိ ဒ့တၢ်ဒီး, တၢ်မၤအသး လၢယွၤအစု အိၣ်ဘၣ် လၢအလိၤလီၤ. 16 ဒီးစံးဝဲဒၣ်, မၤ တၢ်တြိပူၤအံၤ ပှဲၤ လၢတၢ်ကျိၤတဖၣ် တက့ၢ်. 17 အဂ့ၢ်ဒ်အံၤ, ယွၤ စံးဒ်အံၤ, သုတထံၣ်ဘၣ် ကလံၤ, ဒီးသုတထံၣ်ဘၣ် တၢ်ဟဲစူၤဘၣ်. ဘၣ်ဆၣ်ဒီး တၢ်တြိပူၤအံၤ ကပှဲၤဝဲ ဒီးထံ ဒ်သိး သုကအီတၢ်, သုဝဲဒၣ်, ဒီးသု တၢ်ဖိတၢ်လံၤ, ဒီးသုဆၣ်ဖိကီၢ်ဖိ အဒၢတဖၣ်လီၤ. 18 ဒီးတၢ်အံၤမ့ၢ် တၢ်ဖှံတမံၤ လၢယွၤ အမဲာ်ညါလီၤ. ကဟ့ၣ်လီၤကွံာ် စ့ၢ်ကီး ပှၤမိၤအးဖိ လၢသုစုပူၤလီၤ. 19 ဒီးသု ကကျီကွံာ် ကယဲၢ် ဝ့ၢ် အိၣ်ဒီး အခိၣ်ဒူ, ဒီး ကယဲၢ် ဝ့ၢ် လၢတၢ်ဃုထၢအီၤ, ဒီးကကူာ်လီၤကွံာ် ကယဲၢ် သ့ၣ် လၢအဂ့ၤ, ဒီးသုကဆွံတံာ် ကယဲၢ် ထံထီၣ်ပၢၢ်, ဒီးမၤဟးဂီၤ ကယဲၢ် ဟီၣ်ခိၣ် အကဝီၤဂ့ၤ လၢလၢၢ်တဖၣ်န့ၣ်လီၤ. 20 ဒီး လၢမုၢ်ဆ့ၣ်ထီၣ်န့ၣ် တုၤ ပှၤပာ်ထီၣ် တၢ်မၤဘူၣ် ကိၣ်ဒီး, ကွၢ်ကွၢ်, တၢ်မၤအသး လၢထံ ဟဲ လၢအဒိၣ် အကျဲ, ဒီးကီၢ်ပှဲၤဝဲ ဒီးထံဧိၤနိဧိၤလီၤ. 21 ဒီးတုၤ ပှၤမိၤအးဖိ နၢ်ဟူဝဲ ခဲလၢာ် လၢစီၤပၤတဖၣ် ဟဲ ဒုးတၢ် ဒီးအီၤ ဒီး, ဒုးအိၣ်ဖှိၣ် ကယဲၢ် ပှၤလၢအသိးသဃိးသ့, ဒီးပှၤ လၢအသးပှၢ်န့ၢ်အီၤ တက့ၢ်, ဒီးဆၢထၢၣ် လၢကီၢ်အဃၢၤန့ၣ်လီၤ. 22 ဒီးမုၢ်ဆ့ၣ်ထီၣ်န့ၣ် ဂဲၤဆၢထၢၣ် ဂီၤဂီၤ, ဒီးမုၢ်အဧူၢ် ဆဲးဘၣ် လၢထံဖံးခိၣ်, ဒီးပှၤမိၤအးဖိ ထံၣ်ဘၣ် ထံ လၢဝၢ်ဘးခီဂီၤ ဒ်တၢ်သွံၣ် အသိးန့ၣ်လီၤ. 23 ဒီးစံးဝဲဒၣ်, အဝဲအံၤ မ့ၢ်တၢ်သွံၣ်လီၤ. စီၤပၤတဖၣ် ဘၣ် တၢ်မၤသံလံအီၤ သပှၢ်တၢၢ်, ဒီးကျီလိာ်လံအသးလံ, ဒီးခဲကနံၣ်အံၤ, မိၤအးဧၢ, ဟဲဆူ တၢ်ဂုာ်န့ၢ် အအိၣ် တက့ၢ်. 24 ဒီးဟဲဝဲဆူ အံၣ်စရ့လး အသူၣ်ဒဲအလီၢ်, ဒီးပှၤအံၣ်စရ့လးဖိ ဂဲၤထၢၣ်, ဒီးကျီကွံာ် ပှၤမိၤအးဖိ, ဒီးအဝဲသ့ၣ် ဃ့ၢ်ဝဲ လၢအမဲာ်ညါ, ဒီးကျီကွံာ်တၢ်, ဒီးလဲၤတၢ်, ဒီးကျီကွံာ် ပှၤမိၤအးဖိ ဆူၣ်ဆူၣ်ကလဲာ်လီၤ. 25 ဒီးမၤလီၤပှီၢ် အဝ့ၢ်တဖၣ်, ဒီး လၢကယဲၢ် ဟီၣ်ခိၣ် အကဝီၤ အဂ့ၤ အဖီခိၣ်န့ၣ် တဂၤ ကွံာ်လၢၢ် တဖျၢၣ်, တဂၤ ကွံာ်လၢၢ် တဖျၢၣ်, ဒီးမၤပှဲၤအီၤလီၤ. ဒီးဆွံတံာ် ထံထီၣ်ပၢၢ် ခဲလၢာ်, ဒီးကူာ်လီၤကွံာ် သ့ၣ်အဂ့ၤ ခဲလၢာ် တုၤအပာ်လီၤတဲာ် ထဲကံၢ်ဃရၤၡ့း အခိၣ်ဒူ, ဒီးပှၤခးနီၣ်ဘျုး လဲၤတရံး ဒီးခးဘၣ်အီၤလီၤ. 26 ဒီးမိၤအး အစီၤပၤ ထံၣ်ဘၣ်ဝဲ လၢတၢ်ဒုးသုးဆူၣ်န့ၢ် အီၤ တက့ၢ်, ဒီးဟံးန့ၢ် ပှၤနွံကထိ လၢအဘီၣ်ထီၣ်နး ဒ်သိး အကဘၢၣ်ဖျိတၢ်ဆူ အဒိၣ် အစီၤပၤ အအိၣ်လီၤ. ဒီးမၤဝဲ တသ့ဘၣ်. 27 ဒီးဟံးန့ၢ် အဖိခွါဝဲၢ်ကိ လၢအကြၢးကဲ စီၤပၤ လၢအလီၢ်, ဒီးလုၢ်အီၤ လၢတၢ်လုၢ်မ့ၣ်အူ လၢဝ့ၢ်ခိၣ်ဒူ အဖီခိၣ် လီၤ. ဒီးတၢ်သးထီၣ်ဖးဒိၣ် အိၣ်ဝဲ လၢအံၣ်စရ့လးန့ၣ်, ဒီးအဝဲသ့ၣ်တဖၣ်န့ၣ် ဟးထီၣ်ဝဲ လၢအအိၣ်, ဒီးက့ၤက့ၤဝဲဆူ အကီၢ်ဒၣ်ဝဲန့ၣ်လီၤ.

1 ဒီးပိာ်မုၣ်တဂၤ လၢဝံဖိခွါတဖၣ် အမါ အကျါန့ၣ် ကိးထီၣ်ဆူ စီၤအလံၤၡါ, ဒီးစံးဝဲဒၣ်, နခ့နပှၤ ယဝၤ တဂၤ သံလံ. ဒီးနသ့ၣ်ညါ လၢနခ့နပှၤ ပျံၤ ယွၤလီၤ. ဒီးအကမၢ် အကစၢ် ဟဲဝဲ ဒ်သိး အကဟံးန့ၢ် မၢကဲကုၢ် ယဖိခွါ ခံဂၤလီၤ. 2 ဒီးစီၤအလံၤၡါ စံးဘၣ်အီၤ, ယဘၣ်မၤ တၢ် လၢနဂီၢ် လၢမနုၤတမံၤလဲၣ်, စံးဘၣ်ယၤ တက့ၢ်. တၢ်အိၣ်လၢနဟံၣ်ပူၤ မနုၤတမံၤလဲၣ်, စံးဘၣ်ယၤ တက့ၢ်. ဒီးစံးဝဲဒၣ်, တၢ်တအိၣ်ဘၣ် ဒီးနကုၢ်ပိာ်မုၣ် လၢဟံၣ်ပူၤ နီတမံၤဘၣ်. အိၣ် ထဲသိကိ တဖျၢၣ်ဧိၤလီၤ. 3 ဒီး စံးဘၣ်အီၤ, လဲၤဃ့ တၢ်ပူၤတၢ်လီၢ်တဖၣ် လၢပှၤ လၢနဃၢၤ အိၣ်လၢခိ ခဲလၢာ်, တၢ်ပူၤတၢ်လီၢ် အိၣ်ကလီတဖၣ် တက့ၢ်. မၤန့ၢ် စှၤဖျၢၣ် တဂ့ၤ. 4 ဒီးဟဲနုာ်, ဒီးကးတံာ်ဃာ် တြဲၤ လၢနခံ, ဒီး လၢနဖိခွါတဖၣ် အခံ, ဒီးနဘၣ်လူ လၢကယဲၢ် တၢ်ပူၤတၢ်လီၢ်တဖၣ်န့ၣ် အပူၤ ခဲလၢာ်, ဒီးတၢ် လၢအပှဲၤဝဲန့ၣ် နဘၣ်ပာ်တပူၤဒၣ်လီၤ. 5 ဒီးဟးထီၣ် လၢအအိၣ်, ဒီးကးတံာ်ဃာ် တြဲၤ လၢအခံ, ဒီး လၢအဖိခွါ အခံလီၤ. အဝဲသ့ၣ်တဖၣ်န့ၣ် ဟဲစိာ်တၢ် ဆူအအိၣ်, ဒီးအဝဲဒၣ် လူလီၤတၢ်လီၤ. 6 ဒီးတုၤ တၢ်ပူၤတၢ်လီၢ် ပှဲၤဝဲ ဒီး, တၢ်မၤအသး လၢအစံးဘၣ် အဖိခွါ, ဟဲစိာ်ဒံး တၢ်ပူၤတၢ်လီၢ် တဖျၢၣ် တက့ၢ်. ဒီး စံးဘၣ်အီၤ, တၢ်ပူၤတၢ်လီၢ် တအိၣ်လၢၤဘၣ်, ဒီးသိ အိၣ်ကတီၢ်လီၤ. 7 ဒီးဟဲဝဲ, ဒီးစံးဘၣ် ယွၤ အပှၤကညီ, ဒီးအဝဲဒၣ် စံးဘၣ် အီၤ, လဲၤဆါကွံာ် သိ ဒီးလိးတူာ်ကွံာ် နကမၢ်, ဒီးမူနဲဒီး နဖိခွါတဖၣ်န့ၣ် လၢတၢ်အိၣ်လီၤတဲာ်တဖၣ်န့ၣ် တက့ၢ်. 8 ဒီးတၢ်မၤအသး လၢအန့ၣ် တနံၤ လၢစီၤအလံၤၡါ လဲၤပူၤတၢ်ဆူ ၡူန့ၣ်, ဒီးပိာ်မုၣ်ကဲဒိၣ် အိၣ်ဝဲဖဲန့ၣ် တဂၤ, ဒီး ကညးအီၤ လၢအကအီၣ်ကိၣ်လီၤ. ဒီးဖဲဒၣ် အလဲၤတၢ်ဘၣ် ကျဲ တဘျီဘျီန့ၣ် တၢ်မၤအသး လၢအလဲၤနုာ် အီၣ် ကိၣ် ဖဲန့ၣ်လီၤ. 9 ဒီးစံးဘၣ် အဝၤ, ကွၢ်ကွၢ်, ယထံၣ် လၢပှၤတဂၤအံၤ မ့ၢ်ယွၤ အပှၤစီဆှံလီၤ. အဝဲဒၣ် လဲၤတၢ်ဘၣ် ကျဲ ဖဲပအိၣ် တထံၣ်ဃီလီၤ. 10 မ်ပမၤ ဒၢးဖိ လၢတၢ်ဒူၣ် အဖီခိၣ် လၢအဂီၢ် တက့ၢ်. ဒီးပကပာ် အလီၢ်မံ, ဒီးစီၢ်နီၤခိၣ်, ဒီးလီၢ်ဆ့ၣ်နီၤ, ဒီးမ့ၣ်အူဒၢအလီၢ် ဖဲန့ၣ် လၢအဂီၢ် တက့ၢ်. ဒီး တုၤအဟဲဆူ ပအိၣ်ဒီး, တၢ်ကမၤအသး လၢအကဃၣ် အသးဆူန့ၣ်လီၤ. 11 ဒီးတၢ်မၤအသး လၢအန့ၣ် တနံၤ လၢအဟဲဝဲဖဲန့ၣ်, ဒီးဃၣ်အသးဆူ ဒၢးဖိ အပူၤန့ၣ်, ဒီးမံဝဲ ဖဲန့ၣ်လီၤ. 12 ဒီးစံးဘၣ် အခ့အပှၤ စီၤက့ၤဃစံ, ကိးန့ၢ် ပှၤၡူန့ၣ်ဖိ တဂၤန့ၣ် တက့ၢ်. ဒီးကိးဝဲ, ဒီးအဝဲဒၣ် ဆၢထၢၣ် လၢအမဲာ်ညါလီၤ. 13 ဒီးစံး လၢအခ့အပှၤ, စံးဘၣ်အီၤ, ကွၢ်ကွၢ်, နအံးက့ၤကွၢ်က့ၤ မၤစၢၤ ပှၤ လၢကယဲၢ် တၢ်ခဲလၢာ်အံၤလီၤ. ပှၤကမၤ လၢနဂီၢ် မနုၤတမံၤလဲၣ်. ပှၤကတိၤတၢ် လၢနဂီၢ် ဒီးစီၤပၤမ့ၢ်ဂ့ၤ, ဒီးပှၤသုးမုၢ်အခိၣ်မ့ၢ်ဂ့ၤ, အလီၢ်အိၣ်ဧါ. ဒီးစံးဝဲဒၣ်, ယအိၣ်ယဆိး လၢယပှၤတကလုာ်ဒၣ်ယဲ အကျါလီၤ. 14 ဒီးစံးဝဲဒၣ်, ဒီးပှၤဘၣ်မၤ လၢအဂီၢ် လၢမနုၤတမံၤလဲၣ် ဒီးစီၤက့ၤဃစံ စံးဝဲဒၣ်, မ့ၢ်မး အဖိ တအိၣ်ဘၣ်, ဒီးအဝၤ အသးပှၢ်တ့ၢ်လီၤ. 15 ဒီးစံးဝဲဒၣ်, ကိးန့ၢ် အီၤ တက့ၢ်. ဒီးကိးဝဲ, ဒီးအဝဲဒၣ် ဆၢထၢၣ် လၢကျဲစၢၤ အခီၣ်ထံးလီၤ. 16 ဒီးစံးဝဲဒၣ်, တုၤ အကတီၢ်အံၤ ဆၢအလီၢ်ဒီး, ဖဲတၢ်မူအကတီၢ်န့ၣ် နကဖိး ဖိခွါ တဂၤလီၤ. ဒီးစံးဝဲဒၣ်, တမ့ၢ်ဘၣ်, ယကစၢ်, ယွၤ အပှၤကညီဧၢ, ကတိၤ ကဘျံးကဘျၣ် ဒီးနကုၢ်ပိာ်မုၣ် တဂ့ၤ. 17 ဒီးပိာ်မုၣ်န့ၣ် ဒၢထီၣ်, ဒီးဆံးစၢ်န့ၢ် အဖိခွါ ဖဲအကတီၢ် လၢစီၤအလံၤၡါ စံးဘၣ်အီၤ, ဖဲတၢ်မူအကတီၢ်န့ၣ်လီၤ. 18 ဒီးတုၤ ဖိသၣ် ဒိၣ်ထီၣ်ဒီး, ဘၣ် လၢမုၢ်တနံၤ တၢ်မၤအသး လၢအလဲၤထီၣ်ဆူ အပၢ်အအိၣ်, ဆူပှၤကူးဘုဖိတဖၣ် အအိၣ်လီၤ. 19 ဒီးစံးဘၣ် အပၢ်, ယခိၣ်, ယခိၣ်, ဒီးစံးဘၣ် ဖိၣ်သၣ်ခွါ တဂၤ, လဲၤစိာ်အီၤ ဆူ အမိၢ်အအိၣ် တက့ၢ်. 20 ဒီးဟံးန့ၢ်အီၤ, ဒီးစိာ်ဝဲဆူ အမိၢ်အအိၣ်, ဒီးဖိသၣ် ဆ့ၣ်နီၤ လၢအဟုးလာ် တုၤ မုၢ်ထူၣ်, ဒီးသံဝဲလီၤ. 21 ဒီးလဲၤထီၣ်, ဒီးပာ်လီၤအီၤ လၢယွၤ အပှၤကညီ အလီၢ်မံ အဖီခိၣ်, ဒီးကးတံာ်ဃာ် တြဲၤ, ဒီးဟးထီၣ်ဝဲလီၤ. 22 ဒီးကိးထီၣ်ဆူ အဝၤ, ဟ့ၣ်ယုၢ်န့ၢ်လၢ်ယၤ လၢဖိၣ်သၣ်ခွါ တဂၤ, ဒီးကသ့ၣ်ယီၤ တဒု, ဒ်သိး အကဃ့ၢ်ဆူ ယွၤ အပှၤကညီ အအိၣ်, ဒီးဟဲက့ၤန့ၣ် တက့ၢ်. 23 ဒီးစံးဝဲဒၣ်, နကလဲၤဆူ အအိၣ် လၢမုၢ်မဆါ တနံၤအံၤ မ့ၢ်အဘၣ်မနုၤလဲၣ်. လါထီၣ်သီနံၤ တမ့ၢ်ဘၣ်, မုၢ်အိၣ်ဘှံးနံၤ တမ့ၢ်ဘၣ်. ဒီးစံးဝဲဒၣ်, တၢ်မုာ်တၢ်ဖိးလီၤ. 24 ဒီးဂီၤကၢ် ကသ့ၣ်ယီၤ, ဒီးစံးဘၣ် အခ့အပှၤ, နီၣ် ဒီး လဲၤတၢ် တက့ၢ်. ယမ့ၢ်တမၤလိာ်ဘၣ်နၤဒီး, မၤစၢ်လီၤ နနီၣ်တၢ် တဂ့ၤ. 25 ဒီးလဲၤတၢ်, ဒီးဟဲက့ၤဆူ ယွၤ အပှၤကညီ အအိၣ် လၢကစၢၢ် ကၢ်မ့ၤလးလီၤ. ဒီးတုၤ ယွၤ အပှၤကညီ ထံၣ်ဘၣ် အီၤ လၢအယံၤဒီး, တၢ်မၤအသး လၢအစံးဘၣ် အခ့အပှၤ, စီၤက့ၤဃစံ, ကွၢ်ကွၢ်, ပှၤၡူန့ၣ်ဖိ တဂၤန့ၣ်လီၤ. 26 ခဲကနံၣ်အံၤ ဃ့ၢ်သဂၢၢ်အီၤ, ဒီးစံး လၢအီၤ, နအိၣ်မုာ် စ့ၢ်ကီးဧါ, နဝၤ အိၣ်မုာ် စ့ၢ်ကီးဧါ, ဖိသၣ်န့ၣ် အိၣ်မုာ် စ့ၢ်ကီးဧါန့ၣ် တက့ၢ်. ဒီးစံးဝဲဒၣ်, အိၣ်မုာ်ဝဲလီၤ. 27 ဒီးတုၤ အတုၤ လၢယွၤ အပှၤကညီ အအိၣ် လၢကစၢၢ်လိၤ ဒီး, ဟံးဃာ် အခီၣ်, ဒီးစီၤက့ၤဃစံ သုးဘူးအသး ဒ်သိး အကထွၣ်ကွံာ်အီၤလီၤ. ဒီးယွၤ အပှၤကညီ စံးဘၣ် အီၤ, ကအိၣ်ဒၣ်ဝဲ တက့ၢ်. အဂ့ၢ်ဒ်အံၤ, အသူၣ်ကိၢ်အသးဂီၤ လၢအပူၤ, ဒီးယွၤ ပာ်ခူသူၣ်ဝဲ ဒီးယၤ, ဒီးတစံးဘၣ် ယၤဘၣ်. 28 ဒီးစံးဝဲဒၣ်, ယဃ့န့ၢ် ဖိသၣ်တဂၤ လၢယကစၢ် စ့ၢ်ကီး ဧါ. ယစံး, လီန့ၢ်ယၤ တဂ့ၤန့ၣ် တမ့ၢ်ဘၣ်ဧါ. 29 ဒီးအဝဲဒၣ် စံးဘၣ် စီၤက့ၤဃစံ, ကံၢ်တူာ် နယီၢ်ဒ့, ဒီး ဟံးန့ၢ် ယနီၣ်ထိးဘိ လၢနစုပူၤ, ဒီးလဲၤတၢ် တက့ၢ်. နမ့ၢ်ဘၣ်သဃိာ် ပှၤတဂၤဂၤဒီး, ဆိၣ်ဂ့ၤအီၤ တဂ့ၤ. ဒီးပှၤတဂၤဂၤ မ့ၢ်ဆိၣ်ဂ့ၤနၤဒီး, စံးဆၢအီၤ တဂ့ၤ. ဒီးပာ်လီၤ ယနီၣ်ထိးဘိ လၢဖိသၣ်အမဲာ် အဖီခိၣ် တက့ၢ်. 30 ဒီးဖိသၣ်အမိၢ် စံးဝဲဒၣ်, ယွၤမူဝဲ, ဒီးနသးမူဝဲန့ၣ်, ယ တဟးဖး ဒီးနၤဘၣ်. ဒီးဂဲၤဆၢထၢၣ်, ဒီးပိာ်အခံလီၤ. 31 ဒီးစီၤက့ၤဃစံ လဲၤဝဲ လၢအမဲာ်ညါ, ဒီးပာ်လီၤ နီၣ်ထိးဘိ လၢဖိသၣ် အမဲာ် အဖီခိၣ်, ဒီးတၢ်အသီၣ် တအိၣ်, တၢ်ကနၣ်တၢ် တအိၣ်ဘၣ်. ဒီးဟဲက့ၤသဂၢၢ်အီၤ, ဒီးတဲဘၣ်ဝဲ, ဒီးစံးဝဲဒၣ်, ဖိသၣ် တဖုသံနီၣ်ဘၣ်. 32 ဒီးစီၤအလံၤၡါ ဟဲနုာ် လၢဟံၣ်ပူၤ, ဒီးကွၢ်ကွၢ်, ဖိသၣ် သံလံ. ဒီးမံလီၤဝဲ လၢအလီၢ်မံ အဖီခိၣ်လီၤ. 33 ဒီးလဲၤနုာ်ဝဲ, ဒီးကးတံာ်ဃာ် တြဲၤ လၢအဝဲသ့ၣ် ခံဂၤ အခံ, ဒီးဘါထုကဖၣ် ယွၤလီၤ. 34 ဒီးလဲၤထီၣ် မံလီၤ လၢဖိသၣ်န့ၣ် အဖီခိၣ်, ဒီးပာ် အထးခိၣ် လၢအထးခိၣ် အဖီခိၣ်, ဒီးအမဲာ် လၢအမဲာ် အဖီခိၣ်, အစု လၢအစု အဖီခိၣ်, ဒီးစူၣ်ထီၣ်အသး လၢဖိသၣ် အဖီခိၣ်, ဒီးဖိသၣ်အညၣ် လၢၤထီၣ်ဝဲလီၤ. 35 ဒီးဟဲက့ၤ, ဒီးဟးယဲၤယီၤတၢ် လၢဟံၣ်ပူၤ, ဒီးလဲၤထီၣ် စူၣ်ထီၣ်အသး လၢအဖီခိၣ်, ဒီးဖိသၣ် ဆံၣ်ဆဲထီၣ် နွံဘျီ, ဒီးဖိသၣ် အိးထီၣ် အမဲာ်လီၤ. 36 ဒီး ကိးန့ၢ် စီၤက့ၤဃစံ, ဒီးစံးဝဲဒၣ်, ကိးန့ၢ် ပှၤၡူန့ၣ်ဖိ တဂၤန့ၣ် တက့ၢ်. ဒီးအဝဲဒၣ် ကိးန့ၢ် အီၤလီၤ. ဒီးဟဲနုာ်ဝဲဆူ အအိၣ်, ဒီး စံးဘၣ်အီၤ, ဟံးထီၣ်န့ၢ် နဖိခွါ တက့ၢ်. 37 ဒီးလဲၤနုာ်ဝဲ, ဒီးထိၣ်လီၤပှီၤအသး လၢအခီၣ်ထံး, ဒီး တီၤလီၤကဒွံကျိာ်, ဒီးဟံးန့ၢ်ထီၣ် အဖိခွါ, ဒီးဟးထီၣ်ဝဲလီၤ. 38 ဒီးစီၤအလံၤၡါ ဟဲက့ၤကဒီးဆူ ကံးလကၤလး, ဒီးတၢ်သၣ်ဝံၤလီၤဒိ အိၣ်ဝဲ လၢကီၢ်ပူၤန့ၣ်လီၤ. ဒီးဝံတဖၣ် အိၣ်ဝဲဆိးဝဲ လၢအမဲာ်ညါ, ဒီးစံးဘၣ် အခ့အပှၤ, ပာ်လီၤသပၢၤဖးဒိၣ်, ဒီးချီ တၢ်ချီ လၢဝံ အဖိခွါတဖၣ် အဂီၢ် တက့ၢ်. 39 ဒီးပှၤတဂၤ လဲၤဝဲ လၢပှၢ်လၢ်ကျါ ဒ်သိး အကထၢဖှိၣ် တၢ်ဒိးတၢ်လၣ်လီၤ. ဒီးထံၣ်န့ၢ်ဝဲ လၢခီခးဖး ကိးအမုၢ် တမုၢ်, ဒီးဒဲးဝဲ အသၣ်မံ တုၤ အမၤပှဲၤ အသးနါပှၢ်, ဒီးဟဲက့ၤ သွဲၣ်နုာ်အီၤ လၢတၢ်ချီ အသပၢၤပူၤလီၤ. အဂ့ၢ်ဒ်အံၤ, တသ့ၣ်ညါဘၣ်ဝဲဘၣ်. 40 ဒီးဂၢ်လီၤဝဲ ဒ်သိး ပှၤကညီ ကအီၣ်တၢ်လီၤ. ဒီးအီၣ် တၢ်ချီ အဖၢမုၢ်ဒီး, ကိးပသူထီၣ် ဒီးစံးဝဲဒၣ်, ယွၤ အပှၤကညီဧၢ, တၢ်သံ အိၣ်ဝဲ လၢသပၢၤပူၤလီၤ. ဒီးအီၣ်ဝဲ တသ့ဘၣ်. 41 ဒီးစံးဝဲဒၣ်, ဟဲစိာ် ကိၣ်ကမူၣ် တက့ၢ်. ဒီးဖၢလီၤဝဲ လၢသပၢၤပူၤ, ဒီးစံးဝဲဒၣ်, ဂၢ်လီၤ လၢပှၤဂီၢ်မုၢ် အဂီၢ် ဒ်သိး အကအီၣ်တၢ်န့ၣ် တက့ၢ်. ဒီးတၢ်အၢ တအိၣ်ဘၣ် လၢသပၢၤပူၤဘၣ်. 42 ဒီးပှၤတဂၤ ဟဲဝဲ လၢဘဧၤလးၡလံၡၤ, ဒီးဟဲစိာ်န့ၢ် ယွၤ အပှၤကညီ လၢကိၣ်အလိၣ် ခံဆံ တ့ဝဲ လၢဘုမုယီၤ အသၣ်ဆိ, ဒီးဘုအစဲၤတဖၣ် လၢထၢၣ်ပူၤလီၤ. ဒီးစံးဝဲဒၣ်, ဟ့ၣ်လီၤ ပှၤဂီၢ်မုၢ် ဒ်သိး အကအီၣ်တၢ် တက့ၢ်. 43 ဒီး အခ့အပှၤ စံးဘၣ်အီၤ, ယကပာ်လီၤ တၢ်အံၤ လၢပှၤတကယၤ အမဲာ်ညါန့ၣ်မ့ၢ် အဘၣ်မနုၤလဲၣ်. ဒီးစံးကဒီးဝဲဒၣ်, ဟ့ၣ်လီၤ ပှၤဂီၢ်မုၢ် ဒ်သိး အကအီၣ်တၢ် တက့ၢ်. အဂ့ၢ်ဒ်အံၤ, ယွၤ စံးဝဲ ဒ်အံၤ, ကအီၣ်တၢ်, ဒီးကပာ်လီၤတဲာ်တၢ်လီၤ. 44 ဒီးပာ်လီၤဝဲ လၢအမဲာ်ညါ, ဒီးအဝဲသ့ၣ်တဖၣ်န့ၣ် အီၣ်ဝဲ, ဒီးပာ်လီၤတဲာ်တၢ် ဒ်ယွၤအကလုၢ်ကထါ အသိးန့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 5

1 ဒီးစူၤရံ အစီၤပၤ အပှၤသုးမုၢ်အခိၣ် စီၤနဧၤမၣ်မ့ၢ် ပှၤအဒိၣ် လၢအကစၢ် အမဲာ်ညါ, ဒီးတၢ်ကွၢ်မဲာ်အီၤလီၤ. အဂ့ၢ်ဒ်အံၤ, ယွၤ ဟ့ၣ်လီၤ တၢ်အုၣ်က့ၤခီၣ်က့ၤ စူၤရံ လၢအီၤလီၤ. ဒီးမ့ၢ် ပှၤအဆူၣ် လၢဒုးတၢ် အပူၤလီၤ. ဘၣ်ဆၣ်ဒီးမ့ၢ် ပှၤဘၣ် တၢ်ဆါအၢလီၤ. 2 ဒီးပှၤစူၤရံဖိ လဲၤတ့ၢ် ဒီးပှၤအဖုတဖၣ်, ဒီးဟဲစိာ် မၢကဲကုၢ် ဖိသၣ်ပိာ်မုၣ် အဆံးတဂၤ လၢအံၣ်စရ့လး အကီၢ်ပူၤ, ဒီးအိၣ်ဝဲ လၢစီၤနဧၤမၣ် အမါ အအိၣ်လီၤ. 3 ဒီးစံးဘၣ် အကစၢ်မုၣ်, မ်ယကစၢ် အိၣ်ဝဲ လၢဝံ အမဲာ်ညါ လၢအအိၣ်ဝဲ လၢၡၤမရံ အပူၤန့ၣ် တက့ၢ်. တုၤနုၤတစု ကမၤဘျါက့ၤအီၤ လၢအတၢ်ဆါအၢလီၤ. 4 ဒီးအဝဲဒၣ် လဲၤနုာ်, ဒီးတဲဘၣ် အကစၢ်, ဒီးစံးဝဲဒၣ်, ဖိသၣ်ပိာ်မုၣ် လၢအဟဲ လၢကီၢ်အံၣ်စရ့လး တဂၤ ကတိၤတၢ် ဒ်အံၤဒ်နုၤလီၤ. 5 ဒီးစူၤရံ အစီၤပၤ စံးဝဲဒၣ်, ဟဲ, လဲၤတၢ် တက့ၢ်. ယကဟ့ၣ်ယုၢ် လံာ်တဘ့ၣ် လၢအံၣ်စရ့လး အစီၤပၤလီၤ. ဒီး လဲၤဝဲ, ဒီးလဲၤစိာ်ဝဲ ဒီးစ့ ဆံဆဲၣ် ကံကၢ်, ဒီးထူအဘ့ၣ် ဃုကထိ, ဒီးတၢ်အကူအသိး လၢပှၤကလံၤအသး ဆံဆဲၣ်ဘျီ အဂီၢ်လီၤ. 6 ဒီးဟဲစိာ် လံာ်တဘ့ၣ်ဆူ အံၣ်စရ့လး အစီၤပၤ အအိၣ် လၢအစံးဝဲ, ခဲကနံၣ်အံၤ တုၤ လံာ်တဘ့ၣ်အံၤ တုၤ လၢနအိၣ်ဒီး, ကွၢ်ကွၢ်, ယမၢလီၤ ယခ့ယပှၤ စီၤနဧၤမၣ်ဆူ နအိၣ် ဒ်သိး နကမၤဘျါက့ၤအီၤ လၢအတၢ်ဆါအၢန့ၣ်လီၤ. 7 ဒီးတုၤ အံၣ်စရ့လး အစီၤပၤ ဖး လံာ်တဘ့ၣ်န့ၣ် ဒီး, တၢ်မၤအသး လၢအဖှီ အဆ့ ဒီးစံးဝဲဒၣ်, ယမ့ၢ် ယွၤ လၢအမၤသံတၢ် ဒီးမၤမူတၢ် သတးဒီး, ပှၤတဂၤန့ၣ် မၢ ပှၤကညီ တဂၤ ဒ်သိး ယကမၤဘျါက့ၤ အတၢ်ဆါအၢန့ၣ် ဧါ. မၤသးဒ်န့ၣ်ဒီး သ့ၣ်ညါ, ဒီးကွၢ် လၢပှၤတဂၤန့ၣ် ဃု တၢ်တမံၤမံၤ ထီဒါယၤလီၤ. 8 ဒီးတုၤ ယွၤ အပှၤကညီ စီၤအလံၤၡါ နၢ်ဟူဝဲ လၢအံၣ်စရ့လး အစီၤပၤ ဖှီအဆ့ဒီး, တၢ်မၤအသး လၢအမၢလီၤတၢ် ဆူ စီၤပၤအအိၣ် ဒီးစံးဝဲဒၣ်, နဖှီနဆ့န့ၣ်မ့ၢ် အဘၣ်မနုၤလဲၣ်. မ်ပှၤတဂၤန့ၣ် ဟဲဆူယအိၣ် တက့ၢ်. ဒီးကသ့ၣ်ညါဝဲ လၢဝံတဂၤ အိၣ်ဝဲ လၢအံၣ်စရ့လး အပူၤလီၤ. 9 ဒီးစီၤနဧၤမၣ် ဟဲဝဲ ဒီးအကသ့ၣ်တဖၣ်, ဒီးအလ့ၣ်ကဟၣ်, ဒီးဆၢထၢၣ် လၢစီၤအလံၤၡါ အဟံၣ်ကျဲစၢၤ အခီၣ်ထံးလီၤ. 10 ဒီးစီၤအလံၤၡါ မၢ ကလူးတဂၤ လဲၤဆူအအိၣ်, ဒီးစံးဝဲဒၣ်, လဲၤ လုၣ်ထံ လၢယၢ်ဒ့ၣ် အပူၤ နွံဘျီ တက့ၢ်. ဒီးနဖံးနညၣ် ကဟဲက့ၤကဒါက့ၤ, ဒီးနကကဆှီထီၣ်လီၤ. 11 ဒီးစီၤနဧၤမၣ် အသးထီၣ်, ဒီးဟးထီၣ်ဝဲ, ဒီးစံးဝဲဒၣ်, ကွၢ်ကွၢ်, ယစံး, အဝဲဒၣ် ကဟဲထီၣ်, ဒီးကဆၢထၢၣ်, ဒီးကိးထီၣ် ယွၤ အကစၢ်အမံၤ, ဒီးတီၢ်တၢ် လၢတၢ် အဖီခိၣ်, ဒီးမၤဘျါက့ၤ ပှၤဘၣ် တၢ်ဆါအၢလီၤ. 12 ဒၤမ့ၤစ့း အထံကျိ အဘၤနါ, ဒီးဖၢ်ပၢ် ဂ့ၤန့ၢ် အံၣ်စရ့လး အထံတဖၣ် ခဲလၢာ် တမ့ၢ်ဘၣ်ဧါ. ယကလုၣ်ဘၣ်ထံ လၢအပူၤ, ဒီးကဆှီထီၣ် တမ့ၢ်ဘၣ်ဧါ. ဒီးဃၣ်အသး, ဒီးဟးထီၣ်ဝဲ လၢအသးထီၣ်လီၤ. 13 ဒီး အခ့အပှၤ သုးဘူးအသး, ဒီးစံး လၢအီၤ, ယပၢ်ဧၢ, ဝံတဂၤန့ၣ်မ့ၢ် မၤလိာ်နၤ လၢတၢ်ဖးဒိၣ်တမံၤဒီး, နကမၤ တမ့ၢ်ဘၣ်ဧါ. တုၤ အစံးဘၣ်နၤ, လုၣ်ထံ ဒီးကဆှီထီၣ် တက့ၢ်န့ၣ် ဒီး မၤအလီၢ်အိၣ် အါန့ၢ် အန့ၣ် တက့ၢ် ဆံးဒိၣ်လဲၣ်. 14 ဒီးလဲၤလီၤ, ဒီးဘျၢလီၤအသး လၢယၢ်ဒ့ၣ် အပူၤ နွံဘျီ, ဒ်ယွၤ အပှၤကညီ စံးဝဲ အသိးန့ၣ်, ဒီးအဖံးအညၣ် ဟဲက့ၤကဒါက့ၤ ဒ်ဖိဆံးတဂၤ အညၣ် အသိးန့ၣ်, ဒီးကဆှီထီၣ်ဝဲလီၤ. 15 ဒီးက့ၤကဒါက့ၤဆူ ယွၤ အပှၤကညီ အအိၣ်, အဝဲဒၣ် ဒီး အပှၤကညီ ခဲလၢာ်, ဒီးဟဲဝဲ, ဒီးဆၢထၢၣ် လၢအမဲာ်ညါ, ဒီးစံးဝဲဒၣ်, ကွၢ်ကွၢ်, ယသ့ၣ်ညါ လၢကစၢ် တအိၣ်ဘၣ် လၢဟီၣ်ခိၣ် ဒီဘ့ၣ်ညါ, အိၣ် ထဲ လၢအံၣ်စရ့လး အပူၤဧိၤလီၤ. ဒီးခဲကနံၣ်အံၤ ဟံးန့ၢ်လၢ် တၢ်ဆိၣ်ဂ့ၤ လၢနခ့နပှၤ တက့ၢ်. 16 ဒီးစံးဝဲဒၣ်, ယွၤ လၢယဆၢထၢၣ် လၢအမဲာ်ညါ မူဝဲန့ၣ်, ယတဟံးန့ၢ်ဘၣ်တၢ်ဘၣ်. ဒီးအဝဲဒၣ် သဆၣ်ထီၣ်အခံ ဘၣ်ဆၣ်ဒီး ဂ့ၢ်လိာ်ဝဲလီၤ. 17 ဒီးစီၤနဧၤမၣ် စံးဝဲဒၣ်, ပှၤ ကဟ့ၣ်လီၤ နခ့နပှၤ လၢဟီၣ်ခိၣ်ဘျဲးစိာ် ကသ့ၣ်လၤ ခံဒု တမ့ၢ်ဘၣ်ဧါ. အဂ့ၢ်ဒ်အံၤ, တၢ်လုၢ်မ့ၣ်အူမ့ၢ်ဂ့ၤ, တၢ်လုၢ်မ့ၢ်ဂ့ၤ, နခ့နပှၤ တလုၢ်လၢၤဘၣ် လၢကစၢ်အဂၤတဖၣ်ဘၣ်. ကလုၢ်တၢ် ထဲလၢယွၤ တဂၤဧိၤလီၤ. 18 လၢတၢ်အံၤတမံၤ မ်ယွၤ ပျၢ် နခ့နပှၤ အတၢ် တက့ၢ်. တုၤ ယကစၢ် လဲၤနုာ် လၢရံးမိၣ် အဟံၣ်ပူၤ ဒ်သိး အကဘူၣ်တၢ်ဘါတၢ် ဖဲန့ၣ်, ဒီးတန့ၤအသး လၢယစု, ဒီးယ တီၤလီၤကဒွံကျိာ် လၢရံးမိၣ် အဟံၣ်ပူၤဒီး, တုၤ ယတီၤလီၤကဒွံကျိာ် လၢရံးမိၣ် အဟံၣ်ပူၤဒီး, မ်ယွၤ ပျၢ် နခ့နပှၤ အတၢ်တမံၤန့ၣ် တက့ၢ်. 19 ဒီး စံးဘၣ်အီၤ, လဲၤတၢ်မုာ်မုာ် တက့ၢ်. ဒီးဟးထီၣ်ဝဲ ယံၤ ဒီးအီၤ ဖးဖီတီၤ လဲၤ ဃၣ်ဃၣ်လီၤ. 20 ဒီးယွၤ အပှၤကညီ စီၤအလံၤၡါ အခ့အပှၤ စီၤက့ၤဃစံ စံးဝဲဒၣ်, ကွၢ်ကွၢ်, ယကစၢ် တြီ ပှၤစူၤရံဖိ တဂၤအံၤ စီၤနဧၤမၣ် ဒီးတတူၢ်လိာ်ဘၣ် တၢ် လၢအဟဲစိာ်ဝဲ လၢအစုဘၣ်. ယွၤမူဝဲန့ၣ်, ယကဃ့ၢ်ပိာ်အခံ, ဒီးဟံးန့ၢ် တၢ်တမံၤမံၤ လၢအီၤလီၤ. 21 ဒီးစီၤက့ၤဃစံ လူၤပိာ် စီၤနဧၤမၣ်အခံ, ဒီးစီၤနဧၤမၣ် ထံၣ်ဘၣ် ပှၤတဂၤ ဟဲဃ့ၢ်ပိာ်အခံ, ဒီးယုၢ်လီၤဝဲ လၢလ့ၣ်ကဟၣ် အပူၤ, ဒ်သိး အကလဲၤသဂၢၢ်အီၤ, ဒီးစံးဝဲဒၣ်, အိၣ်မုာ် စ့ၢ်ကီးဧါ. 22 ဒီးစံးဝဲဒၣ်, အိၣ်မုာ်လီၤ. ယကစၢ် မၢလီၤယၤ, ဒီးစံးဝဲဒၣ်, ကွၢ်ကွၢ်, ခဲကနံၣ်အံၤ ဒၣ်လဲာ်, ပှၤဖိၣ်သၣ်ခွါ လၢဝံ အဖိခွါ အကျါ ခံဂၤ ဟဲဆူယအိၣ်, လၢကစၢၢ် အ့ဖရဲၣ် လီၤ. ဟ့ၣ်လၢ်အီၤ လၢစ့တကံကၢ်, ဒီးတၢ်အကူအသိး လၢပှၤကလံၤအသး ခံဘျီ အဂီၢ် တက့ၢ်. 23 ဒီးစီၤနဧၤမၣ် စံးဝဲဒၣ်, မ်အဘၣ်နသး လၢနဟံးန့ၢ် ခံကံကၢ် တက့ၢ်. ဒီးသဆၣ်ထီၣ်အခံ, ဒီးစၢဃာ် စ့ခံကံကၢ် လၢထၢၣ် ခံဖျၢၣ် အပူၤ အိၣ်ဒီး တၢ်အကူအသိး လၢပှၤကလံၤအသး ခံဘျီ အဂီၢ်န့ၣ်, ဒီးပာ်လီၤဝဲ လၢအခ့အပှၤ ခံဂၤ အလိၤ, ဒီးစိာ်ဝဲ လၢအမဲာ်ညါလီၤ. 24 ဒီးလဲၤဝဲဆူ တၢ်စိခိၣ်, ဒီးဟံးန့ၢ်ဝဲ လၢအစုပူၤ, ဒီးပာ်ဝဲ လၢအဟံၣ်ပူၤ, ဒီး ပျၢ် ပှၤကညီတဖၣ်, ဒီးအဝဲသ့ၣ် ဟးထီၣ်ကွံာ်ဝဲလီၤ. 25 ဒီးအဝဲဒၣ် လဲၤနုာ်, ဒီးဆၢထၢၣ် လၢအကစၢ် အမဲာ်ညါ, ဒီးစီၤအလံၤၡါ စံးဘၣ်အီၤ, စီၤက့ၤဃစံဧၢ, နလဲၤ ဖဲလဲၣ်ပူၤလဲၣ်. ဒီးစံးဆၢဝဲဒၣ်, တပူၤဂ့ၤ တပူၤဂ့ၤ နခ့နပှၤ တလဲၤဘၣ်ဝဲဘၣ်. 26 ဒီးအဝဲဒၣ် စံးဘၣ်အီၤ, တုၤ ပှၤတဂၤန့ၣ် ဟဲက့ၤသဂၢၢ် နၤ လၢအလ့ၣ်ကဟၣ်ဒီး, ယသးလဲၤဝဲ တမ့ၢ်ဘၣ်ဧါ. မ့ၢ် အဆၢအကတီၢ် လၢပကဒိးန့ၢ်စ့, ဒီးဒိးန့ၢ် တၢ်အကူအသိး, ဒီးသ့ၣ်စၤယံးအလီၢ်, ဒီးစပံးမုၢ်အလီၢ်, ဒီးသိ, ဒီးမဲာ်တဲးလဲး, ဒီးဂီၤဘုၣ်ဂီၤဖံး, ဒီးတၢ်အကုၢ်အပှၤ ပိာ်ခွါ, ဒီးတၢ်အကုၢ်အပှၤပိာ်မုၣ်သ့ၣ်တဖၣ်န့ၣ် ဧါ. 27 ဒီး စီၤနဧၤမၣ် အတၢ်ဆါအၢ ကစဲဘူး ဒီးနၤဒီး နချံနသၣ် လီၤစိၤလီၤထီလီၤ. ဒီးဟးထီၣ်ဝဲ လၢအအိၣ်, ဒီးဘၣ် တၢ်ဆါအၢဝါ ဒ်မူခိၣ်ဖီ အသိးန့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 6

1 ဒီးဝံ အဖိခွါတဖၣ်န့ၣ် စံးဘၣ် စီၤအလံၤၡါ, ကွၢ်ကွၢ်, တၢ်အလီၢ် ဖဲ ပအိၣ်ပဆိး ဒီးနၤအံၤ မ့ၢ်အအံၣ်ကဲၣ်ဆိး လီၤ. 2 ဒုးလဲၤပှၤဆူ ယၢ်ဒ့ၣ်, ဒီးဟံးန့ၢ်ဖဲန့ၣ် လၢတဂၤ သ့ၣ်တကျီၣ်, တဂၤ သ့ၣ်တကျီၣ်, ဒီးဒုးတ့ ပှၤ လၢတၢ်အလီၢ် ဖဲန့ၣ် လၢပကအိၣ်ကဆိး တက့ၢ်. ဒီးစံးဝဲဒၣ်, လဲၤတက့ၢ်. 3 ဒီးပှၤတဂၤ စံးဝဲဒၣ်, မ်အဘၣ်လၢ် နသး လၢနလဲၤဒီး နခ့နပှၤ တက့ၢ်. ဒီးစံးဝဲဒၣ်, ယကလဲၤလီၤ. 4 ဒီးလဲၤဝဲ ဒီးအီၤ, ဒီးဟဲဝဲဆူ ယၢ်ဒ့ၣ်, ဒီးကူာ်လီၤ သ့ၣ်လီၤ. 5 ဒီးပှၤတဂၤ ကူာ်လီၤ သ့ၣ်တကျီၣ်, ဒီးအကွါ အကနၣ် လီၤတဲာ် လၢထံကျါ, ဒီးစံးဝဲဒၣ်, အၣ်လါ, ကစၢ်ဧၢ, မ့ၢ်ယလိၢ်အီၤန့ၣ်လီၤ. 6 ဒီးယွၤ အပှၤကညီ စံးဝဲဒၣ်, လီၤတဲာ် ဖဲလဲၣ်ပူၤလဲၣ်. ဒီး ဒုးနဲၣ်အီၤ လၢအလီၢ်, ဒီးအဝဲဒၣ် ဖဲးန့ၢ် သ့ၣ်တဘိ, ဒီး တ့ၢ်လီၤ ဖဲန့ၣ်, ဒီးထး ထီၣ်ဖီဝဲလီၤ. 7 ဒီးစံးဝဲဒၣ်, ဟံးန့ၢ်ထီၣ်ဆူ နအိၣ် တက့ၢ်. ဒီးယူာ်ဃီၤ အစု, ဒီးဟံးန့ၢ်ဝဲလီၤ. 8 ဒီးစူၤရံ အစီၤပၤ ဒုးတၢ် ဒီးအံၣ်စရ့လး, ဒီးကူၣ်လိာ်အသးဒီး အခ့အပှၤ, ဒီးစံးဝဲဒၣ်, ယသူၣ်ဒဲအလီၢ် ကအိၣ် ဖဲအံၤဖဲနုၤလီၤ. 9 ဒီးယွၤ အပှၤကညီ မၢလီၤတၢ်ဆူ အံၣ်စရ့လး အစီၤပၤ, ဒီးစံးဝဲဒၣ်, ပလီၢ် နသး ဒ်သိး နသုတလဲၤပူၤကွံာ် အလီၢ် ဖဲန့ၣ် တဂ့ၤ. အဂ့ၢ်ဒ်အံၤ, ပှၤစူၤရံဖိ ဟဲလီၤ ဖဲန့ၣ်လီၤ. 10 ဒီးအံၣ်စရ့လး အစီၤပၤ မၢလီၤတၢ်ဆူ တၢ်အလီၢ် လၢယွၤ အပှၤကညီ စံးဘၣ်အီၤ လၢအဂ့ၢ်အကျိၤ, ဒီးဒုးတိၢ် အသး လၢအီၤ, ဒီးပလီၢ်အသး ဖဲန့ၣ် ထဲတဘျီ ခံဘျီဧိၤ တမ့ၢ်ဘၣ်. 11 ဒီးစူၤရံ အစီၤပၤ အသူၣ်ကိၢ်အသးဂီၤ လၢတၢ်တမံၤန့ၣ် အဃိ, ဒီး ကိးန့ၢ် အခ့အပှၤ, ဒီး စံးဘၣ်အီၤ, ပှၤလၢပကျါ လၢအအိၣ်ဝဲ လၢအံၣ်စရ့လး အစီၤပၤ အဂီၢ် ဖဲလဲၣ် တဂၤလဲၣ်န့ၣ် သုတဒုးနဲၣ်ဘၣ် ယၤဘၣ်ဧါ. 12 ဒီး အခ့အပှၤ တဂၤ စံးဝဲဒၣ်, တအိၣ်ဘၣ် နီတဂၤဘၣ်, ယကစၢ် စီၤပၤဧၢ, မ့ၢ် ဝံ အလံၤၡါ လၢအအိၣ်ဝဲ လၢအံၣ်စရ့လး အကျါ တဂၤန့ၣ် စံးဘၣ် အံၣ်စရ့လး အစီၤပၤ လၢတၢ်ကတိၤ လၢနကတိၤတၢ် လၢနဒၢးပူၤလီၤ. 13 ဒီးစံးဝဲဒၣ်, လဲၤတၢ်, ဒီးမ့ၢ်အအိၣ် ဖဲလဲၣ်ဖဲလဲၣ်န့ၣ် ကွၢ်တက့ၢ်, ဒ်သိး ယကမၢလီၤတၢ် ဒီးဟဲစိာ်အီၤလီၤ. ဒီးပှၤ စံးဘၣ်အီၤ, ကွၢ်ကွၢ်, အိၣ်ဝဲ လၢဒိၤသၣ် အပူၤလီၤ. 14 ဒီးမၢလီၤ ကသ့ၣ်တဖၣ်, ဒီးလ့ၣ်ကဟၣ်တဖၣ်, ဒီး သုးမုၢ်ဂီၢ်မုၢ်, ဒီးဟဲဝဲ လၢမုၢ်နၤ, ဒီးကဝီၤဃာ် ဝ့ၢ်န့ၣ်လီၤ. 15 ဒီးယွၤ အပှၤကညီ အခ့အပှၤ ဂဲၤဆၢထၢၣ် ဂီၤဂီၤ, ဒီး ဟးထီၣ်ဝဲ, ဒီးကွၢ်ကွၢ်, ပှၤသုးမုၢ် ကဝီၤဃာ် ဝ့ၢ်န့ၣ် အိၣ်ဒီး ကသ့ၣ်တဖၣ်, ဒီးလ့ၣ်ကဟၣ်တဖၣ်လီၤ. ဒီးအခ့အပှၤ စံးဘၣ်အီၤ, အၣ်လါ, ယကစၢ်ဧၢ, ပကမၤဒ်လဲၣ်. 16 ဒီးစံးဝဲဒၣ်, ပျံၤတၢ် တဂ့ၤ. အဂ့ၢ်ဒ်အံၤ, ပှၤ အိၣ်ဒီးပှၤအံၤ အါန့ၢ် ပှၤ အိၣ်ဒီးအီၤ တက့ၢ်လီၤ. 17 ဒီးစီၤအလံၤၡါ ဘါထုကဖၣ်တၢ်, ဒီးစံးဝဲဒၣ်, ယွၤဧၢ. အိးထီၣ် အမဲာ် ဒ်သိး အကထံၣ်တၢ် တက့ၢ်. ဒီးယွၤ အိးထီၣ် ပှၤဖိၣ်သၣ်ခွါ တဂၤ အမဲာ်န့ၣ်, ဒီးထံၣ်တၢ်, ဒီးကွၢ်ကွၢ်, ကစၢၢ်ကလိ ပှဲၤဝဲ ဒီးကသ့ၣ်မ့ၣ်အူ, ဒီးလ့ၣ်ကဟၣ်မ့ၣ်အူ အိၣ်ဝးတရံး စီၤအလံၤၡါန့ၣ်လီၤ. 18 ဒီးပှၤ ဟဲလီၤဆူ အအိၣ်, ဒီးစီၤအလံၤၡါ ဘါထုကဖၣ် ယွၤ, ဒီးစံးဝဲဒၣ်, တီၢ်လၢ် ပှၤဂီၢ်မုၢ်အံၤ လၢတၢ်မဲာ်ဘျီၣ် တက့ၢ်. ဒီးတီၢ်အီၤ လၢတၢ်မဲာ်ဘျီၣ် ဒ်စီၤအလံၤၡါ အကလုၢ် အသိးန့ၣ်လီၤ. 19 ဒီးစီၤအလံၤၡါ စံးဘၣ်အီၤ, ကျဲအံၤ တမ့ၢ်ဘၣ်, ဒီးဝ့ၢ်အံၤ တမ့ၢ်ဘၣ်. ပိာ်ယခံ တက့ၢ်. ဒီးယကဒုးလဲၤသုဆူ ပှၤလၢသုဃုအီၤ အအိၣ်လီၤ. ဒီးလဲၤဆှၢအီၤ ဆူ ၡၤမရံ အပူၤလီၤ. 20 ဒီးတုၤ အတုၤ လၢၡၤမရံ အပူၤ ဒီး, တၢ်မၤအသး လၢစီၤအလံၤၡါ စံးဝဲဒၣ်, ယွၤဧၢ, အိးထီၣ် ပှၤတဖၣ်အံၤ အမဲာ် ဒ်သိး အကထံၣ်တၢ် တက့ၢ်. ဒီးယွၤ အိးထီၣ် အမဲာ်, ဒီး အဝဲသ့ၣ် ထံၣ်တၢ်, ဒီးကွၢ်ကွၢ်, အိၣ်ဝဲ လၢၡၤမရံ အသးကံၢ်ပူၤလီၤ. 21 ဒီးတုၤ အံၣ်စရ့လး အစီၤပၤ ထံၣ်ဘၣ်အီၤ ဒီး, စံးဘၣ် စီၤအလံၤၡါ, ယပၢ်ဧၢ, ယကကျီ စ့ၢ်ကီးဧါ, ယကကျီ စ့ၢ်ကီးဧါ. 22 ဒီးစံးဝဲဒၣ်, ကျီ တဂ့ၤ, နကကျီ ပှၤ လၢနမၢကဲကုၢ်အီၤ လၢနနး ဒီးနဘီ စ့ၢ်ကီးဧါ. ပာ်လီၤ ကိၣ် ဒီးထံ လၢအမဲာ်ညါ ဒ်သိး အကအီၣ်တၢ် ဒီးအီတၢ်, ဒီးလဲၤဆူ အကစၢ် အအိၣ်န့ၣ် တက့ၢ်. 23 ဒီးကတဲာ်ကတီၤ တၢ်အီၣ် အါအါကလဲာ် လၢအဂီၢ်, ဒီးအဝဲသ့ၣ် အီၣ်တၢ် ဒီးအီတၢ် ဝံၤ, ဒီးတၢ်ပျၢ်အီၤ, ဒီးအဝဲသ့ၣ် လဲၤဝဲဆူ အကစၢ်အအိၣ် လီၤ. ဒီးစူၤရံ အပှၤ အဖုတဖၣ် တဟဲလၢၤဘၣ် ဆူ အံၣ်စရ့လး အကီၢ်ပူၤဘၣ်. 24 လၢခံက့ၤဒီး တၢ်မၤအသး လၢစူၤရံ အစီၤပၤ ဘ့ၣ်ဟဒး ဒုးအိၣ်ဖှိၣ်ရိဖှိၣ် အပှၤသုးမုၢ် ခဲလၢာ်, ဒီးလဲၤထီၣ်, ဒီးကဝီၤဃာ် ၡၤမရံန့ၣ်လီၤ. 25 ဒီးတၢ်သၣ်ဝံၤလီၤဒိဖးဒိၣ် အိၣ်ဝဲ လၢၡၤမရံ, ဒီးကွၢ်ကွၢ်, ပှၤကဝီၤဃာ်အီၤ တုၤ ကသ့ၣ်ယီၤအခိၣ် အိၣ်ဝဲ လၢစ့အဘ့ၣ် ဃိးဆံ, ဒီးထိၣ်လွံၢ် အ့ၣ်တကာ် လွံၢ်ပူတပူန့ၣ် လၢစ့ယဲၢ်ဘ့ၣ်လီၤ. 26 ဒီးအံၣ်စရ့လး အစီၤပၤ လဲၤပူၤတၢ် လၢဝ့ၢ်ခိၣ်ဒူ အဖီခိၣ်, ဒီးပိာ်မုၣ် တဂၤ ကိးထီၣ်အီၤ, ဒီး စံးဘၣ်အီၤ, အုၣ်က့ၤခီၣ်က့ၤတၢ်, ယကစၢ် စီၤပၤဧၢ. 27 ဒီး စံးဘၣ်အီၤ, ယွၤမ့ၢ် တအုၣ်က့ၤခီၣ်က့ၤနၤ ဘၣ်ဒီး, ယကအုၣ်က့ၤခီၣ်က့ၤနၤ လၢလဲၣ်. လၢကြဲၢ်ပူၤဧါ, လၢနီၣ်စံၢ်စပံးသၣ်န့ၣ်လဲၣ်. 28 ဒီးစီၤပၤ စံးဘၣ်အီၤ, တၢ်ဘၣ်နၤ လၢမနုၤတမံၤလဲၣ်. ဒီးစံးဝဲဒၣ်, ပိာ်မုၣ် တဂၤအံၤ စံးဘၣ်ယၤ, ဟ့ၣ် နဖိခွါ ဒ်သိး ပကအီၣ်အီၤ လၢမုၢ်မဆါ တနံၤအံၤ တက့ၢ်. ပကအီၣ် ယဖိခွါ လၢခဲဂီၤတနံၤလီၤ. 29 ဒီးပချီန့ၢ် ယဖိခွါ ဒီးပအီၣ်ကွံာ်အီၤ, ဒီးယစံးဘၣ် ပိာ်မုၣ်အံၤ လၢမုၢ်ဆ့ၣ်ထီၣ်တနံၤန့ၣ်, ဟ့ၣ်လီၤ နဖိခွါ ဒ်သိး ပကအီၣ်အီၤ တက့ၢ်. ဒီးအဝဲဒၣ် ပာ်ခူသူၣ်လံ အဖိခွါလံ. 30 ဒီးတုၤ စီၤပၤ နၢ်ဟူ ပိာ်မုၣ် အတၢ်ကတိၤန့ၣ် ဒီး, တၢ်မၤအသး လၢအဖှီအဆ့, ဒီးလဲၤပူၤကွံာ် လၢဝ့ၢ်ခိၣ်ဒူ အဖီခိၣ်, ဒီးပှၤဂီၢ်မုၢ် ကွၢ်တၢ်, ဒီးကွၢ်ကွၢ်, ထၢၣ် အတၢ်ကံးညာ် အိၣ်ဝဲ လၢအပူၤ လၢအညၣ်လိၤလီၤ. 31 ဒီးစံးဝဲဒၣ်, စီၤၡၤဖး အဖိခွါ စီၤအလံၤၡါ အခိၣ် မ့ၢ်ဆၢထၢၣ် လၢအလိၤ လၢမုၢ်မဆါ တနံၤအံၤဒီး, မ်ယွၤ မၤယၤ ဒ်န့ၣ်, ဒီး အါန့ၢ် အန့ၣ် တက့ၢ်. 32 ဒီးစီၤအလံၤၡါ ဆ့ၣ်နီၤ လၢအဟံၣ်ပူၤ, ဒီးပှၤသူၣ်က့သးပှၢ် ဆ့ၣ်နီၤ ဒီးအီၤ, ဒီးစီၤပၤ မၢလီၤ ပှၤတဂၤ လၢအမဲာ်ညါလီၤ. ဒီးအကလူး တချုး ဟဲဒံးဘၣ် ဆူအအိၣ်ဘၣ်ဒီး, စီၤအလံၤၡါ စံးဘၣ် ပှၤသူၣ်က့သးပှၢ်တဖၣ်န့ၣ်, ပှၤမၤသံပှၤကညီ တဂၤ အဖိခွါအံၤ မၢလီၤတၢ် ဒ်သိး အကဟံးထီၣ်ကွံာ် ယခိၣ်န့ၣ် ကွၢ်သုဝဲ တက့ၢ်. ကွၢ်ကွၢ်, တုၤ အကလူး ဟဲဒီး, ကးတံာ်ဃာ် တြဲၤ, ဒီးဆီၣ်တံာ်ဃာ် တြဲၤ ထီဒါအီၤ တက့ၢ်. အကစၢ်အခီၣ်အသီၣ် အိၣ်ဝဲ လၢအလီၢ်ခံန့ၣ် တမ့ၢ်ဘၣ်ဧါ. 33 ဒီးကတိၤတၢ် ဒီးအဝဲသ့ၣ် အဖၢမုၢ်ဒီး, ကွၢ်ကွၢ်, ကလူးတဂၤန့ၣ် ဟဲလီၤဆူ အအိၣ်န့ၣ်, ဒီးစံးဝဲဒၣ်, ကွၢ်ကွၢ်, တၢ်အၢအံၤ ဟဲ လၢယွၤလီၤ, ယကကွၢ်လၢ်ဒံး ယွၤ အကျဲန့ၣ်မ့ၢ် အဘၣ်မနုၤလဲၣ်.


လံာ်စီၤပၤ ခံဘ့ၣ်တဘ့ၣ်. 2 Kings 7

1 ဒီးစီၤအလံၤၡါ စံးဝဲဒၣ်, ဒိကနၣ် ယွၤအကလုၢ် တက့ၢ်. ယွၤ စံးဝဲ ဒ်အံၤ, ခဲဂီၤဆၢအလီၢ်အံၤ ဃၣ်ဃၣ်, ကိၣ်ကမူၣ် တစ့အၤ ကအိၣ်လၢစ့ တၡက့လး, ဒီးဘုမုယီၤ ခံစ့အၤ လၢစ့ တၡက့လး လၢၡၤမရံ အပဲတရီပူၤလီၤ. 2 ဒီးပှၤသၢဖုအခိၣ် လၢစီၤပၤ သန့ၤအသး လၢအစုတဂၤ စံးဆၢ ယွၤ အပှၤကညီ, ဒီးစံးဝဲဒၣ်, ကွၢ်ကွၢ်, ယွၤ မ့ၢ်မၤ တၢ်ထူၣ်ဖျိ လၢမူခိၣ်ဒီး, တၢ်အံၤ ကမၤအသး စ့ၢ်ကီးဧါ. ဒီးစံးဝဲဒၣ်, ကွၢ်ကွၢ်, နကထံၣ်ဘၣ် လၢနမဲာ်, ဘၣ်ဆၣ်ဒီး နတအီၣ်ဘၣ် လၢအီၤဘၣ်. 3 ဒီးပှၤဘၣ် တၢ်ဆါအၢ လွံၢ်ဂၤ အိၣ်ဝဲ လၢတၢ်လဲၤနုာ် လၢပဲတရီ အပူၤန့ၣ်, ဒီးစံးဝဲဒၣ် တဂၤဒီးတဂၤ, ပဆ့ၣ်နီၤ ဖဲအံၤ တုၤ ပသံန့ၣ်မ့ၢ် အဘၣ်မနုၤလဲၣ်. 4 ပမ့ၢ်စံး ပကလဲၤနုာ် လၢဝ့ၢ်ပူၤဒီး, တၢ်သၣ်ဝံၤလီၤဒိ အိၣ်ဝဲ လၢဝ့ၢ်ပူၤ, ဒီးပကသံ ဖဲန့ၣ်လီၤ. ဒီးပမ့ၢ်ဆ့ၣ်နီၤ ဖဲအံၤဒီး, ပကသံ စ့ၢ်ကီး လီၤ. ဒီးခဲကနံၣ်အံၤ ဟဲဃီၤ, လဲၤသကိးဆူ ပှၤစူၤရံဖိ အသုးမုၢ်ဂီၢ်မုၢ် အကျါ တက့ၢ်. မ့ၢ်ဒုးမူဒံးပှၤဒီး, ပကမူဒံးလီၤ. ဒီးမ့ၢ်မၤသံ ပှၤဒီး, ပကသံလီၤ. 5 ဒီး လၢမုၢ်ဟါန့ၣ် ဂဲၤဆၢထၢၣ်, ဒ်သိး အကလဲၤတၢ်ဆူ ပှၤစူၤရံဖိ အသူၣ်ဒဲအလီၢ် ဒီးလဲၤတုၤ လၢပှၤစူၤရံဖိ အသူၣ်ဒဲအလီၢ် အကတၢၢ်န့ၣ်, ဒီးကွၢ်ကွၢ်, ပှၤတအိၣ်ဘၣ် နီတဂၤဘၣ်. 6 အဂ့ၢ်ဒ်အံၤ, ယွၤ ဒုးနၢ်ဟူ တ့ၢ် ပှၤစူၤရံဖိအသုးမုၢ် လၢလ့ၣ်ကဟၣ်အသီၣ်, ဒီးကသ့ၣ်အသီၣ်, တၢ်သုးမုၢ်ဂီၢ်မုၢ်အသီၣ်, ဒီးစံးဝဲဒၣ် တဂၤ ဒီးတဂၤ, ကွၢ်ကွၢ်, အံၣ်စရ့လး အစီၤပၤ ငါထီဒါ ပှၤ လၢစ့ လၢပှၤဃ့ၤသးဖိ အစီၤပၤတဖၣ်, ဒီးပှၤအဲၤကူပတူးဖိ အစီၤပၤတဖၣ်, ဒ်သိး အကဟဲလီၤဘၣ်ပှၤလီၤ. 7 ဒီး လၢမုၢ်ဟါန့ၣ် ဂဲၤဆၢထၢၣ်, ဒီးဃ့ၢ်ကွံာ်, ဒီးပာ်လီၤတဲာ် အဒဲ, ဒီးအကသ့ၣ်, ဒီး အကသ့ၣ်ယီၤ, တၢ်သူၣ်ဒဲအလီၢ် ဒ်အအိၣ်ညီနုၢ် အသိးန့ၣ်, ဒီးဃ့ၢ်ကွံာ်ဝဲ လၢအသးသမူ အဂီၢ်လီၤ. 8 ဒီးပှၤဘၣ် တၢ်ဆါအၢတဖၣ်န့ၣ် ဟဲ တုၤလၢတၢ်သူၣ်ဒဲအလီၢ် အကတၢၢ်, ဒီးလဲၤနုာ် လၢဒဲတဖျၢၣ် အပူၤ, ဒီး အီၣ်တၢ် ဒီးအီတၢ်, ဒီးစိာ်ကွံာ် ဖဲန့ၣ် ကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီးတၢ်ကူတၢ်သိး, ဒီးလဲၤပာ်ခူသူၣ်ဝဲ, ဒီးဟဲက့ၤ, ဒီးလဲၤနုာ် လၢဒဲအဂၤ တဖျၢၣ်, ဒီးစိာ်ကွံာ် တၢ်ဖဲန့ၣ်, ဒီးလဲၤပာ်ခူသူၣ်ဝဲလီၤ. 9 ဒီးစံးဝဲ တဂၤ ဒီးတဂၤ, ပမၤ တတီဘၣ်. တၢ် လၢမုၢ်မဆါ တနံၤအံၤ မ့ၢ်တၢ်သးခုအကစီၣ် အမုၢ်တနံၤ, ဒီးပဝဲဒၣ်အံၤ ပအိၣ်ဘှီၣ်ကလာ်လီၤ. ပမ့ၢ်အိၣ်ခိး တုၤ မုၢ်ဆ့ၣ် ကပီၤထီၣ်ဒီး, တၢ်အၢ တမံၤမံၤ ကဘၣ်ပှၤလီၤ. ဒီးခဲကနံၣ်အံၤ ဟဲဃီၤ, ဒီးလဲၤသကိး, ဒီးစံးဘၣ် စီၤပၤ အပှၤဟံၣ်ဖိ တက့ၢ်. 10 ဒီးဟဲဝဲ, ဒီးကိးထီၣ်ဆူ ပှၤပၢၤ ဝ့ၢ်အပဲတရီ ဒီးဒုးနဲၣ်တၢ် လၢအီၤ, ဒီးစံးဝဲဒၣ်, ပဟဲဆူ ပှၤစူၤရံဖိ အသူၣ်ဒဲအလီၢ်, ဒီးကွၢ်ကွၢ်, ပှၤကညီ တအိၣ်ဘၣ် ဖဲန့ၣ်ဘၣ်, ဒီးပှၤကညီအသီၣ် တအိၣ်ဘၣ်, အိၣ်ဒီး ကသ့ၣ် စၢဃာ်အသး, ဒီးကသ့ၣ်ယီၤ စၢဃာ်အသး, ဒီးဒဲတဖၣ် ဒ်အအိၣ်ညီနုၢ် အသိးန့ၣ်လီၤ. 11 ဒီးကိးထီၣ်ဝဲဆူ ပှၤပၢၤပဲတရီတဖၣ်, ဒီး အဝဲသ့ၣ် စံးဘၣ် စီၤပၤ အပှၤဟံၣ်ဖိ အိၣ်ဝဲ လၢအပူၤလီၤ. 12 ဒီးစီၤပၤ ဂဲၤဆၢထၢၣ် လၢမုၢ်နၤ, ဒီးစံးဘၣ် အခ့အပှၤ, တၢ် လၢပှၤစူၤရံဖိ မၤပှၤအံၤ ယကဒုးနဲၣ်သုလီၤ. သ့ၣ်ညါဝဲ လၢတၢ်သၣ်ဝံၤပသး, ဒီးဟးထီၣ်ဝဲ လၢပှၤသူၣ်ဒဲအလီၢ် ဒ်သိး အကပာ်ခူသူၣ်အသး လၢပှၢ်လၢ်ကျါ, ဒီးစံးဝဲဒၣ်, တုၤအဟးထီၣ်ဝဲ လၢဝ့ၢ်ပူၤဒီး, ပကဖီၣ်န့ၢ်မူဒံး အီၤ, ဒီးလဲၤနုာ် လၢဝ့ၢ်ပူၤလီၤ. 13 ဒီး အခ့အပှၤ တဂၤ စံးဆၢတၢ်, ဒီးစံးဝဲဒၣ်, ဒုးဟံးန့ၢ် ပှၤတဖၣ် လၢကသ့ၣ် ယဲၢ်ဒု လၢအအိၣ်လီၤတဲာ်, လၢအအိၣ်လီၤတဲာ် လၢဝ့ၢ်ပူၤ, (ကွၢ်ကွၢ်, အဝဲသ့ၣ်တဖၣ် မၤသး ဒ်အံၣ်စရ့လး အဂီၢ်မုၢ် ခဲလၢာ် လၢအအိၣ်လီၤတဲာ် လၢအပူၤ အသိး, ကွၢ်ကွၢ်, အဝဲသ့ၣ်တဖၣ် မၤသး ဒ်အံၣ်စရ့လးဂီၢ်မုၢ် ခဲလၢာ် လၢအလၢာ်လံ အသိး) ဒီးမၢလီၤ ပှၤတဖၣ်, ဒီးကွၢ် တက့ၢ်. 14 ဒီးဟံးန့ၢ်ဝဲ လၢလ့ၣ်ကဟၣ် အကသ့ၣ် ခံဒု, ဒီးစီၤပၤ မၢလီၤတၢ် ထွဲပှၤစူၤရံဖိ အသုးမုၢ် အခံ, ဒီးစံးဝဲဒၣ်, လဲၤတၢ် ဒီးကွၢ် တက့ၢ်. 15 ဒီးလဲၤပိာ်အခံဆူ ယၢ်ဒ့ၣ်, ဒီးကွၢ်ကွၢ်, ကျဲပှဲၤ ဒီဘိညါ ဒီးတၢ်အကူအသိး, ဒီးတၢ်အဃၢၤအဃိၢ် လၢပှၤစူၤရံဖိ ကွံာ်တ့ၢ်ကွံာ် လၢအပျံၤတၢ် အဃိ, ဒီးအကလူးတဖၣ်န့ၣ် ဟဲက့ၤကဒါက့ၤ, ဒီးစံးဘၣ်တဲဘၣ် စီၤပၤလီၤ. 16 ဒီးပှၤဂီၢ်မုၢ် ဟးထီၣ် ဒီးဂုာ်န့ၢ် တၢ် အိၣ်လၢပှၤစူၤရံဖိ အဒဲပူၤ, ဒီးကိၣ်ကမူၣ် တစ့အၤ အိၣ်ဝဲ လၢစ့ တၡက့လး, ဒီးဘုမုယီၤ ခံစ့အၤ လၢစ့ တၡက့လး, ဒ်ယွၤအကလုၢ်ကထါ အသိးန့ၣ်လီၤ. 17 ဒီးစီၤပၤ ပာ်လီၤ ပှၤသၢဖု အခိၣ် လၢအတန့ၤအသး လၢအစုလိၤ တဂၤ လၢအကပၢၤ ပဲတရီလီၤ. ဒီးပှၤဂီၢ်မုၢ် ယီၢ်လီၤတံၢ်အီၤ လၢပဲတရီ အပူၤ, ဒီးသံဝဲ, ဒ်ယွၤ အပှၤကညီ စံးတၢ် ဖဲစီၤပၤ ဟဲလီၤ ဆူအအိၣ် အသိးန့ၣ်လီၤ. 18 ဒီးတၢ်မၤအသး ဒ်ယွၤ အပှၤကညီ ကတိၤတၢ် ဒီးစီၤပၤ အသိးန့ၣ်, ဒီးစံးဝဲ, ဘုမုယီၤ ခံစ့အၤ လၢစ့ တၡက့လး, ဒီးကိၣ်ကမူၣ် တစ့အၤ လၢစ့ တၡက့လးန့ၣ် ကအိၣ်လၢတၢ်ဆၢအလီၢ် ခဲအံၤ ဃၣ်ဃၣ် ခဲဂီၤတနံၤ လၢၡၤမရံ အပဲတရီ အပူၤန့ၣ်လီၤ. 19 ဒီးပှၤသၢဖုအခိၣ် တဂၤန့ၣ် စံးဆၢ ယွၤ အပှၤကညီ, ဒီးစံးဝဲဒၣ်, ကွၢ်ကွၢ်, ယွၤမ့ၢ် မၤ တၢ်ထူၣ်ဖျိ လၢမူခိၣ်ဒီး, တၢ်ကမၤအသး ဒ်တၢ်တမံၤန့ၣ် အသိးန့ၣ် ဧါ. ဒီးစံးဝဲဒၣ်, နကထံၣ်ဘၣ် လၢနမဲာ်, ဘၣ်ဆၣ်ဒီး နတအီၣ်ဘၣ် လၢအီၤဘၣ်. 20 ဒီးတၢ်မၤအသး လၢအဂီၢ်လီၤ. အဂ့ၢ်ဒ်အံၤ ပှၤဂီၢ်မုၢ် ယီၢ်လီၤတံၢ်အီၤ လၢပဲတရီ အပူၤ, ဒီးသံဝဲလီၤ.


လံာ်စီၤပၤ ခံဘ့ၣ်တဘ့ၣ်. 2 Kings 8

1 ဒီးစီၤအလံၤၡါ စံးဘၣ်တ့ၢ် ပိာ်မုၣ် လၢအဒုးဂဲၤဆၢထၢၣ်သမူထီၣ် အဖိခွါတဂၤ, ဒီးစံးဝဲဒၣ်, ဂဲၤဆၢထၢၣ်, ဒီးလဲၤတၢ်, နဲဒၣ် ဒီးနပှၤဟံၣ်ဖိတဖၣ်, ဒီးအိၣ်တမှံၤ ဖဲဒၣ် နကအိၣ်တမှံၤ တက့ၢ်. အဂ့ၢ်ဒ်အံၤ, ယွၤ ကိးန့ၢ် တၢ်သၣ်ဝံၤလီၤဒိ, ဒီးကဟဲဘၣ် စ့ၢ်ကီး ထံဧိၤကီၢ်ဧိၤ နွံနံၣ်လီၤ. 2 ဒီးပိာ်မုၣ်န့ၣ် ဂဲၤဆၢထၢၣ်, ဒီးမၤဝဲ ဒ်ယွၤ အပှၤကညီအကလုၢ် အသိးန့ၣ်, ဒီးလဲၤတၢ်, အဝဲဒၣ် ဒီးအပှၤဟံၣ်ဖိတဖၣ်, ဒီးအိၣ်တမှံၤ လၢပှၤဖလ့ၡသးဖိ အကီၢ်ပူၤ နွံနံၣ်လီၤ. 3 ဒီးနွံနံၣ် အကတၢၢ်န့ၣ် တၢ်မၤအသး လၢပိာ်မုၣ်တဂၤန့ၣ် ဟဲက့ၤ လၢပှၤဖလ့ၡသးဖိ အကီၢ်ပူၤ, ဒီးလဲၤကိးထီၣ်ဆူ စီၤပၤ လၢအဟံၣ်ဒီး လၢအဟီၣ်ခိၣ် အဂီၢ်လီၤ. 4 ဒီးစီၤပၤ ကတိၤတၢ် ဒီးယွၤ အပှၤကညီ အခ့အပှၤ စီၤက့ၤဃစံ, ဒီးစံးဝဲဒၣ်, ကယဲၢ် တၢ်အဒိၣ်တဖၣ် လၢစီၤအလံၤၡါ မၤတ့ၢ်ဝဲန့ၣ် စံးဘၣ်တဲဘၣ်ယၤ တက့ၢ်. 5 ဒီးစံးဘၣ်တဲဘၣ် စီၤပၤ လၢအဒုးမူထီၣ် တၢ်သံ အဖၢမုၢ်ဒီး, ကွၢ်ကွၢ်, တၢ်မၤအသး လၢပိာ်မုၣ် လၢအဒုးမူထီၣ် အဖိခွါတဂၤန့ၣ် ကိးထီၣ်ဆူ စီၤပၤ လၢအဟံၣ် ဒီးအဟီၣ်ခိၣ် အဂီၢ်လီၤ. ဒီးစီၤက့ၤဃစံ စံးဝဲဒၣ်, ယကစၢ် စီၤပၤဧၢ, အဝဲဒၣ်အံၤမ့ၢ် ပိာ်မုၣ်န့ၣ်, ဒီးအဝဲဒၣ်အံၤမ့ၢ် အဖိခွါ လၢစီၤအလံၤၡါ ဒုးမူထီၣ်က့ၤအီၤလီၤ. 6 ဒီးစီၤပၤ သံကွၢ် ပိာ်မုၣ်, ဒီးအဝဲဒၣ် တဲဘၣ်အီၤလီၤ. ဒီး စီၤပၤ ပာ်လီၤ ပှၤဒ့ဒံၣ်ဖိ တဂၤ လၢအဂီၢ်, ဒီးစံးဝဲဒၣ်, ဟ့ၣ်က့ၤအီၤ လၢကယဲၢ် အတၢ်, ဒီးအဟီၣ်ခိၣ် အတၤသၣ် ခဲလၢာ် လၢမုၢ်နံၤ လၢအဟးထီၣ်ကွံာ် လၢဟီၣ်ခိၣ်န့ၣ် တုၤ ခဲကနံၣ်အံၤ တက့ၢ်. 7 ဒီးစီၤအလံၤၡါ ဟဲဝဲဆူ ဒၤမ့ၤစ့း, ဒီးစူၤရံ အစီၤပၤ ဘ့ၣ်ဟဒး ဘၣ် တၢ်ဆါ, ဒီးပှၤဒုးနဲၣ်အီၤ, ဒီးစံးဝဲဒၣ် ယွၤ အပှၤကညီ ဟဲဖဲအံၤလီၤ. 8 ဒီးစီၤပၤ စံးဘၣ် စီၤဃစ့လး, ဟံးန့ၢ် တၢ်ခိၣ်ဖး လၢနစုပူၤ, ဒီးလဲၤသဂၢၢ် ယွၤ အပှၤကညီ, ဒီးသံကွၢ်ယွၤ လၢအီၤ, ဒီးစံး, တၢ်ဆါအံၤ ကဘျါက့ၤ, ဒီးယကမူဒံး စ့ၢ်ကီးဧါန့ၣ် တက့ၢ်. 9 ဒီးစီၤဃစ့လးန့ၣ် လဲၤသဂၢၢ်အီၤ, ဒီးဟံးန့ၢ် ခိၣ်ဖး လၢအစုပူၤ, ဒီး ကယဲၢ် တၢ်အဂ့ၤ လၢဒၤမ့ၤစ့း, ဘျဲးစိာ် ကီၤလၤအူး လွံၢ်ဆံ, ဒီးဟဲဝဲ, ဒီးဆၢထၢၣ် လၢအမဲာ်ညါ, ဒီးစံးဝဲဒၣ်, နဖိခွါ, စူၤရံ အစီၤပၤ ဘ့ၣ်ဟဒး မၢလီၤယၤ ဆူနအိၣ် ဒီးစံးဝဲဒၣ်, တၢ်ဆါအံၤ ကဘျါက့ၤ, ဒီးယကမူဒံး စ့ၢ်ကီးဧါ. 10 ဒီးစီၤအလံၤၡါ စံးဘၣ်အီၤ, လဲၤ စံးဘၣ်အီၤ, မူဒံးဒီး နကမူဒံးလီၤန့ၣ် တက့ၢ်. ဘၣ်ဆၣ်ဒီး ယွၤ ဒုးနဲၣ်ယၤ လၢသံ, ဒီးကသံလီၤ. 11 ဒီးပာ် အမဲာ်, ဒီးကွၢ်ထံအီၤ တုၤအမဲာ်ဆှး, ဒီးယွၤ အပှၤကညီ အမဲာ်ထံလီၤလီၤ. 12 ဒီးစီၤဃစ့လး စံးဝဲဒၣ်, ယကစၢ် အမဲာ်ထံလီၤန့ၣ်မ့ၢ် အဘၣ်မနုၤလဲၣ်. ဒီးစံးဝဲဒၣ်, အဂ့ၢ်ဒ်အံၤ, ယသ့ၣ်ညါ တၢ်အၢ လၢနကမၤ ပှၤအံၣ်စရ့လးဖိလီၤ. အတိာ်တဖၣ်န့ၣ် နကဆူးထီၣ်ကွံာ် လၢမ့ၣ်အူ, ဒီးအဖိၣ်သၣ်ခွါတဖၣ်န့ၣ် နကမၤသံ လၢနး, ဒီးနကတ့ၢ်လီၤကွံာ် အဖိဆံး, ဒီးနကဖှဲးထီၣ်ကွံာ် ပိာ်မုၣ် လၢအဒၢတၢ်လီၤ. 13 ဒီးစီၤဃစ့လး စံးဝဲဒၣ်, မ့ၢ်ဒ်လဲၣ်, နခ့နပှၤမ့ၢ် ထွံၣ်တဒု လၢအကမၤ တၢ်ဒိၣ်တမံၤန့ၣ် ဧါ. ဒီးစီၤအလံၤၡါ စံးဝဲဒၣ်, ယွၤ ဒုးနဲၣ်တ့ၢ်ယၤ လၢနကကဲထီၣ် စူၤရံ အစီၤပၤလီၤ. 14 ဒီးဟးထီၣ် လၢစီၤအလံၤၡါ အအိၣ်, ဒီးဟဲဝဲဆူ အကစၢ် အအိၣ်, ဒီး အကစၢ် စံးဘၣ်အီၤ, စီၤအလံၤၡါ စံးဘၣ် နၤ လၢမနုၤတမံၤလဲၣ်. ဒီးစံးဆၢဝဲဒၣ်, စံး လၢယၤ, နမူ ဒံးဒီး နကမူဒံးလီၤ. 15 ဒီး လၢမုၢ်ဆ့ၣ်ထီၣ် တနံၤန့ၣ် တၢ်မၤအသး လၢအဟံးန့ၢ် တၢ်ကံးညာ်တီၣ် တဘ့ၣ်, ဒီးဘျၢဝဲ လၢထံကျါ, ဒီး ဒါလီၤ လၢစီၤပၤ အမဲာ် အဖီခိၣ်, ဒီးသံဝဲ, ဒီးစီၤဃစ့လး ကဲထီၣ် စီၤပၤ လၢအလီၢ်န့ၣ်လီၤ. 16 ဒီးအံၣ်စရ့လး အစီၤပၤ အၤဃာ် အဖိခွါ စီၤယဟိရၣ် အနံၣ် ပှဲၤထီၣ် ယဲၢ်နံၣ်တနံၣ်န့ၣ် (ဒီးစီၤယဟိၡၤဖးမ့ၢ် ယူဒၤ အစီၤပၤ), ယူဒၤ အစီၤပၤ စီၤယဟိၡၤဖး အဖိခွါ စီၤယဟိရၣ် ကဲသီစီၤပၤလီၤ. 17 လၢအကဲသီ စီၤပၤန့ၣ် အသးပှၢ်တ့ၢ် သၢဆံခံနံၣ်, ဒီး ကဲစီၤပၤ လၢယရူၤၡလ့ၣ် အပူၤန့ၣ် ဃိးနံၣ်လီၤ. 18 ဒီးပိာ် အံၣ်စရ့လး အစီၤပၤတဖၣ် အကျဲ, ဒ်စီၤအၤဃာ် အပှၤဟံၣ်ဖိ အသိးန့ၣ်လီၤ. အဂ့ၢ်ဒ်အံၤ, စီၤအၤဃာ် အဖိမုၣ် တဂၤမ့ၢ် အမါလီၤ. ဒီးမၤ တၢ်အၢ လၢယွၤအမဲာ်ညါလီၤ. 19 ဘၣ်ဆၣ်ဒီး ယွၤ မၤဟးဂီၤ ယူဒၤန့ၣ် အသး တအိၣ်ဘၣ် လၢအခ့အပှၤ စီၤဒၤဝံး အဃိ, ဒ်အစံးပာ် လၢအကဟ့ၣ်အီၤ ဒီးအဖိအလံၤ လၢတၢ်ကပီၤ တဖျၢၣ် ကိးမုၢ်နံၤဒဲး အသိးန့ၣ်လီၤ. 20 လၢအမုၢ်နံၤတဖၣ်န့ၣ် အဒိၣ် ပူထီၣ် လၢယူဒၤ အစုဖီလာ်, ဒီးပာ်ထီၣ်ဝဲ စီၤပၤ လၢအကစၢ်ဒၣ်ဝဲ အဖီခိၣ်လီၤ. 21 ဒီးစီၤယဟိရၣ် လဲၤခီဂာ်တၢ်ဆူ စၤဧံရၤ, ဒီးအလ့ၣ်ကဟၣ် ခဲလၢာ် အိၣ်ဒီးအီၤ, ဒီးဂဲၤဆၢထၢၣ် လၢမုၢ်နၤ, ဒီး ကျီကွံာ် ပှၤအဒိၣ်ဖိ လၢအအိၣ်ဝးတရံးအီၤ, ဒီးလ့ၣ်ကဟၣ် အခိၣ်တဖၣ်, ဒီးပှၤဂီၢ်မုၢ် ဃ့ၢ်ဆူ အဒဲပူၤလီၤ. 22 ဘၣ်ဆၣ်ဒီး, အဒိၣ် ပူထီၣ် လၢယူဒၤ အစု အဖီလာ် တုၤ မုၢ်မဆါ တနံၤအံၤလီၤ. တုၤနုၤတစု လံးဘနၤ ပူထီၣ် အကတီၢ် တဘျီဃီလီၤ. 23 ဒီးတၢ်အိၣ်လီၤတဲာ် ဘၣ်ဃးဒီး စီၤယဟိရၣ်, ဒီးကယဲၢ် တၢ် လၢအမၤဝဲန့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ် အပူၤန့ၣ် တမ့ၢ်ဘၣ်ဧါ. 24 ဒီးစီၤယဟိရၣ် မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ ဒီးအပၢ်တဖၣ် လၢစီၤဒၤဝံး အဝ့ၢ်ပူၤ, ဒီး အဖိခွါ စီၤအဃၤစယၤ ကဲထီၣ် စီၤပၤ လၢအလီၢ်န့ၣ်လီၤ. 25 အံၣ်စရ့လး အစီၤပၤ အၤဃာ် အဖိခွါ စီၤယဟိရၣ် အနံၣ် ပှဲၤထီၣ် တဆံခံနံၣ် တနံၣ်န့ၣ် ယူဒၤ အစီၤပၤ စီၤယဟိရၣ် အဖိခွါ စီၤအဃၤစယၤန့ၣ် ကဲသီစီၤပၤလီၤ. 26 ဖဲစီၤအဃၤစယၤ ကဲသီ စီၤပၤန့ၣ် အသးပှၢ်တ့ၢ် ခံဆံ ခံနံၣ်, ဒီး ကဲစီၤပၤ လၢယရူၤၡလ့ၣ် အပူၤတနံၣ်, ဒီးအမိၢ်အမံၤမ့ၢ် နီၢ်ဧသါလယၤ, အံၣ်စရ့လး အစီၤပၤ ဧိၣ်ရံၤ အဖိမုၣ်န့ၣ်လီၤ. 27 ဒီးပိာ် စီၤအၤဃာ် အပှၤဟံၣ်ဖိ အကျဲ, ဒီးမၤ တၢ်အၢ လၢယွၤအမဲာ်ညါ, ဒ်စီၤအၤဃာ် အပှၤဟံၣ်ဖိ အသိးန့ၣ်လီၤ. အဂ့ၢ်ဒ်အံၤ, မ့ၢ် ပှၤအမာ် လၢစီၤအၤဃာ် အပှၤဟံၣ်ဖိ အကျါလီၤ. 28 ဒီးလဲၤဝဲ ဒီးစီၤအၤဃၤ အဖိခွါ စီၤယဟိရၣ် ဆူ တၢ်ဒုးသုး ဒီးစူၤရံ အစီၤပၤ ဃစ့လး လၢရၤမိးကံးလဧး အပူၤ, ဒီးပှၤစူၤရံဖိ ဆဲး စီၤယဟိရၣ်လီၤ. 29 ဒီးစီၤယဟိရၣ် က့ၤကဒါက့ၤဆူ ယံးစရ့လး ဒ်သိး အတၢ်ပူၤလီၢ် လၢပှၤစူၤရံဖိ မၤအီၤ လၢရၤမါ ဖဲအဒုးသုးဒီး စူၤရံ အစီၤပၤ ဃစ့လးတဖၣ်န့ၣ် ကဘျါက့ၤဝဲလီၤ. ဒီးယူဒၤ အစီၤပၤ ယဟိရၣ် အဖိခွါ စီၤအဃၤစယၤန့ၣ် လဲၤလီၤ အိၣ်သကိး စီၤအၤဃာ် အဖိခွါ စီၤယဟိရၣ် လၢယံးစရ့လး အပူၤလီၤ. အဂ့ၢ်ဒ်အံၤ ဆါဝဲလီၤ.


လံာ်စီၤပၤ ခံဘ့ၣ်တဘ့ၣ်. 2 Kings 9

1 ဒီးဝံအလံၤၡါန့ၣ် ကိးန့ၢ် ဝံတဖၣ် အဖိခွါတဂၤ, ဒီး စံးဘၣ်အီၤ, ကံၢ်တူာ် နယီၢ်ဒ့, ဒီးဟံးန့ၢ် သိပလီ တဖျၢၣ်အံၤ လၢနစုပူၤဒီး, ဒီးလဲၤဆူ ရၤမိးကံးလဧး တက့ၢ်. 2 ဒီး တုၤ နတုၤ ဖဲန့ၣ် ဒီး, ကွၢ်ဖဲန့ၣ် လၢစီၤနံၣ်ၡံ အဖိခွါ စီၤယဟိၡၤဖး အဖိခွါ စီၤယ့ၤဟူ, ဒီးလဲၤနုာ်, ဒီးဒုးဂဲၤဆၢထၢၣ် အီၤ လၢအဒီပုၢ်ဝဲၢ် အကျါ, ဒီးဒုးလဲၤနုာ်အီၤဆူ ဒၢး လၢညါခီ အပူၤ တက့ၢ်. 3 ဒီးဟံးန့ၢ် သိပလီ တဖျၢၣ်, ဒီးဂၢ်လီၤတၢ် လၢအခိၣ်, ဒီးစံး, ယွၤ စံးဒ်အံၤ, ယဖှူနၤ လၢစီၤပၤ လၢအံၣ်စရ့လး အဖီခိၣ်လီၤ. ဒီးအိးထီၣ် တြဲၤ, ဒီး ဃ့ၢ်ကွံာ် တက့ၢ်, ဒီးအိၣ်ဒၣ်တၢ် တဂ့ၤ. 4 ဒီးဖိၣ်သၣ်ခွါ တဂၤ, ဝံဖိၣ်သၣ်ခွါန့ၣ် လဲၤဝဲဆူ ရၤမိးကံးလဧးန့ၣ်လီၤ. 5 ဒီးဟဲဝဲ ဒီးကွၢ်ကွၢ်, ပှၤသုးဖိအခိၣ်တဖၣ် ဆ့ၣ်နီၤဝဲ, ဒီးစံးဝဲဒၣ်, ယကတိၤတၢ် ဒီးနၤ အလီၢ်အိၣ်, တၢ်အခိၣ်ဧၢ. ဒီးစီၤယ့ၤဟူ စံးဝဲဒၣ်, လၢပှၤခဲလၢာ်အံၤ အကျါန့ၣ် ဖဲလဲၣ် တဂၤလဲၣ်. ဒီးစံးဝဲဒၣ်, ဒီးနၤ, တၢ်အခိၣ်ဧၢ. 6 ဒီးဂဲၤဆၢထၢၣ်, ဒီးလဲၤနုာ် လၢဟံၣ်ပူၤ, ဒီးအဝဲဒၣ် ဂၢ်လီၤ သိ လၢအခိၣ် အဖီခိၣ်, ဒီး စံးဘၣ်အီၤ, ယွၤ, အံၣ်စရ့လး အကစၢ် စံးဒ်အံၤ, ယဖှူနၤ လၢစီၤပၤ လၢယွၤ အပှၤဂီၢ်မုၢ် အဖီခိၣ်, လၢအံၣ်စရ့လး အဖီခိၣ်လီၤ. 7 ဒီးနကကျီကွံာ် နကစၢ်, စီၤအၤဃာ် အပှၤဟံၣ်ဖိ, ဒ်သိး ယကမၤဆၢ တၢ်အၢ လၢယခ့ယပှၤ ဝံတဖၣ် အသွံၣ် အဂီၢ်, လၢယွၤအခ့အပှၤ ခဲလၢာ် အသွံၣ် အဂီၢ်, လၢနီၢ်အံၤစ့ဘ့ၤလး အစုပူၤန့ၣ်လီၤ. 8 ဒီးစီၤအၤဃာ် အပှၤဟံၣ်ဖိ ခဲလၢာ် ကဘၣ် တုၤ လၢတၢ်ဟးဂီၤ, ဒီးယကဒီၣ်တဲာ်ကွံာ် စီၤအၤဃာ် လၢကယဲၢ် ပိာ်ခွါ, ဒီးပှၤ လၢအဘၣ်ကးတံာ်ဃာ်အခံ, ဒီးပှၤအိၣ်လီၤတဲာ်သဘျ့ လၢအံၣ်စရ့လး အပူၤန့ၣ်လီၤ. 9 ဒီးယကပာ် စီၤအၤဃာ် အဟံၣ် ဒ်စီၤနဘး အဖိခွါ စီၤယၤရၤဘၣ် အဟံၣ် အသိး, ဒီးဒ်စီၤအဃံယၤ အဖိခွါ စီၤဘါၡၤ အဟံၣ် အသိးန့ၣ်လီၤ. 10 ဒီးထွံၣ်တဖၣ် ကအီၣ် နီၢ်အံၤစ့ဘ့ၤလး လၢယံးစရ့လး အကဝီၤပူၤ, ဒီးပှၤခူၣ်လီၤကွံာ်အီၤ တအိၣ်ဘၣ်န့ၣ်လီၤ. ဒီးအဝဲဒၣ် အိးထီၣ် တြဲၤ, ဒီးဃ့ၢ်ထီၣ်ကွံာ်ဝဲလီၤ. 11 ဒီးစီၤယ့ၤဟူ ဟဲထီၣ်ဆူ အကစၢ် အခ့အပှၤ အအိၣ်, ဒီး အဝဲသ့ၣ် စံးဘၣ်အီၤ, တၢ်အမုာ် စ့ၢ်ကီးဧါ. ပှၤအပျုၢ် တဂၤန့ၣ် ဟဲဆူနအိၣ် မ့ၢ်အဘၣ်မနုၤလဲၣ်. ဒီးစံးဆၢဝဲဒၣ်, သုသ့ၣ်ညါ ပှၤတဂၤ ဒီးအကတိၤတၢ်န့ၣ်လီၤ. 12 ဒီး စံးဘၣ်အီၤ, မ့ၢ်တၢ်ကတိၤကဘျံးကဘျၣ်လီၤ. စံးဘၣ်တဲဘၣ်လၢ်ပှၤ တက့ၢ်. ဒီးစံးဝဲ, အဝဲဒၣ်စံး လၢယၤ ဒ်အံၤဒ်နုၤ ဒီးစံးဝဲဒၣ်, ယွၤ စံးဝဲ ဒ်အံၤ, ယဖှူလံနၤ လၢစီၤပၤ လၢအံၣ်စရ့လး အဖီခိၣ်လံ. 13 ဒီးအဝဲသ့ၣ် မၤဝဲချ့ချ့, ဒီးဟံးန့ၢ် တဂၤ အယၣ်ဒၣ်ဝဲ, တဂၤ အယၣ်ဒၣ်ဝဲ, ဒီးဒါလီၤဝဲ လၢဃီအသွါ ဒၣ်လဲာ် အဖီခိၣ် လၢအဝဲဒၣ် အဖီလာ်, ဒီးအူ ကွဲၤတဖၣ် ဒီးစံးဝဲဒၣ်, စီၤယ့ၤဟူ ကဲလံ စီၤပၤလံ. 14 ဒီးစီၤနံၣ်ၡံ အဖိခွါ စီၤယဟိၡၤဖး အဖိခွါ စီၤယ့ၤဟူန့ၣ် ကူၣ်တၢ်ထီဒါ စီၤယဟိရၣ်လီၤ. (ဒီးစီၤယဟိရၣ် ပၢၤ ရၤမိးကံးလဧး, အဝဲဒၣ် ဒီးအံၣ်စရ့လး ခဲလၢာ်, လၢစူၤရံ အစီၤပၤ ဃစ့လး အဃိလီၤ. 15 ဒီးစီၤပၤ ယဟိရၣ် ဟဲက့ၤကဒါက့ၤ ဒ်သိးအပူၤလီၢ်တဖၣ် လၢပှၤစူၤရံဖိ မၤအီၤ ဖဲအဒုးသုး ဒီးစူၤရံ အစီၤပၤ ဃစ့လး ကဘျါက့ၤလီၤ.) ဒီးစီၤယ့ၤဟူ စံးဝဲဒၣ်, မ့ၢ်ဘၣ်သုသးဒီး, ဒုးဟးထီၣ်ပူၤဖျဲး လၢဝ့ၢ်ပူၤ ဒ်သိး အကလဲၤစံၣ်တဲၤတဲလီၤတၢ် လၢယံးစရ့လး အပူၤန့ၣ် နီတဂၤ တဂ့ၤ. 16 ဒီးစီၤယ့ၤဟူ ဒိး လ့ၣ်ကဟၣ်, ဒီးလဲၤဝဲဆူ ယံးစရ့လး လီၤ. အဂ့ၢ်ဒ်အံၤ, စီၤယဟိရၣ် မံလီၤ ဖဲန့ၣ်လီၤ. ဒီးယူဒၤ အစီၤပၤ စီၤအဃၤစယၤ ဟဲလီၤအိၣ်သကိး စီၤယဟိရၣ် ဖဲန့ၣ်လီၤ. 17 ဒီးပှၤပၢၤတၢ်ဖိတဂၤ ဆၢထၢၣ် လၢတၢးထီ အဖီခိၣ် လၢယံးစရ့လး အပူၤ, ဒီးထံၣ်ဘၣ် စီၤယ့ၤဟူ အပှၤတဖု ဟဲဝဲ, ဒီးစံးဝဲဒၣ်, ယထံၣ်ဘၣ် ပှၤတဖုလီၤ. ဒီးစီၤယဟိရၣ် စံးဝဲဒၣ်, ဟံးန့ၢ် ပှၤကသ့ၣ်သုးဖိတဂၤ, ဒီးမၢ အလဲၤသဂၢၢ်အီၤ, ဒီးမ်အစံး, တၢ်ဃူတၢ်ဖိး စ့ၢ်ကီးဧါ. 18 ဒီးပှၤဒိးကသ့ၣ် တဂၤ လဲၤသဂၢၢ်ဝဲ, ဒီးစံးဝဲဒၣ်, စီၤပၤ စံးဒ်အံၤ, တၢ်ဃူတၢ်ဖိး စ့ၢ်ကီးဧါ. ဒီးစီၤယ့ၤဟူ စံးဝဲဒၣ်, နၤ ဒီးတၢ်ဃူတၢ်ဖိး ဒ်လဲၣ်. ဃၣ်နသးဆူ ယလီၢ်ခံ တက့ၢ်. ဒီးပှၤပၢၤတၢ်ဖိ တဂၤန့ၣ် ဒုးနဲၣ်ဝဲ, ဒီးစံးဝဲဒၣ်, ကလူးတဂၤ ဟဲဆူအအိၣ်, ဒီးတဟဲကဒါက့ၤဘၣ်. 19 ဒီးမၢပှၤကသ့ၣ်သုးဖိ ခံဂၤတဂၤ, ဒီးဟဲဆူအအိၣ်, ဒီး စံးဝဲဒၣ်, စီၤပၤ စံးဒ်အံၤ, တၢ်ဃူတၢ်ဖိး စ့ၢ်ကီးဧါ. ဒီး စီၤယ့ၤဟူ စံးဝဲဒၣ်, နၤ ဒီးတၢ်ဃူတၢ်ဖိး ဒ်လဲၣ်. ဃၣ်နသးဆူ ယလီၢ်ခံ တက့ၢ်. 20 ဒီးပှၤပၢၤတၢ်ဖိ တဂၤန့ၣ် ဒုးနဲၣ်ဝဲ, ဒီးစံးဝဲဒၣ်, ဟဲဝဲဆူ အအိၣ်, ဒီးတဟဲကဒါက့ၤဘၣ်. ဒီးတၢ်နီၣ်တၢ်န့ၣ် မၤသး ဒ်စီၤနံၣ်ၡံ အဖိခွါ စီၤယ့ၤဟူ အနီၣ်တၢ် အသိးန့ၣ်လီၤ. အဂ့ၢ်ဒ်အံၤ, နီၣ်တၢ်ဆူၣ် ဒ်ပှၤအပျုၢ် အသိးန့ၣ်လီၤ. 21 ဒီးစီၤယဟိရၣ် စံးဝဲဒၣ်, ကတဲာ်ကတီၤတၢ် တက့ၢ်. ဒီးပှၤကတဲာ်ကတီၤ အလ့ၣ်ကဟၣ်လီၤ. ဒီးအံၣ်စရ့လး အစီၤပၤ ယဟိရၣ်, ဒီးယူဒၤ အစီၤပၤ စီၤအဃၤစယၤန့ၣ် ဟးထီၣ်ဝဲ, တဂၤ လၢအလ့ၣ်ကဟၣ် အပူၤ, တဂၤ လၢအလ့ၣ်ကဟၣ် အပူၤ, ဒီးလဲၤသဂၢၢ် စီၤယ့ၤဟူ ဒီးထံၣ်န့ၢ် အီၤ ဖဲပှၤယံးစရ့လးဖိ စီၤနၤဘိး အကဝီၤပူၤန့ၣ်လီၤ. 22 ဒီးတုၤ စီၤယဟိရၣ် ထံၣ်ဘၣ် စီၤယ့ၤဟူဒီး, တၢ်မၤအသး လၢအစံး, တၢ်ဃူတၢ်ဖိး စ့ၢ်ကီးဧါ, စီၤယ့ၤဟူဧၢ, ဒီးစံးဝဲဒၣ်, လၢနမိၢ် နီၢ်အံၤစ့ဘ့ၤလး အမၤကမၣ်မုၣ်ကမၣ်ခွါ, ဒီးအမၤကဒါ ပှၤအမဲာ် အိၣ်အါမံၤ အဖၢမုၢ်ဒီး, တၢ်ဃူတၢ်ဖိး ကအိၣ်ဒ်လဲၣ်. 23 ဒီးစီၤယဟိရၣ် ဃၣ်ကဒါ အစု, ဒီးဃ့ၢ်ဝဲ, ဒီးစံးဘၣ် စီၤအဃၤစယၤ, တၢ်ပူထီၣ် အိၣ်ဝဲ, စီၤအဃၤစယၤဧၢ. 24 ဒီးစီၤယ့ၤဟူ ဟံးဃာ် အချံၣ်, ဒီးခးဘၣ် စီၤယဟိရၣ် လၢအစုဒုၣ် ခံခီ အဘၢၣ်စၢၤ, ဒီးပျၢ်တဘ့ၣ်န့ၣ် ဟဲဖျိထီၣ်က့ၤ လၢအသးလီၤ. ဒီးလီၤဘျးဝဲ လၢအလ့ၣ်ကဟၣ် အပူၤလီၤ. 25 ဒီးစီၤယ့ၤဟူ စံးဘၣ် အပှၤသုးဖိအခိၣ် စီၤဘံးဒကၢ်, ဟံးထီၣ် ဒီးတ့ၢ်လီၤကွံာ်အီၤဆူ ပှၤယံးစရ့လးဖိ စီၤနၤဘိး အဟီၣ်ခိၣ် အကဝီၤပူၤ တက့ၢ်. အဂ့ၢ်ဒ်အံၤ, လၢယၤ ဒီးနၤ ဒိးကသ့ၣ် လၢအပၢ် စီၤအၤဃာ် အလီၢ်ခံန့ၣ် ယွၤ ပာ် တၢ်အဃၢအံၤ လၢအလိၤန့ၣ် သ့ၣ်နီၣ်ထီၣ်က့ၤ တက့ၢ်. 26 မ့ၢ်မး လၢမုၢ်တနံၤန့ၣ် ယထံၣ်ဘၣ် စီၤနၤဘိး အသွံၣ်, ဒီး အဖိခွါတဖၣ် အသွံၣ်, ယွၤ စံးဝဲဒၣ်, ဒီးယကဟ့ၣ်ကၣ်တၢ် လၢနၤ လၢတၢ်အလီၢ်အံၤ တပူၤန့ၣ်, ယွၤ စံးဝဲဒၣ် လီၤ. ဒီးခဲကနံၣ်အံၤ ဟံးထီၣ်, ဒီးတ့ၢ်လီၤကွံာ်အီၤ လၢတၢ်အလီၢ်ပူၤ, ဒ်ယွၤအကလုၢ်အကထါ အသိးန့ၣ် တက့ၢ်. 27 ဒီးတုၤ ယူဒၤ အစီၤပၤ စီၤအဃၤစယၤ ထံၣ်ဘၣ်ဝဲ ဒီး, ဃ့ၢ်ဝဲ လၢတၤသၣ် အဟံၣ် အကျဲ, ဒီးစီၤယ့ၤဟူ လူၤအီၤ ဒီးစံးဝဲဒၣ်, ကျီကွံာ် စ့ၢ်ကီး အီၤ လၢလ့ၣ်ကဟၣ် အပူၤ တက့ၢ်. အိၣ်ဝဲဆူ တၢ်လဲၤထီၣ် ဆူ ကူၢ် လၢအအိၣ်ဝဲ လၢယံးဘျၣ် အဃၢၤလီၤ. ဒီးဃၣ်ကွံာ်ဝဲဆူ မကံးဒိၤ, ဒီးသံဝဲ ဖဲန့ၣ်လီၤ. 28 ဒီး အခ့အပှၤ စိာ်ထီၣ်အီၤ လၢအလ့ၣ်ကဟၣ် အပူၤ ဆူ ယရူၤၡလ့ၣ်, ဒီးခူၣ်လီၤကွံာ်အီၤ လၢအသွၣ်ခိၣ် အပူၤ, အိၣ်ဒီး အပၢ်တဖၣ် လၢစီၤဒၤဝံး အဝ့ၢ်ပူၤလီၤ. 29 ဒီးစီၤအၤဃာ် အဖိခွါ စီၤယဟိရၣ် အနံၣ် တဆံတနံၣ်န့ၣ် စီၤအဃၤစယၤ ကဲသီစီၤပၤ လၢယူဒၤ အဖီခိၣ်လီၤ. 30 ဒီးတုၤ စီၤယ့ၤဟူ ဟဲဝဲဆူ ယံးစရ့လး ဒီး, နီၢ်အံၤစ့ဘ့ၤလး နၢ်ဟူဝဲ, ဒီးဖှူ အမဲာ်, ဒီးဖၢၣ် အခိၣ်, ဒီးကွၢ်တၢ် လၢတၢ်ထူၣ်ဖျိလီၤ. 31 ဒီးစီၤယ့ၤဟူ လဲၤနုာ် လၢပဲတရီ အပူၤ, ဒီးအဝဲဒၣ် စံးဝဲဒၣ်, စီၤစံၣ်ရံၤ လၢအမၤသံ အကစၢ်န့ၣ် အိၣ်ဒီး တၢ်ဃူတၢ်ဖိး စ့ၢ်ကီးဧါ. 32 ဒီးစီၤယ့ၤဟူ ကွၢ်ထီၣ် အမဲာ်ဆူ တၢ်ထူၣ်ဖျိ ဒီးစံးဝဲဒၣ်, မ့ၢ်မတၤမ့ၢ် မတၤ, အိၣ်ဒီး ယၤ တဂၤလဲၣ်. ဒီးပှၤဒ့ဒံၣ်ဖိ ခံဂၤ သၢဂၤ ကွၢ်ထီၣ်ဆူ အအိၣ်လီၤ. 33 ဒီးစံးဝဲဒၣ်, တ့ၢ်လီၤအီၤ တက့ၢ်. ဒီးပှၤတ့ၢ်လီၤကွံာ်အီၤ, ဒီးအသွံၣ်ဖှံ ဘၣ် တၢ်အဒူၣ်အလိၤ, ဒီး လၢကသ့ၣ်တဖၣ် အလိၤ, ဒီး ယီၢ်လီၤတံၢ်အီၤ လၢအခီၣ် အဖီလာ်လီၤ. 34 ဒီးဟဲနုာ်ဝဲ, ဒီးအီၣ်တၢ် ဒီးအီတၢ်, ဒီးစံးဝဲဒၣ်, လဲၤကွၢ် ခဲကနံၣ်အံၤ ပှၤ လၢအဘၣ်ဆိၣ်အၢ တဂၤအံၤ, ဒီးခူၣ်လီၤကွံာ်အီၤ တက့ၢ်. အဂ့ၢ်ဒ်အံၤ, မ့ၢ် စီၤပၤအဖိမုၣ်လီၤ. 35 ဒီးပှၤလဲၤ ဒ်သိး အကခူၣ်လီၤကွံာ်အီၤ, ဒီးတထံၣ်န့ၢ်ဘၣ် တၢ်ဘၣ်ဃးဒီး အီၤဘၣ်. ထံၣ်န့ၢ် ထဲအခိၣ်သၣ်ဃံ, ဒီးအခီၣ်, ဒီးအစုညါသးဧိၤလီၤ. 36 ဒီးပှၤဟဲက့ၤကဒါက့ၤ, တဲဘၣ်အီၤလီၤ. ဒီးစံးဝဲဒၣ်, အဝဲအံၤ မ့ၢ်ယွၤအကလုၢ်အကထါ လၢအကတိၤတၢ် ဒီး အခ့အပှၤ, ပှၤတံးၡဘးဖိ စီၤအ့ၤလံယၤ ဒီးစံးဝဲဒၣ်, လၢယံးစရ့လး အကဝီၤပူၤန့ၣ် ထွံၣ်တဖၣ် ကအီၣ် နီၢ်အံၤစ့ဘ့ၤလး အဖံးအညၣ်, 37 ဒီးနီၢ်အံၤစ့ဘ့ၤလး အစိၣ် ကမၤအသး ဒ်တၢ်အ့ၣ် လၢဟီၣ်ခိၣ်အကဝီၤ အသိး လၢယံးစရ့လး အကဝီၤပူၤ တုၤ ပှၤတစံးဘၣ်, အအံၤမ့ၢ် နီၢ်အံၤစ့ဘ့ၤလးန့ၣ်ဘၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 10

1 ဒီးစီၤအၤဃာ် အိၣ်ဝဲ ဒီး အဖိခွါ နွံဆံ လၢၡၤမရံ အပူၤ, ဒီးစီၤယ့ၤဟူ ကွဲးလံာ်, ဒီးဟ့ၣ်ယုၢ်ဝဲဆူ ၡၤမရံ ဆူယံးစရ့လး အပဒိၣ်ဖးဒိၣ်တဖၣ် အအိၣ်, ဆူ ပှၤသူၣ်က့သးပှၢ် အအိၣ်, ဒီးဆူ ပှၤ လၢအကွၢ် စီၤအၤဃာ် အဖိ ဒီးစံးဝဲဒၣ်, 2 ဒီးခဲကနံၣ်အံၤ တုၤ လံာ်တဘ့ၣ်အံၤ လဲၤ တုၤ လၢသုအိၣ်ဒီး, မ့ၢ်သုကစၢ် အဖိခွါတဖၣ် အိၣ်ဒီးသု, ဒီးလ့ၣ်ကဟၣ်တဖၣ်, ဒီးကသ့ၣ်တဖၣ်, ဒီးဝ့ၢ် အိၣ်ဒီး အခိၣ်ဒူ တဖျၢၣ်, ဒီးတၢ်အစုကဝဲၤ အိၣ်ဒီးသုဒီး, 3 ကွၢ် သုကစၢ် အဖိခွါ အဂ့ၤ, ဒီးအဘၣ် တဂၤ, ဒီးပာ်ထီၣ် လၢအပၢ် အလီၢ်ပစိာ် အဖီခိၣ်, ဒီးဒုးသုး လၢသုကစၢ် အပှၤဟံၣ်ဖိ အဂီၢ် တက့ၢ်. 4 ဒီးအဝဲသ့ၣ် ပျံၤဝဲ ဒိၣ်ဒိၣ်ကလဲာ်, ဒီးစံးဝဲဒၣ်, ကွၢ်ကွၢ်, စီၤပၤ ခံဂၤ တဆၢထၢၣ်ဘၣ် လၢအမဲာ်ညါဘၣ်, ဒီးပဝဲဒၣ်အံၤ ပကဆၢထၢၣ်ဒ်လဲၣ်. 5 ဒီးပှၤ လၢအအိၣ် လၢဟံၣ် အဖီခိၣ်, ဒီးပှၤ လၢအအိၣ်ဝဲ လၢဝ့ၢ် အဖီခိၣ်, ဒီးပှၤသူၣ်က့သးပှၢ်, ဒီးပှၤကွၢ်ဖိသ့ၣ်တဖၣ်န့ၣ် ဟ့ၣ်ယုၢ်တၢ်ဆူ စီၤယ့ၤဟူ အအိၣ် ဒီးစံးဝဲဒၣ်, ပမ့ၢ် နခ့နပှၤ, ဒီးပကမၤ ကယဲၢ် တၢ် လၢနမၤလိာ် ပှၤခဲလၢာ်, ပတပာ်ထီၣ်ဘၣ် စီၤပၤဘၣ်. မၤတၢ် လၢအဂ့ၤ လၢနမဲာ် တက့ၢ်. 6 ဒီးအဝဲဒၣ် ကွဲးလံာ် ခံဘျီတဘျီ, ဒီးစံးဝဲဒၣ်, သုမ့ၢ်အိၣ်ဒီးယၤ, ဒီးသုမ့ၢ်ဒိကနၣ် ယကလုၢ်ဒီး, မၤန့ၢ် သုကစၢ် အဖိခွါတဖၣ် အခိၣ်, ဒီးတုၤ အကတီၢ်ခဲအံၤ ဆၢအလီၢ် ခဲဂီၤဒီး, ဟဲဆူယအိၣ် တက့ၢ်. (ဒီးစီၤပၤ အဖိခွါ နွံဆံန့ၣ် အိၣ်ဝဲ ဒီးဝ့ၢ်အပဒိၣ်တဖၣ် လၢအလုၢ်အီၣ်အီၤလီၤ.) 7 ဒီးတုၤ လံာ်တဘ့ၣ်န့ၣ် ဟဲ တုၤဝဲဆူ အအိၣ်ဒီး, တၢ်မၤအသး လၢအဟံးန့ၢ် စီၤပၤ အဖိခွါ ဒီးမၤသံ ပှၤနွံဆံ, ဒီးဒၢနုာ် အခိၣ် လၢနာ်တဖၣ် အပူၤ, ဒီးဟ့ၣ်ယုၢ်ဝဲ ဆူအအိၣ် ဆူ ယံးစရ့လးလီၤ. 8 ဒီးကလူးတဂၤ ဟဲဝဲ, ဒီးတဲဘၣ်အီၤ, ဒီးစံးဝဲဒၣ်, ပှၤ ဟဲစိာ် စီၤပၤ အဖိခွါတဖၣ် အခိၣ်လီၤ. ဒီးစံးဝဲဒၣ်, ပာ်လီၤအီၤ လၢတၢ်အပူ ခံပူ လၢတၢ်လဲၤနုာ် လၢပဲတရီ အပူၤ တုၤ မုၢ်ဆ့ၣ်ထီၣ် တက့ၢ်. 9 ဒီးမုၢ်ဆ့ၣ်ထီၣ်န့ၣ် တၢ်မၤအသး လၢအဟးထီၣ်ဝဲ, ဒီး ဆၢထၢၣ်, ဒီးစံး လၢပှၤဂီၢ်မုၢ် ခဲလၢာ်, သုမ့ၢ် ပှၤအတီလီၤ. ကွၢ်ကွၢ်, ယဲဒၣ်အံၤ ယပူထီၣ် ယကစၢ်, ဒီးမၤသံအီၤလီၤ. မ့မ့ၢ်မတၤ မၤသံ ပှၤခဲလၢာ်အံၤ တဂၤလဲၣ်. 10 သ့ၣ်ညါ သပှၢ်တၢၢ် လၢတၢ် လၢယွၤအကလုၢ်ကထါ လၢယွၤကတိၤ လၢစီၤအၤဃာ် အဟံၣ် အဂ့ၢ်အကျိၤန့ၣ် တလီၤတဲာ်ဘၣ်ဆူ ဟီၣ်ခိၣ် နီတထံၣ်ဘၣ်န့ၣ် တက့ၢ်. ဒီးယွၤ မၤတၢ် လၢအကတိၤတၢ် ဒီး အခ့အပှၤ စီၤအ့ၤလံယၤန့ၣ်လီၤ. 11 ဒီးစီၤယ့ၤဟူ မၤသံ ကယဲၢ် ပှၤလၢအအိၣ်လီၤတဲာ် လၢစီၤအၤဃာ် အပှၤဟံၣ်ဖိ အကျါ လၢယံးစရ့လး အပူၤ, ဒီး အပဒိၣ်ဖးဒိၣ်တဖၣ် ခဲလၢာ်, ဒီးအဘူးအတံၢ်, ဒီးအပှၤလုၢ်တၢ်အဒိၣ် တုၤအတပာ်လီၤတဲာ်ဘၣ် လၢအဂီၢ် နီတဂၤဘၣ်လီၤ. 12 ဒီးဂဲၤဆၢထၢၣ်, ဒီးဟးထီၣ်ဝဲ, ဒီးဟဲဝဲဆူ ၡၤမရံလီၤ. အဝဲဒၣ် အိၣ်ဝဲ လၢပှၤကွၢ်သိတဖၣ် စၢဃာ်တၢ်အဟံၣ် လၢကျဲပူၤ, 13 ဒီးစီၤယ့ၤဟူ ဘၣ်သဃိာ် ဒီးယူဒၤ အစီၤပၤ အဃၤစယၤ အဒီပုၢ်ဝဲၢ်တဖၣ်, ဒီးစံးဝဲဒၣ်, သုဝဲသ့ၣ်အံၤ သုမ့ၢ် မတၤတဖၣ်လဲၣ်. ဒီးစံးဝဲဒၣ်, ပမ့ၢ် စီၤအဃၤစယၤ အဒီပုၢ်ဝဲၢ်တဖၣ်, ဒီးပလဲၤလီၤ ဒ်သိး ပကကတိၤဒိၣ် စီၤပၤ အဖိ, ဒီးနီၢ်ပၤမုၣ် အဖိတဖၣ်လီၤ. 14 ဒီးစံးဝဲဒၣ်, မၤန့ၢ်မူဒံးအီၤ တက့ၢ်. ဒီးပှၤမၤန့ၢ်မူဒံး အီၤ, ဒီးမၤသံအီၤ လၢပှၤကွၢ်သိတဖၣ် စၢဃာ်တၢ်အဟံၣ် အတၢ်ပူၤ အဃၢၤ, ပှၤလွံၢ်ဆံခံဂၤ, ဒီးတပာ်လီၤတဲာ်ဘၣ် နီတဂၤဘၣ်. 15 ဒီးဟးထီၣ်ဖဲန့ၣ်, ဒီးဘၣ်သဃိာ် ဒီးစီၤရ့ကာ် အဖိခွါ စီၤယိၤနဒာ် တဂၤ ဟဲသဂၢၢ်အီၤ, ဒီးဆိၣ်ဂ့ၤအီၤ, ဒီး စံးဘၣ်အီၤ, နသးလိၤ ဒ်ယသးဒီးနသး အသိးန့ၣ် စ့ၢ်ကီးဧါ. ဒီးစီၤယိၤနဒာ် စံးဝဲဒၣ်, မ့ၢ်လံ. မ့မ့ၢ်ဒ်န့ၣ်ဒီး ဟ့ၣ်ယၤ လၢနစု တက့ၢ်. ဒီးဟ့ၣ်အီၤ လၢအစု, ဒီးဟံးထီၣ်ဝဲဆူ လ့ၣ်ကဟၣ် အပူၤလီၤ. 16 ဒီးစံးဝဲဒၣ်, ဟဲဒီးယၤ, ဒီး ထံၣ်ဘၣ် ယသးဆူၣ် လၢယွၤအဂီၢ် တက့ၢ်. ဒီးဒုးဒိးအီၤ လၢအလ့ၣ်ကဟၣ်န့ၣ်လီၤ. 17 ဒီးတုၤ အဟဲ တုၤလၢၡၤမရံဒီး, မၤသံ ကယဲၢ် ပှၤလၢအအိၣ်လီၤတဲာ် ဘၣ်ဃးဒီး စီၤအၤဃာ် လၢၡၤမရံအပူၤ တုၤ အမၤဟးဂီၤကွံာ်အီၤ, ဒ်ယွၤအကလုၢ်အကထါ လၢအကတိၤဝဲ ဒီးစီၤအ့ၤလံယၤ အသိးန့ၣ်လီၤ. 18 ဒီးစီၤယ့ၤဟူ ဒုးအိၣ်ဖှိၣ်ရိဖှိၣ် ပှၤဂီၢ်မုၢ် ခဲလၢာ်, ဒီးစံး, စီၤအၤဃာ် မၤ ဘဧၤလး အတၢ် တစဲးဖိလီၤ. မ့မ့ၢ် စီၤယ့ၤဟူ ကမၤ အတၢ် အါအါကလဲာ်လီၤ. 19 ဒီးခဲကနံၣ်အံၤ ကိးန့ၢ် ယၤ လၢဘဧၤလး အဝံ ခဲလၢာ်, အခ့အပှၤ ခဲလၢာ်, ဒီးအပှၤလုၢ်တၢ်အဒိၣ် ခဲလၢာ် တက့ၢ်. ဒုးအိၣ်လီၤတဲာ် နီတဂၤ တဂ့ၤ. အဂ့ၢ်ဒ်အံၤ, တၢ်လုၢ်ဘဧၤလး လၢတၢ်ဖးဒိၣ်န့ၣ် အိၣ်ဒီး ယၤလီၤ. ပှၤလၢအတဟဲဘၣ်န့ၣ် တမူဘၣ် နီတဂၤဘၣ်. ဒီးစီၤယ့ၤဟူ မၤဝဲ ဒီးလီတၢ် ဒ်သိး အကမၤသံ ပှၤ လၢအမၤ ဘဧၤလး အတၢ်တဖၣ်န့ၣ်လီၤ. 20 ဒီးစီၤယ့ၤဟူ စံးဝဲဒၣ်, ကိးထီၣ် တၢ်အိၣ်ဖှိၣ်စီဆှံ လၢဘဧၤလး အဂီၢ် တက့ၢ်. ဒီးတၢ်ကိးထီၣ်ဝဲလီၤ. 21 ဒီးစီၤယ့ၤဟူ မၢလီၤတၢ် ဆူအံၣ်စရ့လး အကျါ ခဲလၢာ်, ဒီးပှၤ လၢအမၤ ဘဧၤလး အတၢ် ဟဲဝဲ ခဲလၢာ်, ဒီးပှၤ လၢအတဟဲဘၣ် တအိၣ်လီၤတဲာ် နီတဂၤဘၣ်. ဒီးဟဲဝဲဆူ ဘဧၤလး အဟံၣ်, ဒီးဘဧၤလး အဟံၣ် ပှဲၤ ပၢၢ်လၢအကတၢၢ်တဖၣ်လီၤ. 22 ဒီးစံးဘၣ် ပှၤ လၢအအိၣ်ဝဲ လၢတၢ်ကူတၢ်သိး အဖီခိၣ်, ဟဲစိာ် တၢ်အကူအသိး လၢပှၤမၤဘဧၤလး အတၢ်ခဲလၢာ် အဂီၢ် တက့ၢ်. ဒီးတၢ်ဟဲစိာ် အတၢ်ကူတၢ်သိးန့ၣ်လီၤ. 23 ဒီးစီၤယ့ၤဟူ ဒီးစီၤရ့ကာ် အဖိခွါ စီၤယိၤနဒာ် လဲၤနုာ်ဝဲဆူ ဘဧၤလး အဟံၣ်ပူၤ, ဒီးစံးဘၣ် ပှၤ လၢအမၤ ဘဧၤလး အတၢ်တဖၣ်န့ၣ်, ဃု ဒီးကွၢ် တက့ၢ်. ပှၤမၤ ယွၤအတၢ် ကအိၣ် ဘၣ်ဖုး ဒီးသုလီၤ. မ်အအိၣ် ထဲပှၤ လၢအမၤ ဘဧၤလး အတၢ်န့ၣ် တက့ၢ်. 24 ဒီးတုၤ ပှၤလဲၤနုာ် ဒ်သိး အကလုၢ် တၢ်လုၢ်, ဒီးတၢ်လုၢ်မ့ၣ်အူဒီး, စီၤယ့ၤဟူ ပာ်လီၤတ့ၢ် ပှၤဃုဆံဂၤ လၢခိ, ဒီး စံးဝဲဒၣ်, ပှၤလၢယဒုးလဲၤနုာ်ဆူ သုစုပူၤ မ့ၢ်ပူၤဖျဲး တဂၤဂၤဒီး, သးသမူ လၢသးသမူ အဂီၢ်လီၤ. 25 ဒီးတုၤ ပှၤလုၢ် တၢ်လုၢ်မ့ၣ်အူ ဝံၤဒီး, တၢ်မၤအသး လၢစီၤယ့ၤဟူ စံးဘၣ် ပှၤပၢၤတၢ်ဖိ ဒီးပှၤသုးဖိ အခိၣ်တဖၣ်, လဲၤနုာ် မၤသံအီၤ တက့ၢ်. ဒုးဟဲထီၣ် နီတဂၤ တဂ့ၤ. ဒီး အဝဲသ့ၣ် ကျီကွံာ်အီၤ လၢနးအကနၣ်, ဒီးပှၤပၢၤတၢ်ဖိ, ဒီးပှၤသုးဖိအခိၣ်တဖၣ်, ကွံာ်တ့ၢ်ကွံာ်အီၤ, ဒီးလဲၤဝဲဆူ ဘဧၤလး အဟံၣ် အဝ့ၢ်န့ၣ်လီၤ. 26 ဒီးဟဲစိာ် တၢ်ဂီၤ အိၣ်ဝဲ လၢဘဧၤလး အဟံၣ်ပူၤ, ဒီးဆူးထီၣ်ကွံာ်ဝဲ လၢမ့ၣ်အူလီၤ. 27 ဒီးမၢလီၤကလဲ ဘဧၤလး အတၢ်ဂီၤ, ဒီးမၤလီၤပှီၢ်ကွံာ် ဘဧၤလး အဟံၣ်, ဒီးပာ် အီၤ လၢအ့ၣ်ဆါအလီၢ် တုၤ မုၢ်မဆါ တနံၤအံၤလီၤ. 28 ဒီးစီၤယ့ၤဟူ မၤဟးဂီၤကွံာ် ဘဧၤလး လၢအံၣ်စရ့လး အပူၤန့ၣ်လီၤ. 29 ဘၣ်ဆၣ်ဒီး စီၤနဘး အဖိခွါ စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ, အတၢ်ဒဲးဘးန့ၣ် စီၤယ့ၤဟူ လူၤပိာ်အခံ, ဒ်ပစံးတၢ်အသိး, ဂီၤဖံးဖိထူ လၢအအိၣ်ဝဲ လၢဘ့ၤသ့လး အပူၤ, ဒီး လၢဒၣ် အပူၤလီၤ. 30 ဒီးယွၤ စံးဘၣ် စီၤယ့ၤဟူ, မ့ၢ်နမၤတၢ်ဂ့ၤ လၢနမၤတၢ် လၢအဂ့ၤ လၢယမဲာ်, ဒီးမၤ စီၤအၤဃာ် အဟံၣ်ဖိ ဒ်ကယဲၢ် တၢ် လၢအအိၣ်ဝဲ လၢယသးကံၢ်ပူၤဒီး, နဖိ တုၤလီၤ လၢလွံၢ်စိၤတစိၤ ကဆ့ၣ်နီၤ လၢအံၣ်စရ့လး အလီၢ်ပစိာ်န့ၣ်လီၤ. 31 ဘၣ်ဆၣ်ဒီး စီၤယ့ၤဟူ တပလီၢ်ဘၣ်အသး ဒ်သိး အကလဲၤတၢ် လၢအံၣ်စရ့လး အကစၢ်ယွၤ အတၢ်သိၣ်တၢ်သီ အပူၤ, လၢအသး ဒီဖျၢၣ်ညါဘၣ်. တဟးသဒၣ်ဘၣ် စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤန့ၣ် အတၢ်ဒဲးဘးဘၣ်. 32 တၢ် လၢမုၢ်နံၤတဖၣ်န့ၣ် ယွၤ ဒီၣ်တဲာ်ကွံာ်သီ အံၣ်စရ့လးလီၤ. ဒီးစီၤဃစ့လး ကျီကွံာ်အီၤ လၢအံၣ်စရ့လး အကီၢ်ဃၢၤ ခဲလၢာ်လီၤ. 33 လၢယၢ်ဒ့ၣ် လၢမုၢ်ထီၣ်တခီ ကယဲၢ် ဟီၣ်ခိၣ် ဘၣ်ဃးဒီး ကံးလဧး, ပှၤကးဖိ, ဒီးပှၤရူၤဘ့ၣ်ဖိ, ဒီးပှၤမနၤၡ့ၤဖိ, လၢဧရိၤဧ့ၢ် (လၢအအိၣ်ဝဲ လၢထံအၢ်နိၣ် အဃၢၤ) ပၢၢ်လၢကံးလဧး, ဒီးဘၤၡၣ်လီၤ. 34 ဒီးတၢ်အိၣ်လီၤတဲာ် ဘၣ်ဃးဒီး စီၤယ့ၤဟူ, ဒီး ကယဲၢ် တၢ် လၢအမၤဝဲ, ဒီး ကယဲၢ် အစိအကမီၤန့ၣ် ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ် အပူၤ တမ့ၢ်ဘၣ်ဧါ. 35 ဒီးစီၤယ့ၤဟူ မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ်အီၤ လၢၡၤမရံ အပူၤ ဒီး အဖိခွါ စီၤယဟိအါဃး ကဲစီၤပၤ လၢအလီၢ်န့ၣ်လီၤ. 36 ဒီးမုၢ်နံၤတဖၣ် လၢစီၤယ့ၤဟူ ကဲစီၤပၤ လၢအံၣ်စရ့လး အဖီခိၣ် လၢၡၤမရံ အပူၤန့ၣ်မ့ၢ် ခံဆံဃိးနံၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 11

1 ဒီးတုၤ စီၤအဃၤစယၤ အမိၢ် နီၢ်ဧသၤလယၤ တဂၤ ထံၣ်ဝဲ လၢအဖိခွါ သံ ဒီး, ဂဲၤဆၢထၢၣ်ဝဲ, ဒီးမၤဟးဂီၤ စီၤပၤ အချံအသၣ် ခဲလၢာ်လီၤ. 2 ဒီးစီၤပၤ ယဟိရၣ် အဖိမုၣ်, စီၤအဃၤစယၤ အဒီပုၢ်ဝဲၢ်မုၣ် နီၢ်ယဟိၤၡ့ဘၤ တဂၤ ဟံးန့ၢ် စီၤအဃၤစယၤ အဖိခွါ စီၤယိၤအၣ်, ဒီးဟုၣ်န့ၢ်အီၤ လၢစီၤပၤ အဖိခွါ လၢအဘၣ် တၢ်မၤသံအီၤ အကျါ, ဒီးပာ်ခူသူၣ်အီၤ, အဝဲဒၣ် ဒီးအပှၤဒုးအီၣ်နုၢ်အီၤ တဂၤ, လၢဒၢးပူၤသဒၢ ဒီးနီၢ်ဧသၤလယၤ အမဲာ်, ဒီးတဘၣ် တၢ်မၤသံအီၤဘၣ်. 3 ဒီးအဝဲဒၣ် အိၣ်ခူသူၣ်ဒီးအီၤ လၢယွၤအဟံၣ်ပူၤ ဃုနံၣ် လီၤ. ဒီးနီၢ်ဧသၤလယၤန့ၣ် ကဲထီၣ် နီၢ်ပၤမုၣ် လၢကီၢ် အဖီခိၣ်လီၤ. 4 ဒီးနွံနံၣ်တနံၣ်န့ၣ် စီၤယဟိယဒါ မၢလီၤတၢ်, ဒီးဟဲစိာ် ပှၤတကယၤ အခိၣ်တဖၣ်, ဒီးပှၤဆဲးတၢ်ဖိ, ဒီးပှၤပၢၤတၢ်ဖိတဖၣ်, ဒီးဒုးလဲၤနုာ်အီၤ ဆူအအိၣ် လၢယွၤအဟံၣ်ပူၤ, ဒီးအၢၣ်လီၤအီလီၤတၢ် ဒီးအီၤ, ဒီးဒုးဆိၣ်အီၤ လၢယွၤအဟံၣ်ပူၤ, ဒီး ဒုးနဲၣ်အီၤ လၢစီၤပၤ အဖိခွါလီၤ. 5 ဒီး မၤလိာ်အီၤ ဒီးစံးဝဲဒၣ်, အအံၤမ့ၢ် တၢ် လၢသုဘၣ်မၤ တမံၤ, သုဝဲသ့ၣ်တဖၣ် သၢဖုတဖု လၢအလဲၤနုာ် လၢအိၣ်ဘှံးအနံၤတဖၣ် ဘၣ်ကဲထီၣ် ပှၤပၢၤတၢ်ဖိ လၢစီၤပၤအဟံၣ် အဂီၢ်, 6 ဒီးပှၤသၢဖုတဖု ဘၣ်အိၣ်လၢပဲတရီ ဆူအခီၣ်ထံး, ဒီးပှၤသၢဖုတဖု ဘၣ်အိၣ်လၢပဲတရီ အဃၢၤ လၢပှၤပၢၤတၢ်ဖိ အချၢဃံ, ဒီးသုဘၣ်ပၢၤ ဟံၣ်အပၢၤတၢ်အလီၢ်, ဒ်သိးအသု တဘၣ် တၢ်မၤဖျိအီၤ တဂ့ၤ. 7 ဒီးသုဝဲ ပှၤလၢအဟးထီၣ် လၢမုၢ်အိၣ်ဘှံးအနံၤ ခဲလၢာ် အကျါန့ၣ် ခံဖု ကဘၣ်ပၢၤ ယွၤအဟံၣ် လၢစီၤပၤ အဃၢၤလီၤ. 8 ဒီးသုဘၣ်ကဝီၤဃာ် စီၤပၤ ဝးတရံးအီၤ, တဂၤ ဒီးအစုကဝဲၤ လၢအစုပူၤ, တဂၤ ဒီးအစုကဝဲၤ လၢအစုပူၤ, ဒီးပှၤ လၢအလဲၤနုာ် လၢတၢ်အဂ့ၢ်တဖၣ် အပူၤန့ၣ် မၤသံအီၤ တက့ၢ်. ဒီးတုၤ စီၤပၤ ဟးထီၣ်, ဒီးတုၤ အဟဲနုာ်ဒီး, အိၣ် သုဝဲ ဒီးစီၤပၤ တက့ၢ်. 9 ဒီးပှၤတကယၤ အခိၣ်တဖၣ်န့ၣ် မၤဝဲ ဒ်ကယဲၢ် တၢ် လၢပှၤလုၢ်တၢ်အဒိၣ် စီၤယဟိယဒါ မၤလိာ်အီၤ အသိးန့ၣ်, ဒီးဟံးန့ၢ် စုာ်စုာ် အပှၤ လၢအကလဲၤနုာ် လၢမုၢ်အိၣ်ဘှံး အနံၤ, အိၣ်ဒီး ပှၤ လၢအကဟးထီၣ် လၢမုၢ်အိၣ်ဘှံးအနံၤ, ဒီးဟဲဝဲဆူ ပှၤလုၢ်တၢ်အဒိၣ် စီၤယဟိယဒါ အအိၣ်လီၤ. 10 ဒီးပှၤလုၢ်တၢ်အဒိၣ် တဂၤန့ၣ် ဟ့ၣ်လီၤ ပှၤတကယၤ အခိၣ်တဖၣ် လၢစီၤပၤဒၤဝံး အဘီတဖၣ်, ဒီးအကတီၤတဖၣ်, တၢ် လၢအအိၣ်ဝဲ လၢယွၤ အဟံၣ်ပူၤလီၤ. 11 ဒီးပှၤပၢၤတၢ်ဖိ ဆၢထၢၣ်ဝဲ တဂၤ အိၣ်ဒီး အစုကဝဲၤ လၢအစုပူၤ, တဂၤ အိၣ်ဒီး အစုကဝဲၤ လၢအစုပူၤ, ဒီးအိၣ်ဝးတရံး စီၤပၤ လၢဟံၣ်သနၢၣ် လၢစုထွဲ ပၢၢ်လၢဟံၣ်အသနၢၣ် လၢစုစ့ၣ်, လၢတၢ်လုၢ်လီၢ် ဒီးဟံၣ်အဃၢၤန့ၣ်လီၤ. 12 ဒီးဟဲစိာ် စီၤပၤ အဖိခွါ, ဒီးဒုးကုာ်အီၤ လၢခိၣ်သလုး ဒီးပာ် တၢ်အၢၣ်လီၤအီလီၤ, ဒီးဖှူအီၤ, ဒီးဒဲအစု, ဒီးစံးဝဲဒၣ်, မ်စီၤပၤ မူဝဲ တက့ၢ်. 13 ဒီးတုၤ နီၢ်ဧသၤလယၤန့ၣ် နၢ်ဟူ ပှၤပၢၤတၢ်ဖိ ဒီးပှၤဂီၢ်မုၢ် အသီၣ်ဒီး, ဟဲဝဲဆူ ပှၤဂီၢ်မုၢ်အအိၣ် လၢယွၤအဟံၣ်ပူၤ လီၤ. 14 ဒီးတုၤအကွၢ်ဝဲ ဒီး, ကွၢ်ကွၢ်, စီၤပၤ ဆၢထၢၣ်ဝဲ လၢအလီၢ်ထီၣ်ထီ, ဒ်တၢ်အလုၢ်အလၢ် အသိးန့ၣ်, ဒီး ပဒိၣ်ဖးဒိၣ်တဖၣ်, ဒီးပှၤအူကွဲၤတဖၣ် အိၣ်ဝဲ လၢစီၤပၤ အဃၢၤန့ၣ်လီၤ. ဒီးကီၢ်အပှၤဂီၢ်မုၢ် ခဲလၢာ်န့ၣ် သူၣ်ခုသးခု, ဒီးအူကွဲၤ, ဒီးနီၢ်ဧသၤလယၤ ဖှီအဆ့, ဒီးကိးထီၣ်, တၢ်ပူထီၣ်, တၢ်ပူထီၣ်န့ၣ်လီၤ. 15 ဒီးပှၤလုၢ်တၢ်အဒိၣ် စီၤယဟိယဒါ မၤလိာ် ပှၤတကယၤ အခိၣ်တဖၣ်, ပှၤသုးမုၢ် အခိၣ်တဖၣ်, ဒီးစံးဘၣ် အီၤ, ဒုးဟးထီၣ်ကွံာ်အီၤ လၢဟံၣ်ပူၤ လၢတၢ်အဂ့ၢ်တဖၣ် ဆူခိ, ဒီးပှၤ လၢအပိာ်ထွဲအခံန့ၣ် မၤသံအီၤ လၢနး တက့ၢ်. အဂ့ၢ်ဒ်အံၤ, ပှၤလုၢ်တၢ်အဒိၣ် စံးတ့ၢ်ဝဲဒၣ်, မ် သုသုတမၤသံအီၤ လၢယွၤ အဟံၣ်ပူၤ တဂ့ၤ. 16 ဒီးပှၤဟံးဃာ်အီၤ လၢအစု, ဒီးလဲၤဝဲ လၢကျဲ လၢကသ့ၣ်တဖၣ် ဟဲဝဲဆူ စီၤပၤအဟံၣ်, ဒီးဘၣ် တၢ်မၤသံအီၤ ဖဲန့ၣ်လီၤ. 17 ဒီးစီၤယဟိယဒါ ဒုးအၢၣ်လီၤအီလီၤတၢ် လၢယွၤဒီး စီၤပၤ အဘၢၣ်စၢၤ, ဒီးပှၤဂီၢ်မုၢ် အဘၢၣ်စၢၤ ဒ်သိး အကကဲထီၣ် ယွၤအပှၤဂီၢ်မုၢ်လီၤ. ဒီးဒုးအၢၣ်လီၤတၢ် လၢစီၤပၤ ဒီးပှၤဂီၢ်မုၢ် အဘၢၣ်စၢၤလီၤ. 18 ဒီးကီၢ်အပှၤဂီၢ်မုၢ် ခဲလၢာ် လဲၤနုာ်ဆူ ဘဧၤလး အဟံၣ်ပူၤ, ဒီးမၤလီၤပှီၢ်အီၤ, ဒီးမၤကၢ်လီၤကလဲ အတၢ်လုၢ်လီၢ်, ဒီးအတၢ်ဂီၤ, ဒီးမၤသံ ဘဧၤလး အပှၤလုၢ်တၢ်အဒိၣ် စီၤမးတၣ် လၢတၢ်လုၢ်လီၢ်တဖၣ် အမဲာ်ညါလီၤ. ဒီးပှၤလုၢ်တၢ်အဒိၣ်န့ၣ် ပာ်လီၤ ပဒိၣ်ဖးဒိၣ်တဖၣ် လၢယွၤအဟံၣ် အဖီခိၣ်လီၤ. 19 ဒီးဟံးန့ၢ် ပှၤတကယၤ အခိၣ်တဖၣ်, ဒီးပှၤဆဲးတၢ်ဖိ, ဒီးပှၤပၢၤတၢ်ဖိ, ဒီးကီၢ်အပှၤဂီၢ်မုၢ် ခဲလၢာ်, ဒီးအဝဲသ့ၣ် ဟဲစိာ် စီၤပၤ လၢယွၤအဟံၣ်, ဒီးဟဲကျဲ လၢစီၤပၤ အဟံၣ် အပှၤပၢၤတၢ်ဖိ အပဲတရီ အပူၤ, ဒီးအဝဲဒၣ် ဆ့ၣ်နီၤ လၢစီၤပၤတဖၣ် အလီၢ်ပစိာ် အဖီခိၣ်လီၤ. 20 ဒီးကီၢ်အပှၤဂီၢ်မုၢ် ခဲလၢာ် သူၣ်ခုသးခု, ဒီးဝ့ၢ် အိၣ်ဘှီၣ်ကလာ်, ဒီးပှၤမၤသံ နီၢ်ဧသၤလယၤ လၢနး လၢစီၤပၤ အဟံၣ်အဃၢၤန့ၣ်လီၤ. 21 လၢစီၤယိၤအၣ် ကဲသီစီၤပၤန့ၣ် အသးပှၢ် နွံနံၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 12

1 ဒီးစီၤယ့ၤဟူ အနံၣ် ပှဲၤထီၣ် နွံနံၣ်တနံၣ်န့ၣ် စီၤယိၤအၣ် ကဲသီစီၤပၤ, ဒီး ကဲစီၤပၤ လၢယရူၤၡလ့ၣ် အပူၤ အနံၣ် လွံၢ်ဆံ, ဒီးအမိၢ်အမံၤမ့ၢ် နီၢ်စံဘယၤ ဘၣ်ဃးဒီး ဘ့ၢ်ၡဘၤလီၤ. 2 ဒီး ကယဲၢ် မုၢ်နံၤ လၢပှၤလုၢ်တၢ်အဒိၣ် စီၤယဟိယဒါ သိၣ်က့ၤသီက့ၤအီၤန့ၣ် စီၤယိၤအာ် မၤ တၢ်အလိၤ လၢယွၤအမဲာ်လီၤ. 3 ဘၣ်ဆၣ်ဒီး တၢ်တသုးကွံာ်ဘၣ် တၢ်အလီၢ်ထီၣ်ထီတဖၣ်ဘၣ်. ပှၤဂီၢ်မုၢ် လုၢ်ဒံးတၢ်, ဒီးဆိၣ်ကဲၤဒံး တၢ်နၢမူ လၢတၢ်အလီၢ်ထီၣ်ထီတဖၣ်န့ၣ်လီၤ. 4 ဒီးစီၤယိၤအၣ် စံးဘၣ် ပှၤလုၢ်တၢ်အဒိၣ်တဖၣ်, ကယဲၢ် စ့စီဆှံ လၢအဟဲနုာ် လၢယွၤ အဟံၣ်ပူၤ, ပှၤအစ့ လၢအလဲၤပူၤတၢ် စုာ်စုာ်, စ့ လၢတၢ်ပာ် လၢအသးတဖၣ် အဂီၢ်, ကယဲၢ်စ့ လၢအထီၣ် လၢပှၤကညီ အသးကံၢ်ပူၤ ဒ်သိး အကဟဲစိာ် ဆူ ယွၤအဟံၣ်ပူၤ ခဲလၢာ်န့ၣ်, 5 မ်ပှၤလုၢ်တၢ်အဒိၣ်တဖၣ် ဟံးန့ၢ်အီၤ တဂၤ လၢအတံၤအသကိး, တဂၤ လၢအတံၤအသကိး အစုပူၤ, ဒီးမ်အမၤက့ၤ တၢ်ဘၢၣ်ဖျိအလီၢ် လၢဟံၣ်ပူၤ, ဖဲအထံၣ်န့ၢ် တၢ်ဘၢၣ်ဖျိအလီၢ်န့ၣ် တက့ၢ်. 6 ဘၣ်ဆၣ်ဒီး လၢစီၤယိၤအၣ် အနံၣ် ခံဆံသၢနံၣ်တနံၣ်န့ၣ် တၢ်မၤအသး လၢပှၤလုၢ်တၢ်အဒိၣ် တမၤက့ၤဒံးဘၣ် ဟံၣ်အဘၢၣ်ဖျိ အလီၢ်တဖၣ်ဘၣ်. 7 ဒီးစီၤပၤ ယိၤအၣ် ကိးန့ၢ် ပှၤလုၢ်တၢ်အဒိၣ် စီၤယဟိယဒါ ဒီးပှၤလုၢ်တၢ်အဒိၣ်တဖၣ်, ဒီး စံးဘၣ်အီၤ, သုတမၤက့ၤဘၣ် ဟံၣ်ဘၢၣ်ဖျိအလီၢ်တဖၣ်န့ၣ်, မ့ၢ်အဘၣ်မနုၤလဲၣ်. ဒီးခဲကနံၣ်အံၤ ဟံးန့ၢ် လၢၤစ့ လၢသုတံၤသုသကိး တဂ့ၤ. မ့မ့ၢ် ဟ့ၣ်လီၤ လၢဟံၣ်ဘၢၣ်ဖျိအလီၢ် အဂီၢ်န့ၣ် တက့ၢ်. 8 ဒီးပှၤလုၢ်တၢ်အဒိၣ် အၢၣ်လီၤအီလီၤ လၢအတဒိးန့ၢ်လၢၤဘၣ်စ့ လၢပှၤဂီၢ်မုၢ်, ဒီး လၢအတမၤက့ၤဘၣ် ဟံၣ်ဘၢၣ်ဖျိအလီၢ်တဖၣ်ဘၣ်. 9 ဒီးပှၤလုၢ်တၢ်အဒိၣ် စီၤယဟိယဒါ ဟံးန့ၢ် တလါတဖျၢၣ်, ဒီးပှံာ်ဖျိတၢ်ပူၤ လၢအခိၣ်ကျၢၢ်, ဒီးပာ်အီၤ လၢတၢ်လုၢ်လီၢ်အဃၢၤ လၢစုထွဲတခီ ဖဲပှၤလဲၤနုာ် လၢယွၤအဟံၣ်ပူၤ, ဒီးပှၤလုၢ်တၢ်အဒိၣ် လၢအပၢၤတြဲၤတဖၣ်န့ၣ် ဒၢနုာ် ကယဲၢ် စ့ လၢပှၤဟဲစိာ်ဆူ ယွၤအဟံၣ်ပူၤ ခဲလၢာ်လီၤ. 10 ဒီးတုၤ အထံၣ်ဝဲ လၢစ့ အိၣ်အါဘ့ၣ် လၢတလါပူၤန့ၣ် ဒီး, တၢ်မၤအသး လၢစီၤပၤ အပှၤကွဲးလံာ်, ဒီးပှၤလုၢ်တၢ်အဒိၣ် ဟဲထီၣ်, ဒီးဘိၣ်ထီၣ်ဝဲ, ဒီးဂံၢ်စ့ လၢအထံၣ်န့ၢ်ဝဲ လၢယွၤအဟံၣ်ပူၤန့ၣ်လီၤ. 11 ဒီးစ့ ဘၣ်ဂံၢ်အသးန့ၣ် ဟ့ၣ်လီၤဝဲ လၢပှၤ လၢအမၤ တၢ်မၤတဖၣ် လၢအကွၢ်ယွၤအဟံၣ် အစုပူၤ, ဒီးအဝဲသ့ၣ်တဖၣ်န့ၣ် ဟ့ၣ်လီၤက့ၤဝဲ လၢပှၤစိးပျၤသ့ၣ်, ဒီးပှၤမၤတၢ် လၢအမၤက့ၤ ယွၤအဟံၣ်, 12 ဒီး လၢပှၤမၤတၢ် လၢလၢၢ်, ဒီး လၢပှၤစိးပျၤလၢၢ်, ဒီးဒ်သိး ပှၤကပှ့ၤသ့ၣ်, ဒီး လၢၢ် ဘၣ်စိးပျၤအသး လၢအကမၤက့ၤ တၢ်ဘၢၣ်ဖျိအလီၢ် လၢယွၤအဟံၣ်ပူၤ ဒီး လၢကယဲၢ် တၢ်အဂီၢ် လၢအဟ့ၣ်လီၤဝဲ လၢဟံၣ်အဂီၢ် လၢအကမၤက့ၤဝဲလီၤ. 13 ဘၣ်ဆၣ်ဒီး လီခီစ့ မ့ၢ်ဂ့ၤ, နီၣ်တံာ်ကွံာ်တၢ် မ့ၢ်ဂ့ၤ, သလၢ မ့ၢ်ဂ့ၤ, ကွဲၤမ့ၢ်ဂ့ၤ, တၢ်အဃၢၤအဃိၢ်စ့ တမံၤမံၤ မ့ၢ်ဂ့ၤ, တၢ်အဃၢၤအဃိၢ်ထူ တမံၤမံၤ မ့ၢ်ဂ့ၤ, ပှၤတမၤဘၣ် နီတမံၤ လၢယွၤအဟံၣ်အဂီၢ် လၢစ့ လၢပှၤဟဲစိာ် ဆူ ယွၤအဟံၣ်ပူၤဘၣ်. 14 မ့ၢ်အဟ့ၣ်ဝဲ လၢပှၤမၤတၢ်ဖိ လၢအမၤက့ၤ ယွၤအဟံၣ် လၢအီၤလီၤ. 15 ဒီးတဂံၢ်ဘၣ်တၢ် ဒီးဟ့ၣ်လီၤစ့ လၢပှၤအစုပူၤ ဒ်သိး အကဟ့ၣ်က့ၤ ပှၤမၤတၢ်ဖိန့ၣ်လီၤ. အဂ့ၢ်ဒ်အံၤ, အဝဲသ့ၣ်တဖၣ်န့ၣ် မၤဝဲ လၢအကလုၢ်တီလီၤ. 16 ဒီးစ့ ဘၣ်ဃးဒီး တၢ်ကမၣ်, ဒီးစ့ ဘၣ်ဃးဒီး တၢ်ဒဲးဘးန့ၣ် ပှၤတဟဲစိာ်ဘၣ်ဆူ ယွၤအဟံၣ်ပူၤဘၣ်. မ့ၢ် ပှၤလုၢ်တၢ်အဒိၣ်တဖၣ် အတၢ်လီၤ. 17 တုၤနုၤတစု စူၤရံ အစီၤပၤ ဃစ့လး လဲၤထီၣ်, ဒီးဒုးတၢ် ဒီးကၤသး, ဒီးမၤန့ၢ်အီၤလီၤ. ဒီးစီၤဃစ့လး ပာ် အမဲာ် လၢအကလဲၤထီၣ်ဆူ ယရူၤၡလ့ၣ်လီၤ. 18 ဒီးယူဒၤ အစီၤပၤ ယိၤအၣ် ဟံးန့ၢ် ကယဲၢ် တၢ် လၢအပၢ်တဖၣ်, စီၤယဟိၡၤဖး, ဒီးစီၤယဟိရၣ်, ဒီးစီၤအဃၤစယၤ, ယူဒၤ အစီၤပၤတဖၣ် မၤဘူၣ်ဝဲ, ဒီးအတၢ်ဒၣ်ဝဲ လၢအပာ်စီဆှံ, ဒီး ကယဲၢ် ထူဧိၤလွဲဧိၤ လၢအထံၣ်န့ၢ်ဝဲ လၢတၢ်ပာ်ဖှိၣ်အလီၢ်တဖၣ် လၢယွၤ အဟံၣ်ပူၤ, ဒီး လၢစီၤပၤ အဟံၣ်ပူၤ ခဲလၢာ်, ဒီးဟ့ၣ်ယုၢ်ဝဲ လၢစူၤရံ အစီၤပၤ စီၤဃစ့လးလီၤ. ဒီးအဝဲဒၣ် ဟးထီၣ်ဝဲ လၢယရူၤၡလ့ၣ်လီၤ. 19 ဒီးတၢ်အိၣ်လီၤတဲာ် ဘၣ်ဃးဒီး စီၤယိၤအၣ်, ဒီး ကယဲၢ် တၢ် လၢအမၤဝဲ ခဲလၢာ်န့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ်အပူၤ တမ့ၢ်ဘၣ်ဧါ. 20 ဒီး အခ့အပှၤ ဂဲၤဆၢထၢၣ်, ဒီးကူၣ် တၢ်အၢ, ဒီးမၤသံ စီၤယိၤအၣ် လၢမံးလိၤ အဟံၣ်ပူၤ ဖဲတၢ်လဲၤလီၤဆူ စံးလၤလီၤ. 21 အဂ့ၢ်ဒ်အံၤ, အခ့အပှၤ နီၢ်ၡံမဧး အဖိခွါ စီၤယိၤစၤကၢ်, ဒီးနီၢ်ၡိမ့ၢ် အဖိခွါ စီၤယဟိစဘး, ကျီကွံာ် အီၤ, ဒီးသံဝဲ, ဒီးပှၤခူၣ်လီၤကွံာ်အီၤ ဒီးအပၢ်တဖၣ် လၢစီၤဒၤဝံး အဝ့ၢ်ပူၤ, ဒီး အဖိခွါ စီၤအမၤစယါ ကဲထီၣ် စီၤပၤ လၢအလီၢ်န့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 13

1 ယူဒၤ အစီၤပၤ အဃၤစယၤ အဖိခွါ စီၤယိၤအၣ် အနံၣ် ပှဲၤထီၣ် ခံဆံသၢနံၣ်တနံၣ်န့ၣ် စီၤယ့ၤဟူ အဖိခွါ စီၤယဟိအါဃး ကဲသီ စီၤပၤ လၢအံၣ်စရ့လး အဖီခိၣ် လၢၡၤမရံ အပူၤ တဆံနွံနံၣ်လီၤ. 2 ဒီးမၤ တၢ်အၢ လၢယွၤအမဲာ်, ဒီးပိာ် စီၤနဘး အဖိခွါ စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ အတၢ်ဒဲးဘး အကျဲလီၤ. တဟးသဒၣ်ဘၣ်အီၤဘၣ်. 3 ဒီးယွၤအသးထီၣ် ဘၣ်အံၣ်စရ့လး, ဒီးဟ့ၣ်လီၤကွံာ် အီၤဆူ စူၤရံ အစီၤပၤ ဃစ့လး အစုပူၤ, ဒီး လၢဃစ့လး အဖိခွါ စီၤဘ့ၣ်ဟဒး အစုပူၤ အမုၢ်နံၤ ခဲလၢာ်လီၤ. 4 ဒီးစီၤယဟိအါဃး ဃ့ကညးတၢ် လၢယွၤ, ဒီးယွၤ ဒိကနၣ် အကလုၢ်လီၤ. အဂ့ၢ်ဒ်အံၤ, ထံၣ်ဝဲ လၢအံၣ်စရ့လး အတၢ်နးတၢ်ဖှီၣ်လီၤ. အဂ့ၢ်ဒ်အံၤ, စူၤရံ အစီၤပၤ မၤနးမၤဖှီၣ်အီၤလီၤ. 5 (ဒီးယွၤ ဟ့ၣ်လီၤ အံၣ်စရ့လး လၢတၢ်အုၣ်က့ၤခီၣ်က့ၤအီၤ, ဒီးအဝဲသ့ၣ်တဖၣ်န့ၣ် ဟးထီၣ်ကွံာ် လၢပှၤစူၤရံဖိ အစုဖီလာ်, ဒီးပှၤအံၣ်စရ့လးဖိ အိၣ်ဝဲဆိးဝဲ လၢအဒဲတဖၣ် အပူၤ, ဒ် လၢပျၢၤ လၢထံး အသိးန့ၣ်လီၤ. 6 ဘၣ်ဆၣ်ဒီး တဟးသဒၣ်ဘၣ် စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ အပှၤဟံၣ်ဖိ အတၢ်ဒဲးဘးဘၣ်. လဲၤဝဲ လၢအပူၤ, ဒီးအၡ့ရၤ ဆၢထၢၣ်ဒံး စ့ၢ်ကီး လၢၡၤမရံ အပူၤလီၤ.) 7 ဒီးပာ်လီၤတဲာ် လၢပှၤဂီၢ်မုၢ်အကျါ လၢစီၤယဟိအါဃး အဂီၢ် ထဲပှၤကသ့ၣ်သုးဖိ ယဲၢ်ဆံ, ဒီးလ့ၣ်ကဟၣ် ဆံဆဲၣ်ဆိ, ဒီးပှၤခီၣ်သုးဖိ တကလးဧိၤလီၤ. အဂ့ၢ်ဒ်အံၤ, စူၤရံ အစီၤပၤ မၤဟးဂီၤအီၤ, ဒီးပာ်အီၤ ဒ်တၢ်ယီၢ်ဘု အတၢ်ကမှံၤ အသိးန့ၣ်လီၤ. 8 ဒီးတၢ်အိၣ်လီၤတဲာ် ဘၣ်ဃးဒီး စီၤယဟိအါဃး, ဒီး ကယဲၢ် တၢ် လၢအမၤဝဲ, ဒီးအစိအကမီၤန့ၣ် ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ်အပူၤ တမ့ၢ်ဘၣ်ဧါ. 9 ဒီးစီၤယဟိအါဃး မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ်အီၤ လၢၡၤမရံ အပူၤ, ဒီး အဖိခွါ စီၤယိၤအၣ် ကဲထီၣ် စီၤပၤ လၢအလီၢ်န့ၣ်လီၤ. 10 ဒီး လၢယူဒၤ အစီၤပၤ ယိၤအၣ် အနံၣ် ပှဲၤထီၣ် သၢဆံနွံနံၣ် တနံၣ်န့ၣ် စီၤယဟိအါဃး အဖိခွါ စီၤယိၤအၣ် ကဲထီၣ် စီၤပၤ လၢအံၣ်စရ့လး အဖီခိၣ် လၢၡၤမရံ အပူၤ တဆံဃုနံၣ်လီၤ. 11 ဒီးမၤ တၢ်အၢ လၢယွၤအမဲာ်, ဒီးတဟးသဒၣ်ဘၣ် စီၤနဘး အဖိခွါ စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ အတၢ်ဒဲးဘး နီတမံၤဘၣ်. လဲၤဝဲ လၢအပူၤလီၤ. 12 ဒီးတၢ်အိၣ်လီၤတဲာ် ဘၣ်ဃးဒီး စီၤယိၤအၣ်, ဒီး ကယဲၢ် တၢ် လၢအမၤဝဲ, ဒီးအစိအကမီၤ လၢအဒုးတၢ် ဒီးယူဒၤ အစီၤပၤ အမၤစယါ လၢအီၤန့ၣ် ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ်အပူၤ တမ့ၢ်ဘၣ်ဧါ. 13 ဒီးစီၤယိၤအၣ် မံဝဲ ဒီးအပၢ်တဖၣ်, ဒီးစီၤယၤရၤဘၣ် ဆ့ၣ်နီၤ လၢအလီၢ်ပစိာ် အဖီခိၣ်, ဒီးပှၤခူၣ်လီၤကွံာ် စီၤယိၤအၣ် လၢၡၤမရံ အပူၤ အိၣ်ဒီး အံၣ်စရ့လး အစီၤပၤလီၤ. 14 ဒီးစီၤအလံၤၡါ ဆါဝဲ လၢတၢ်ဆါ လၢအကသံန့ၢ်အီၤ အဃိ, ဒီးအံၣ်စရ့လး အစီၤပၤ စီၤယိၤအၣ် ဟဲလီၤ ဆူအအိၣ်, ဒီးဟီၣ်ဝဲ လၢအမဲာ် အဖီခိၣ်, ဒီးစံးဝဲဒၣ်, ယပၢ်ဧၢ, ယပၢ်ဧၢ, အံၣ်စရ့လး အလ့ၣ်ကဟၣ်, ဒီးအကသ့ၣ်ဧၢ. 15 ဒီးစီၤအလံၤၡါ စံးဘၣ်အီၤ, ဟံးန့ၢ် ချံၣ် ဒီးပျၢ်တဖၣ် တက့ၢ်. ဒီးဟံးန့ၢ် ချံၣ် ဒီးပျၢ်တဖၣ်န့ၣ်လီၤ. 16 ဒီးစံး လၢအံၣ်စရ့လး အစီၤပၤ, ပာ်နစု လၢချံၣ် အဖီခိၣ် တက့ၢ်. ဒီးပာ်ဝဲအစုလီၤ. ဒီးစီၤအလံၤၡါ ပာ်အစု လၢစီၤပၤအစု အဖီခိၣ်လီၤ. 17 ဒီးစံးဝဲဒၣ်, အိးထီၣ် တၢ်ထူၣ်ဖျိ လၢမုၢ်ထီၣ်တခီ တက့ၢ်. ဒီးအိးထီၣ်ဝဲလီၤ. ဒီးစီၤအလံၤၡါ စံးဝဲဒၣ်, ခးတၢ် တက့ၢ်. ဒီးခးဝဲလီၤ. ဒီးစံးဝဲဒၣ်, ယွၤ မၤပူၤဖျဲးတၢ် အပျၢ် တဘ့ၣ်, ဒီးတၢ်မၤပူၤဖျဲး လၢစူၤရံ အပျၢ်လီၤ. အဂ့ၢ်ဒ်အံၤ, နကကျီ ပှၤစူၤရံဖိ လၢအဖ့း အပူၤ တုၤ နကမၤလၢာ်အီၤလီၤ. 18 ဒီးစံးဝဲဒၣ်, ဟံးန့ၢ် ပျၢ်တဖၣ် တက့ၢ်. ဒီးဟံးန့ၢ်ဝဲ လီၤ. ဒီးစံးဘၣ် အံၣ်စရ့လး အစီၤပၤ, တီၢ် ဟီၣ်ခိၣ် တက့ၢ်. ဒီးတီၢ်ဝဲ သၢဘျီ, ဒီးအိၣ်ကတီၢ်ဝဲလီၤ. 19 ဒီးယွၤ အပှၤကညီ သးထီၣ်ဘၣ်အီၤ, ဒီးစံးဝဲဒၣ်, ဂ့ၤ လၢနတီၢ်တၢ် ယဲၢ်ဘျီ ဃုဘျီလီၤ. တုၤနုၤတဘျီ နကတီၢ် ဘၣ်စူၤရံ တုၤ နမၤလၢာ်အီၤလီၤ. မ့မ့ၢ်ခဲကနံၣ်အံၤ, န ကတီၢ် စူၤရံ သၢဘျီလီၤ. 20 ဒီးစီၤအလံၤၡါ သံဝဲ, ဒီးပှၤခူၣ်လီၤကွံာ်အီၤလီၤ. ဒီးပှၤမိၤအးဖိ အဖုတဖၣ် ဟဲနုာ် ကီၢ်န့ၣ် လၢနံၣ်ထီၣ်သီန့ၣ်လီၤ. 21 ဒီးဖဲပှၤခူၣ်လီၤကွံာ် ပှၤတဂၤ အဖၢမုၢ်ဒီး, ကွၢ်ကွၢ်, တၢ်မၤအသး လၢအထံၣ်ဘၣ် ပှၤကညီ တဖု, ဒီးတ့ၢ်လီၤ ပှၤတဂၤန့ၣ် လၢစီၤအလံၤၡါ အသွၣ်ခိၣ်ပူၤ, ဒီးတုၤ ပှၤစဲၤလီၤအီၤ ဒီး, ဘၣ်ဒိ ဒီးစီၤအလံၤၡါ အဃံဒီး, မူထီၣ်က့ၤဝဲ, ဒီးဆၢထၢၣ် လၢအခီၣ်လီၤ. 22 ဒီးစူၤရံ အစီၤပၤ ဃစ့လး မၤအၢမၤသီ အံၣ်စရ့လး လၢစီၤယဟိအါဃး အမုၢ်နံၤ ခဲလၢာ် အပူၤလီၤ. 23 ဒီးယွၤ မၤဘျုးမၤဖှိၣ်အီၤ, ဒီးအသးအိၣ်အီၤ, ဒီးကွၢ် မဲာ်အီၤ လၢအတၢ်အၢၣ်လီၤအီလီၤ ဒီးစီၤအၤဘြၤဟၣ်, ဒီး စီၤအံၤစဲး, ဒီးစီၤယၤကိာ် အဃိ, ဒီးတမၤဟးဂီၤဘၣ်အီၤ, ဒီးတကွံာ်တ့ၢ်ကွံာ်ဒံးဘၣ် အီၤ လၢအမဲာ်ညါဘၣ်. 24 ဒီးစူၤရံ အစီၤပၤ ဃစ့လး သံဝဲ, ဒီး အဖိခွါ စီၤဘ့ၣ်ဟဒး ကဲထီၣ် စီၤပၤ လၢအလီၢ်န့ၣ်လီၤ. 25 ဒီးစီၤယဟိအါဃး အဖိခွါ စီၤယိၤအၣ် ဟံးန့ၢ်က့ၤ ဝ့ၢ်တဖၣ် လၢစီၤဃစ့လး အဖိခွါ စီၤဘ့ၣ်ဟဒး အစုပူၤ လၢအဟံးန့ၢ် လၢအပၢ် စီၤယဟိအါဃး အစုပူၤ လၢတၢ်ဒုးသုးလီၤ. ဒီးစီၤယိၤအၣ် မၤဃၣ်အီၤ သၢဘျီ, ဒီးမၤန့ၢ်က့ၤ အံၣ်စရ့လး အဝ့ၢ်တဖၣ်န့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 14

1 အံၣ်စရ့လး အစီၤပၤ ယဟိအါဃး အဖိခွါ စီၤယိၤအၣ် အနံၣ် ပှဲၤထီၣ် ခံနံၣ်တနံၣ်န့ၣ် ယူဒၤ အစီၤပၤ ယိၤအၣ် အဖိခွါ စီၤအမၤစယါ ကဲထီၣ် စီၤပၤလီၤ. 2 တုၤ အကဲသီ စီၤပၤန့ၣ် အသးပှၢ် ခံဆံယဲၢ်နံၣ်, ဒီးကဲစီၤပၤ လၢယရူၤၡလ့ၣ် အပူၤ ခံဆံခွံနံၣ်, ဒီးအမိၢ်အမံၤမ့ၢ် နီၢ်ယဟိဧဒံၣ် လၢယရူၤၡလ့ၣ်လီၤ. 3 ဒီးမၤ တၢ်အလိၤ လၢယွၤအမဲာ် ဘၣ်ဆၣ်ဒီး, တမၤဘၣ် ဒ်အပၢ် စီၤဒၤဝံး အသိးဘၣ်, မ့ၢ်အမၤ ဒ်ကယဲၢ် တၢ် လၢအပၢ် စီၤယိၤအၣ် မၤဝဲ အသိးန့ၣ်လီၤ. 4 ဘၣ်ဆၣ်ဒီး တၢ်တသုးကွံာ်ဘၣ် အလီၢ်ထီၣ်ထီတဖၣ်ဘၣ်. ပှၤဂီၢ်မုၢ်လုၢ်ဒံးတၢ်, ဒီးဆိၣ်ကဲၤဒံး တၢ်နၢမူ လၢတၢ်အလီၢ်ထီၣ်ထီတဖၣ် အဖီခိၣ်န့ၣ်လီၤ. 5 ဒီးတုၤ အဘီမုၢ် အိၣ်ဂၢၢ်ဆိးကျၢၤ လၢအစုပူၤဒီး, တၢ်မၤအသး လၢအမၤသံ အခ့အပှၤတဖၣ် လၢအမၤသံ အပၢ်န့ၣ်လီၤ. 6 မ့မ့ၢ် ပှၤမၤသံတၢ် အဖိတဖၣ်န့ၣ် တမၤသံဘၣ်ဝဲဘၣ်, ဒ်တၢ်ကွဲးအသး လၢစီၤမိၤၡ့ အတၢ်သိၣ်တၢ်သီ အလံာ်ပူၤ အသိး, ဖဲယွၤ မၤလိာ်တၢ် ဒီးစံးဝဲဒၣ်, ပၢ်တဖၣ် တဘၣ်သံဘၣ် လၢဖိတဖၣ် အဃိဘၣ်, ဒီးဖိတဖၣ် တဘၣ်သံဘၣ် လၢပၢ်တဖၣ် အဃိဘၣ်. မ့မ့ၢ် ပှၤကဘၣ်သံ စုာ်စုာ် လၢအတၢ်ဒဲးဘးဒၣ်ဝဲ အဃိန့ၣ်လီၤ. 7 ဒီးမၤသံ ပှၤအဒိၣ်ဖိ တကလး လၢကစၢၢ်ကဆူး အံသၣ် အပူၤ, ဒီး လၢဒုးသုး သတးဒီး, မၤန့ၢ် စ့လၤ, ဒီး ယုၢ် အမံၤ လၢယိးကသ့ၣ်လး တုၤ မုၢ်မဆါ တနံၤအံၤလီၤ. 8 တုၤနုၤတစု စီၤအမၤစယါ မၢလီၤ ကလူးတဖၣ် ဆူ အံၣ်စရ့လး အစီၤပၤ ယ့ၤဟူ အဖိခွါ စီၤယဟိအါဃး အဖိခွါ စီၤယိၤအၣ်, ဒီးစံးဝဲဒၣ်, ဟဲ, ကွၢ်လိာ်မဲာ်သကိး တက့ၢ်. 9 ဒီးအံၣ်စရ့လး အစီၤပၤ ယိၤအၣ် မၢလီၤတၢ်ဆူ ယူဒၤ အစီၤပၤ အမၤစယါ ဒီးစံးဝဲဒၣ်, တၤဆှုၣ် လၢလဘၤနိၣ် အလိၤ, မၢလီၤတၢ်ဆူ သ့ၣ်ဆှိအ့ရ့း လၢလဘၤနိၣ် အလိၤ, ဒီးစံးဝဲဒၣ်, ဟ့ၣ်လီၤ နဖိမုၣ် လၢယဖိခွါ အမါ တက့ၢ်. ဒီးဆၣ်ဖိကီၢ်ဖိအမံၤ လၢလဘၤနိၣ် အလိၤ တဒု လဲၤပူၤတၢ်, ဒီးယီၢ်တံၢ်လီၤ တၤဆှုၣ်န့ၣ်လီၤ. 10 နကျီကွံာ်လံအဒိၣ် သပှၢ်တၢၢ်လံ, ဒီးနသးပာ်ထီၣ်ထီ နၤလီၤ. ပာ် ကဖၢလၢနသး ဒီးအိၣ်လၢနဟံၣ် တက့ၢ်. န ကမၤတၢ် လၢနတၢ်အၢ အဂီၢ်, ဒီးလီၤဃံၤ နဝဲဒၣ်, ဒီး ယူဒၤ အိၣ်ဒီးနၤန့ၣ်မ့ၢ် အဘၣ်မနုၤလဲၣ်. 11 ဒီးစီၤအမၤစယါ တကနၣ်ဘၣ်တၢ်ဘၣ်, ဒီးအံၣ်စရ့လး အစီၤပၤ ယိၤအၣ် လဲၤထီၣ်, ဒီးအဝဲဒၣ်, ဒီးယူဒၤ အစီၤပၤ အမၤစယါ ကွၢ်လိာ်အမဲာ် လၢဘ့ၤသၡ့မ့ၣ် ဘၣ်ဃးဒီး ယူဒၤလီၤ. 12 ဒီးယူဒၤ ဃၣ်ဝဲ လၢအံၣ်စရ့လး အမဲာ်ညါ, ဒီးပှၤဃ့ၢ်ကွံာ်ဝဲ တဂၤဆူ အဒဲဒၣ်ဝဲ, တဂၤဆူ အဒဲဒၣ်ဝဲန့ၣ်လီၤ. 13 ဒီးအံၣ်စရ့လး အစီၤပၤ ယိၤအၣ် မၤန့ၢ် ယူဒၤ အစီၤပၤ စီၤအဃၤစယၤ အဖိခွါ စီၤယိၤအၣ် အဖိခွါ, စီၤအမၤစယါ လၢဘ့ၤသၡ့မ့ၣ် အပူၤ, ဒီးဟဲဝဲဆူ ယရူၤၡလ့ၣ်, ဒီး မၤလီၤပှီၢ် ယရူၤၡလ့ၣ် အခိၣ်ဒူ အပျၢ် လွံၢ်ကယၤ, လၢပဲတရီ အ့ဖရဲၣ် ပၢၢ်လၢတၢ်သနၢၣ် အပဲတရီလီၤ. 14 ဒီးမၤန့ၢ် ထူဧိၤလွဲဧိၤ, ဒီးကျိၣ်ဧိၤစ့ဧိၤ ခဲလၢာ်, ဒီးတၢ်အဃၢၤအဃိၢ် လၢအထံၣ်န့ၢ်ဝဲ လၢယွၤ အဟံၣ်ပူၤ ခဲလၢာ်, ဒီးတၢ်လုၢ်ဒိၣ်ပှ့ၤဒိၣ် လၢစီၤပၤ အဟံၣ်ပူၤ, ဒီးပှၤအုၣ်ကီၤအသးတဖၣ်, ဒီးက့ၤကဒါက့ၤဝဲဆူ ၡၤမရံန့ၣ်လီၤ. 15 ဒီးတၢ်အိၣ်လီၤတဲာ် ဘၣ်ဃးဒီး စီၤယိၤအၣ်, ဒီး ကယဲၢ် တၢ် လၢအမၤဝဲ ဒီးအစိအကမီၤ, ဒီးဒုးသုး ဒီးယူဒၤ အစီၤပၤ အမၤစယါ အဂ့ၢ်အကျိၤန့ၣ် ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ်အပူၤ, တမ့ၢ်ဘၣ်ဧါ. 16 ဒီးစီၤယိၤအၣ် မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ လၢၡၤမရံ အပူၤ အိၣ်ဒီး အံၣ်စရ့လး အစီၤပၤတဖၣ်, ဒီး အဖိခွါ စီၤယၤရၤဘၣ် ကဲထီၣ် စီၤပၤ လၢအလီၢ်န့ၣ်လီၤ. 17 ဒီးယူဒၤ အစီၤပၤ စီၤယိၤအၣ် အဖိခွါ စီၤအမၤစယါ မူဒံးဝဲ လၢအံၣ်စရ့လး အစီၤပၤ ယဟိအါဃး အဖိခွါ စီၤယိၤအၣ် သံဝဲ အလီၢ်ခံန့ၣ် တဆံယဲၢ်နံၣ်လီၤ. 18 ဒီးတၢ်အိၣ်လီၤတဲာ် ဘၣ်ဃးဒီး စီၤအမၤစယါ ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ်အပူၤ, တမ့ၢ်ဘၣ်ဧါ. 19 ဒီးပှၤကူၣ်တၢ်ထီဒါအီၤ လၢယရူၤၡလ့ၣ် အပူၤ, ဒီးဃ့ၢ်ဝဲဆူ လၤကံၣ်, ဒီးပှၤမၢလီၤတၢ် လူၤအီၤ, ဒီးမၤသံအီၤ ဖဲန့ၣ်လီၤ. 20 ဒီးပှၤဟဲစိာ်အီၤ လၢကသ့ၣ် အလိၤ, ဒီးခူၣ်လီၤကွံာ် အီၤ လၢယရူၤၡလ့ၣ် အပူၤ အိၣ်ဒီး အပၢ်တဖၣ် လၢစီၤဒၤဝံး အဝ့ၢ်ပူၤလီၤ. 21 ဒီးယူဒၤ အပှၤဂီၢ်မုၢ် ခဲလၢာ် ဟံးန့ၢ် စီၤဧစၤရယၤ လၢအသးပှၢ် တဆံဃုနံၣ်တဂၤ, ဒီးပာ်အီၤ လၢစီၤပၤ လၢအပၢ် စီၤအမၤစယါ အလီၢ်န့ၣ်လီၤ. 22 အဝဲဒၣ် တ့ထီၣ်က့ၤ အ့လး, ဒီးမၤန့ၢ်က့ၤ လၢယူဒၤ အဂီၢ်, ဒီး လၢအလီၢ်ခံန့ၣ် စီၤပၤ မံ ဒီးအပၢ်တဖၣ်လီၤ. 23 ယူဒၤ အစီၤပၤယိၤအၣ် အဖိခွါ စီၤအမၤစယါ အနံၣ် ပှဲၤထီၣ် တဆံယဲၢ်နံၣ် တနံၣ်န့ၣ် အံၣ်စရ့လး အစီၤပၤ စီၤယိၤအၣ် အဖိခွါ စီၤယၤရၤဘၣ် ကဲသီစီၤပၤ ဒီး ပၢတၢ် လၢၡၤမရံ လွံၢ်ဆံတနံၣ်လီၤ. 24 ဒီးမၤ တၢ်အၢ လၢယွၤအမဲာ်, ဒီးတဟးသဒၣ်ဘၣ် စီၤနဘိး အဖိခွါ စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ အတၢ်ဒဲးဘးဘၣ်. 25 ဒီးမၤန့ၢ်က့ၤ အံၣ်စရ့လး အကီၢ်ဃၢၤ လၢတၢ်လဲၤနုာ် လၢဃမါသး ပၢၢ်လၢတၢ်ပျီပူၤ အပီၣ်လဲၣ်, ဒ်ယွၤ အံၣ်စရ့လး အကစၢ် အကလုၢ် လၢအကတိၤဝဲ လၢအခ့အပှၤ, ပှၤကၤသးဃ့ဖ့ၢ်ဖိ စီၤအမံးတဲၤ အဖိခွါ ဝံယိၤနါ အစု အသိးန့ၣ်လီၤ. 26 အဂ့ၢ်ဒ်အံၤ, ယွၤ ထံၣ် အံၣ်စရ့လး အတၢ်နးတၢ်ဖှီၣ် လၢအနးမးလီၤ. အဂ့ၢ်ဒ်အံၤ, တၢ်တဘၣ်ကးတံာ်ဃာ်ဘၣ်အသးဘၣ်. ဒီးတၢ်တအိၣ်လီၤတဲာ် သဘျ့ဘၣ်. ဒီးတၢ်မၤစၢၤအံၣ်စရ့လး တအိၣ်ဘၣ်. 27 ဒီးယွၤ စံး လၢအကတြူာ်ကွံာ် အံၣ်စရ့လး အမံၤ လၢမူခိၣ် အဖီလာ် တမ့ၢ်ဘၣ်. မ့ၢ်အအုၣ်က့ၤခီၣ်က့ၤအီၤ လၢစီၤယိၤအၣ် အဖိခွါ စီၤယၤရၤဘၣ် အစုန့ၣ်လီၤ. 28 ဒီးတၢ်အိၣ်လီၤတဲာ် ဘၣ်ဃးဒီး စီၤယၤရၤဘၣ်, ဒီးကယဲၢ် တၢ် လၢအမၤဝဲ, ဒီးအစိအကမီၤ, ဒီးအဒုးတၢ်, ဒီးမၤန့ၢ်က့ၤ ဒၤမ့ၤစ့း, ဒီးဃမါသး ဘၣ်ဃးဒီး ယူဒၤ လၢအံၣ်စရ့လး အဂီၢ် အဂ့ၢ်အကျိၤန့ၣ် ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ်အပူၤ, တမ့ၢ်ဘၣ်ဧါ. 29 ဒီးစီၤယၤရၤဘၣ် မံဝဲ ဒီးအပၢ်တဖၣ်, အံၣ်စရ့လး အစီၤပၤတဖၣ်, ဒီး အဖိခွါ စီၤစကၤရယၤ ကဲထီၣ် စီၤပၤ လၢအလီၢ်န့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 15

1 အံၣ်စရ့လး အစီၤပၤယၤရၤဘၣ် အနံၣ် ပှဲၤထီၣ် ခံဆံနွံနံၣ်န့ၣ် ယူဒၤ အစီၤပၤ အမၤစယါ အဖိခွါ စီၤဧစၤရယၤ ကဲထီၣ် စီၤပၤလီၤ. 2 လၢအကဲသီ စီၤပၤန့ၣ် အသးပှၢ် တဆံဃုနံၣ်, ဒီးကဲစီၤပၤ လၢယရူၤၡလ့ၣ် အပူၤ ယဲၢ်ဆံခံနံၣ်, ဒီးအမိၢ်အမံၤမ့ၢ် နီၢ်ယကိးလယၤ လၢယရူၤၡလ့ၣ်လီၤ. 3 ဒီးမၤဝဲ လၢတၢ်အဂ့ၤ လၢယွၤအမဲာ်, ဒ်ကယဲၢ် တၢ် လၢအပၢ် စီၤအမၤစယါ မၤဝဲ အသိးန့ၣ်လီၤ. 4 ဘၣ်ဆၣ်ဒီး တသုးကွံာ်ဘၣ် တၢ်အလီၢ်ထီၣ်ထီတဖၣ်ဘၣ်. ပှၤဂီၢ်မုၢ် လုၢ်ဒံးတၢ်, ဒီးဆိၣ်ကဲၤထီၣ်ဒံး တၢ်နၢမူ လၢတၢ်အလီၢ်ထီၣ်ထီတဖၣ် အဖီခိၣ်န့ၣ်လီၤ. 5 ဒီးယွၤတီၢ် စီၤပၤ, ဒီးကဲထီၣ် ပှၤဘၣ်တၢ်ဆါအၢ တုၤ မုၢ်တနံၤ လၢအသံလီၤ. ဒီးအိၣ်ဝဲဆိးဝဲ လၢဟံၣ်လီၤဆီ အပူၤလီၤ. ဒီးစီၤပၤ အဖိခွါ စီၤယိၤသၣ် အိၣ်ဝဲ လၢဟံၣ် အဖီခိၣ်, ဒီးစံၣ်ညီၣ်ကီၢ် အပှၤဂီၢ်မုၢ်လီၤ. 6 ဒီးတၢ်အိၣ်လီၤတဲာ် ဘၣ်ဃးဒီး စီၤဧစၤရယၤ, ဒီးကယဲၢ် တၢ် လၢအမၤဝဲ ခဲလၢာ်န့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ်အပူၤ, တမ့ၢ်ဘၣ်ဧါ. 7 ဒီးစီၤဧစၤရယၤ မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ ဒီးအပၢ်တဖၣ် လၢစီၤဒၤဝံး အဝ့ၢ်ပူၤ ဒီး အဖိခွါ စီၤယိၤသၣ် ကဲထီၣ် စီၤပၤ လၢအလီၢ်န့ၣ်လီၤ. 8 ယူဒၤ အစီၤပၤ ဧစၤရယၤ အနံၣ် ပှဲၤထီၣ် သၢဆံဃိးနံၣ်န့ၣ် စီၤယၤရၤဘၣ် အဖိခွါ စီၤစကၤရယၤ ကဲထီၣ် စီၤပၤ လၢအံၣ်စရ့လး အဖီခိၣ် လၢၡၤမရံ အပူၤ ဃုလါလီၤ. 9 ဒီးမၤ တၢ်အၢ လၢယွၤအမဲာ် ဒ်အပၢ်တဖၣ် မၤဝဲ အသိးန့ၣ်လီၤ. တဟးသဒၣ်ဘၣ် စီၤနဘး အဖိခွါ စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ အတၢ်ဒဲးဘးဘၣ်. 10 ဒီးစီၤယၤဘ့ၣ် အဖိခွါ စီၤၡၤလူၣ် ကူၣ်တၢ်ထီဒါအီၤ, ဒီးကျီကွံာ်အီၤ လၢပှၤဂီၢ်မုၢ် အမဲာ်ညါ, ဒီးမၤသံအီၤ, ဒီး ကဲထီၣ် စီၤပၤ လၢအလီၢ်န့ၣ်လီၤ. 11 ဒီးတၢ်အိၣ်လီၤတဲာ် ဘၣ်ဃးဒီး စီၤစကၤရယၤန့ၣ် ကွၢ်ကွၢ်, ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ် အပူၤလီၤ. 12 အန့ၣ်မ့ၢ် ယွၤအကလုၢ် လၢအကတိၤတၢ် ဒီးစီၤယ့ၤဟူ ဒီးစံးဝဲဒၣ်, နဖိခွါ ကဆ့ၣ်နီၤ လၢအံၣ်စရ့လး အလီၢ်ပစိာ် အဖီခိၣ် တုၤ အပှဲၤထီၣ် လွံၢ်စိၤတစိၤန့ၣ်လီၤ. ဒီးတၢ်မၤအသး ဒ်န့ၣ်လီၤ. 13 ဒီးယူဒၤ အစီၤပၤ ဧူးစံယါ အနံၣ် ပှဲၤထီၣ် သၢဆံခွံနံၣ် တနံၣ်န့ၣ် စီၤယၤဘ့ၣ် အဖိခွါ စီၤၡၤလူၣ် ကဲသီ စီၤပၤ ပှဲၤထီၣ် တလါလီၤ. 14 ဒီးစီၤကၤဒံ အဖိခွါ စီၤမနၤဃ့ၣ် လဲၤထီၣ် လၢတံးရစၢ် ဒီးဟဲဝဲဆူ ၡၤမရံ, ဒီးကျီကွံာ် စီၤယၤဘ့ၣ် အဖိခွါ စီၤၡၤလူၣ် လၢၡၤမရံ အပူၤ, ဒီးမၤသံအီၤ, ဒီးကဲထီၣ် စီၤပၤ လၢအလီၢ်န့ၣ်လီၤ. 15 ဒီးတၢ်အိၣ်လီၤတဲာ် ဘၣ်ဃးဒီး စီၤၡၤလူၣ်, ဒီးအတၢ်ကူၣ်အၢ လၢအကူၣ်ဝဲန့ၣ်, ကွၢ်ကွၢ်, ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ် အပူၤလီၤ. 16 တုၤနုၤတစု စီၤမနၤဃ့ၣ် ကျီကွံာ် တံဖစၤ, ဒီး ကယဲၢ် ပှၤ လၢအအိၣ်ဝဲ လၢအပူၤ, ဒီးကီၢ် အိၣ်ဝဲ လၢအဃၢၤ လၢတံးရစၢ်လီၤ. အဂ့ၢ်ဒ်အံၤ, တအိးထီၣ်ဘၣ်တၢ် လၢအဂီၢ်ဘၣ် သတးဒီး, ကျီကွံာ်ဝဲ ဒီး ကယဲၢ် ပိာ်မုၣ် လၢအပူၤ လၢအဒၢထီၣ် ခဲလၢာ်န့ၣ် ဖှဲးဝဲ အဟၢဖၢလီၤ. 17 ယူဒၤ အစီၤပၤ ဧစၤရယၤ အနံၣ် ပှဲၤထီၣ် သၢဆံခွံနံၣ် တနံၣ်န့ၣ် စီၤကၤဒံ အဖိခွါ စီၤမနၤဃ့ၣ် ကဲသီစီၤပၤ လၢအံၣ်စရ့လး အဖီခိၣ် ဆံဆဲၣ်နံၣ် လၢၡၤမရံ အပူၤလီၤ. 18 ဒီးမၤ တၢ်အၢ လၢယွၤအမဲာ်လီၤ. တစိၤဒၣ်အီၤ တဟးသဒၣ်ဘၣ် စီၤနဘး အဖိခွါ စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ အတၢ်ဒဲးဘးဘၣ်. 19 အၤၡူၢ် အစီၤပၤ ပူလး ဟဲထီဒါ ထံဧိၤကီၢ်ဧိၤ, ဒီးစီၤမနၤဃ့ၣ် ဟ့ၣ် စီၤပူလး လၢစ့အကံကၢ် တကထိ, ဒ်သိးအစု ကအိၣ်ဒီးအီၤ, ဒ်သိး အကဒုးအိၣ်ဂၢၢ်ဆိးကျၢၤ ဘီမုၢ် လၢအစုပူၤလီၤ. 20 ဒီးစီၤမနၤဃ့ၣ် ဒုးဟဲထီၣ် စ့ လၢအံၣ်စရ့လး အပူၤ, လၢကယဲၢ် ပှၤအထူးအတီၤအါ, တဂၤ စ့ၡက့လး ယဲၢ်ဆံ, တဂၤ စ့ၡက့လး ယဲၢ်ဆံ, ဒ်သိး အကဟ့ၣ် အၤၡူၢ် အစီၤပၤ လီၤ. ဒီးအၤၡူၢ် အစီၤပၤ က့ၤကဒါက့ၤ, ဒီးတအိၣ်တဆိးဘၣ် ဖဲန့ၣ် လၢကီၢ်ပူၤဘၣ်. 21 ဒီးတၢ်အိၣ်လီၤတဲာ် ဘၣ်ဃးဒီး စီၤမနၤဃ့ၣ်, ဒီးကယဲၢ် တၢ် လၢအမၤဝဲန့ၣ် ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ်အပူၤ, တမ့ၢ်ဘၣ်ဧါ. 22 ဒီးစီၤမနၤဃ့ၣ် မံဝဲ ဒီးအပၢ်တဖၣ်, ဒီး အဖိခွါ စီၤပကၤဃယၤ ကဲထီၣ် စီၤပၤ လၢအလီၢ်န့ၣ်လီၤ. 23 လၢယူဒၤ အစီၤပၤ ဧစၤရယၤ အနံၣ် ပှဲၤထီၣ် ယဲၢ်ဆံနံၣ်န့ၣ် စီၤမနၤဃ့ၣ် အဖိခွါ စီၤပကၤဃယၤ ကဲသီစီၤပၤ လၢအံၣ်စရ့လး အဖီခိၣ် လၢၡၤမၡံ အပူၤ ခံနံၣ်လီၤ. 24 ဒီးမၤ တၢ်အၢ လၢယွၤအမဲာ်, ဒီးတဟးသဒၣ်ဘၣ် စီၤနဘိး အဖိခွါ စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ အတၢ်ဒဲးဘးဘၣ်. 25 ဒီးအပှၤသၢဖုအခိၣ် တဂၤ စီၤရမါလယၤ အဖိခွါ စီၤပ့ကး ကူၣ်တၢ်ထီဒါအီၤ, ဒီးကျီကွံာ်အီၤ လၢၡၤမရံ အပူၤ လၢစီၤပၤ အဟံၣ် အနူၢ်ပူၤ အိၣ်ဒီး စီၤအၢ်ကိး, ဒီးစီၤအၢ်ယ့, ဒီးပှၤကံးလဧးဖိ ယဲၢ်ဆံ အိၣ်ဒီးအီၤ, ဒီးမၤသံအီၤ, ဒီးကဲထီၣ် စီၤပၤ လၢအလီၢ်န့ၣ်လီၤ. 26 ဒီးတၢ်အိၣ်လီၤတဲာ် ဘၣ်ဃးဒီး စီၤပၤ ပကၤဃယၤ, ဒီး ကယဲၢ် တၢ် လၢအမၤဝဲ ခဲလၢာ်န့ၣ်, ကွၢ်ကွၢ်, ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ် အပူၤလီၤ. 27 ယူဒၤ အစီၤပၤ ဧစၤရယၤ အနံၣ် ပှဲၤထီၣ် ယဲၢ်ဆံခံနံၣ်န့ၣ် စီၤရမါလယၤ အဖိခွါ စီၤပ့ကး ကဲသီ စီၤပၤ လၢအံၣ်စရ့လး အဖီခိၣ် အနံၣ် ခံဆံလီၤ. 28 ဒီးမၤ တၢ်အၢ လၢယွၤအမဲာ်လီၤ. တဟးသဒၣ်ဘၣ် စီၤနဘိး အဖိခွါ စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ အတၢ်ဒဲးဘးဘၣ်. 29 လၢအံၣ်စရ့လး အစီၤပၤ ပ့ကး အမုၢ်နံၤတဖၣ်န့ၣ် အၤၡူၢ် အစီၤပၤ တံးကလးပလ့စ့ၢ် ဟဲဝဲ, ဒီးမၤန့ၢ် ဧံၤယိၣ်, ဒီး အၤဘ့ၤလးဘ့ၤသမၤကၤ, ဒီးယၤနိဃၤ, ဒီးက့ဒ့ၣ်, ဒီးဃါစိၢ်, ဒီးကံးလဧး, ဒီးကၤလံၤလါဒီး, နးသၤလံ အပှၤကီၢ်ဖိ ခဲလၢာ်, ဒီးစိာ်ထီၣ် မၢကဲကုၢ်အီၤ ဆူ အၤၡူၢ် အပူၤလီၤ. 30 ဒီးစီၤအ့လၤ အဖိခွါ စီၤဟိၤၡ့ ကူၣ်တၢ်ထီဒါ စီၤရမါလယၤ အဖိခွါ စီၤပ့ကး, ဒီးကျီကွံာ်အီၤ, ဒီးမၤသံအီၤ, ဒီးကဲထီၣ် စီၤပၤ လၢအလီၢ် လၢစီၤဧူးစံယါ အဖိခွါ စီၤယိၤသၣ် အနံၣ် ပှဲၤထီၣ် ခံဆံနံၣ် အပူၤန့ၣ်လီၤ. 31 ဒီးတၢ်အိၣ်လီၤတဲာ် ဘၣ်ဃးဒီး စီၤပ့ကး, ဒီး ကယဲၢ် တၢ် လၢအမၤဝဲ ခဲလၢာ်န့ၣ် ကွၢ်ကွၢ်, ကွဲးအသး လၢအံၣ်စရ့လး အစီၤပၤ အလံာ်ကွဲးနီၣ်တၢ် အပူၤလီၤ. 32 အံၣ်စရ့လး အစီၤပၤ စီၤရမါလယၤ အဖိခွါ စီၤပ့ကး အနံၣ် ပှဲၤထီၣ် ခံနံၣ်တနံၣ်န့ၣ် ယူဒၤ အစီၤပၤ စီၤဧူးစံယါ အဖိခွါ စီၤယိၤသၣ် ကဲသီ စီၤပၤလီၤ. 33 လၢအကဲထီၣ် စီၤပၤန့ၣ် အသးပှၢ် ခံဆံယဲၢ်နံၣ်, ဒီးကဲထီၣ် စီၤပၤ လၢယရူၤၡလ့ၣ် အပူၤ တဆံဃုနံၣ်, ဒီးအမိၢ် အမံၤမ့ၢ် နီၢ်ယရူၤၡၤ, စီၤစၤဒိး အဖိမုၣ်လီၤ. 34 ဒီးမၤ တၢ်အဂ့ၤ လၢယွၤအမဲာ်, ဒီးမၤဝဲ ဒ်ကယဲၢ် တၢ် လၢအပၢ် စီၤဧူးစံယါ မၤတ့ၢ်ဝဲ အသိးန့ၣ်လီၤ. 35 ဘၣ်ဆၣ်ဒီး တသုးကွံာ်ဘၣ် တၢ်အလီၢ်ထီၣ်ထီတဖၣ်ဘၣ်. ပှၤဂီၢ်မုၢ် လုၢ်ဒံးတၢ်, ဒီးဆိၣ်ကဲၤထီၣ်ဒံး တၢ်နၢမူ လၢတၢ်အလီၢ်ထီၣ်ထီတဖၣ် အဖီခိၣ်လီၤ. အဝဲဒၣ်န့ၣ် သူၣ်ထီၣ်က့ၤ ယွၤအဟံၣ် အပဲတရီ လၢတၢ်ထီၣ်ထီ တဘ့ၣ်န့ၣ်လီၤ. 36 ဒီးတၢ်အိၣ်လီၤတဲာ် ဘၣ်ဃးဒီး စီၤယိၤသၣ်, ဒီး ကယဲၢ် တၢ် လၢအမၤဝဲ ခဲလၢာ်န့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ် အပူၤ, တမ့ၢ်ဘၣ်ဧါ. 37 လၢမုၢ်နံၤတဖၣ်န့ၣ် ယွၤ မၤထီၣ်သီ လၢအကမၢလီၤ စူၤရံ အစီၤပၤ ရစံၣ်, ဒီးစီၤရမါလယၤ အဖိခွါ စီၤပ့ကးတဖၣ်န့ၣ် ထီဒါ ယူဒၤလီၤ. 38 ဒီးစီၤယိၤသၣ် မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ ဒီးအပၢ်တဖၣ် လၢအပၢ် စီၤဒၤဝံး အဝ့ၢ်ပူၤ, ဒီး အဖိခွါ စီၤအၤဃး ကဲထီၣ် စီၤပၤ လၢအလီၢ်န့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 16

1 စီၤရမါလယၤ အဖိခွါ စီၤပ့ကး အနံၣ် ပှဲၤထီၣ် တဆံနွံနံၣ် တနံၣ်န့ၣ် ယူဒၤ အစီၤပၤ စီၤယိၤသၣ် အဖိခွါ စီၤအၤဃး ကဲသီစီၤပၤလီၤ. 2 လၢစီၤအၤဃး ကဲသီ စီၤပၤန့ၣ် အသးပှၢ် အနံၣ် ခံဆံ, ဒီး ကဲစီၤပၤ လၢယရူၤၡလ့ၣ် အပူၤ တဆံဃုနံၣ်, ဒီးတမၤဘၣ် တၢ်အလိၤ လၢယွၤအမဲာ် ဒ်အပၢ် စီၤဒၤဝံး အသိးန့ၣ် ဘၣ်. 3 ဒီးပိာ် အံၣ်စရ့လး အစီၤပၤတဖၣ် အကျဲ, ဒီးမၢ စ့ၢ်ကီး အဖိခွါ လဲၤခီဂာ် မ့ၣ်အူ, ဒ်ပှၤကလုာ်တဖၣ် လၢယွၤ ဟီထီၣ်ကွံာ်အီၤ လၢပှၤအံၣ်စရ့လးဖိ အမဲာ်ညါ အတၢ်သးဘၣ်အၢ အသိးန့ၣ်လီၤ. 4 ဒီးလုၢ်တၢ်, ဒီးဆိၣ်ကဲၤ တၢ်နၢမူ လၢတၢ်အလီၢ်ထီၣ်ထီတဖၣ် အဖီခိၣ်, ဒီး လၢတၢ်စိခိၣ်တဖၣ် အလိၤ, ဒီး လၢကယဲၢ် သ့ၣ်သံကစဲာ် အဖီလာ်လီၤ. 5 တုၤနုၤတစု စူၤရံ အစီၤပၤ ရစံၣ်, ဒီးအံၣ်စရ့လး အစီၤပၤ ရမါလယၤ အဖိခွါ စီၤပ့ကး ဟဲဒုးသုးဆူ ယရူၤၡလ့ၣ်, ဒီးကဝီၤဃာ် စီၤအၤဃး, ဒီးမၤဃၣ်အီၤ တသ့ဘၣ်. 6 အကတီၢ်ဖဲန့ၣ် စူၤရံ အစီၤပၤ ရစံၣ် မၤန့ၢ် အ့လး လၢစူၤရံ အဂီၢ်, ဒီးဟီထီၣ်ကွံာ် ပှၤယူဒၤဖိ လၢအ့လး အပူၤ ဒီးပှၤစူၤရံဖိ ဟဲဝဲဆူ အ့လး, ဒီးအိၣ်ဝဲဆိးဝဲဖဲန့ၣ် တုၤ မုၢ်မဆါ တနံၤအံၤလီၤ. 7 ဒီးစီၤအၤဃး မၢလီၤ ကလူးတဖၣ် ဆူ အၤၡူၢ် အစီၤပၤ တံးကလးပလ့စ့ၢ်, ဒီးစံးဝဲဒၣ်, ယမ့ၢ်နခ့နပှၤ, ဒီးနဖိခွါ လီၤ. ဟဲအုၣ်က့ၤခီၣ်က့ၤယၤ လၢစူၤရံ အစီၤပၤ အစုပူၤ, ဒီး လၢအံၣ်စရ့လး အစီၤပၤ အစုပူၤ လၢအဂဲၤဆၢထၢၣ် ထီဒါယၤ တက့ၢ်. 8 ဒီးစီၤအၤဃး ဟံးန့ၢ် ကျိၣ်ဧိၤစ့ဧိၤ, ဒီးထူဧိၤလွဲဧိၤ လၢအထံၣ်န့ၢ် လၢယွၤ အဟံၣ်ပူၤ, ဒီး လၢစီၤပၤ အဟံၣ် အတၢ်လုၢ်ဒိၣ်ပှ့ၤဒိၣ် အပူၤ, ဒီးဟ့ၣ်ယုၢ်ဝဲ လၢခိၣ်ဖးဆူ အၤၡူၢ် အစီၤပၤန့ၣ်လီၤ. 9 ဒီးအၤၡူၢ် အစီၤပၤ ဒိကနၣ် အကလုၢ်, ဒီးအၤၡူၢ် အစီၤပၤ လဲၤထီဒါ ဒၤမ့ၤစ့း, ဒီးမၤန့ၢ်ဝဲ, ဒီးစိာ် တၢ်မၢကဲကုၢ် ဆူ ကံၢ်, ဒီးမၤသံ စီၤရစံၣ်လီၤ. 10 ဒီးစီၤပၤ အၤဃး လဲၤထီၣ်သဂၢၢ် အၤၡူၢ် အစီၤပၤ တံးကလးပလ့စ့ၢ် ဆူ ဒၤမ့ၤစ့း, ဒီးထံၣ်ဘၣ် တၢ်လုၢ်လီၢ် တဖျၢၣ် လၢအအိၣ်ဝဲ လၢဒၤမ့ၤစ့း အပူၤ, ဒီးစီၤပၤ အၤဃး ဟ့ၣ်ယုၢ် ပှၤလုၢ်တၢ်အဒိၣ် စီၤအူၤရံယၤ လၢတၢ်လုၢ်လီၢ် အက့ၢ်အဂီၤ, ဒီးတၢ်အဂီၤ တဖျၢၣ် ဒ်ကယဲၢ် အတၢ်မၤ အသိးန့ၣ်လီၤ. 11 ဒီးပှၤလုၢ်တၢ်အဒိၣ် စီၤအူၤရံယၤ မၤထီၣ် တၢ်လုၢ်လီၢ် ဒ်ကယဲၢ် တၢ် လၢစီၤပၤ အၤဃး ဟ့ၣ်ယုၢ်ဝဲ လၢဒၤမ့ၤစ့း အသိးန့ၣ်လီၤ. ပှၤလုၢ်တၢ်အဒိၣ် မၤပာ်ဝဲ ဒ်န့ၣ်အသိး တုၤ စီၤပၤ အၤဃး ဟဲက့ၤ လၢဒၤမ့ၤစ့းန့ၣ်လီၤ. 12 ဒီးစီၤပၤ ဟဲက့ၤ လၢဒၤမ့ၤစ့း, ဒီးစီၤပၤ ထံၣ်ဘၣ် တၢ်လုၢ်လီၢ်န့ၣ်, ဒီးစီၤပၤ သုးဘူးအသးဆူ တၢ်လုၢ်လီၢ် အအိၣ်, ဒီးလုၢ်တၢ် လၢအဖီခိၣ်လီၤ. 13 ဒီးဆိၣ်ကဲၤထီၣ် အတၢ်လုၢ်မ့ၣ်အူ, ဒီးမၤဘူၣ် အတၢ်မၤဘူၣ်ကိၣ်, ဒီးလူလီၤ အတၢ်မၤဘူၣ်တၢ်အီ, ဒီးဖှံ အတၢ်လုၢ်မၤဃူမၤဖိးအသွံၣ် လၢတၢ်လုၢ်လီၢ်န့ၣ် အဖီခိၣ်လီၤ. 14 ဒီးတၢ်လုၢ်လီၢ် တိၢ် လၢအအိၣ် လၢယွၤအမဲာ်ညါန့ၣ် စိာ်ကွံာ်ဝဲ လၢဟံၣ် အမဲာ်ညါ လၢတၢ်လုၢ်လီၢ် ဒီးယွၤအဟံၣ် အဘၢၣ်စၢၤ, ဒီး ပာ်အီၤ လၢတၢ်လုၢ်လီၢ် လၢကလံၤစိးတခီန့ၣ်လီၤ. 15 ဒီးစီၤပၤ အၤဃး မၤလိာ် ပှၤလုၢ်တၢ်အဒိၣ် စီၤအူၤရံယၤ, ဒီးစံးဝဲဒၣ်, လၢတၢ်လုၢ်လီၢ်ဖးဒိၣ် အဖီခိၣ်န့ၣ် ဆိၣ်ကဲၤထီၣ် တၢ်လုၢ်မ့ၣ်အူ လၢမုၢ်ဂီၤတခီ, ဒီးတၢ်မၤဘူၣ်ကိၣ် လၢမုၢ်ဟါတခီ, ဒီးစီၤပၤ အတၢ်လုၢ်မ့ၣ်အူ, ဒီးအတၢ်မၤဘူၣ်ကိၣ်, ဒီးကီၢ် အပှၤဂီၢ်မုၢ် ခဲလၢာ် အတၢ်လုၢ်မ့ၣ်အူ ဒီးအတၢ်မၤဘူၣ်ကိၣ်, ဒီးအတၢ်မၤဘူၣ်တၢ်အီ, ဒီးဖှံ တၢ်လုၢ်မ့ၣ်အူ အသွံၣ် ခဲလၢာ် ဒီးတၢ်လုၢ်အသွံၣ် ခဲလၢာ် လၢအဖီခိၣ်န့ၣ် တက့ၢ်. ဒီးတၢ်လုၢ်လီၢ်တိၢ် တဖျၢၣ်န့ၣ် ကကဲထီၣ် တၢ် လၢယဃုတၢ် လၢအီၤလီၤ. 16 ဒီးပှၤလုၢ်တၢ်အဒိၣ် စီၤအူၤရံယၤန့ၣ် မၤဝဲ ဒ်ကယဲၢ် တၢ် လၢစီၤပၤ အၤဃး မၤလိာ်အီၤ အသိးန့ၣ်လီၤ. 17 ဒီးစီၤပၤ အးဃး ဒီၣ်တဲာ်ကွံာ် တၢ်အခီၣ်ထံးတဖၣ် အဃၢၤ, ဒီးစိာ်ကွံာ် သရာ် လၢအဖီခိၣ်, ဒီးဟံးလီၤ ပီၣ်လဲၣ် တဖျၢၣ် လၢဂီၤဖံးတိၢ် အဖီခိၣ် လၢအအိၣ်ဝဲ လၢအဖီလာ်, ဒီးပာ်လီၤဝဲ လၢတၢ်ဒါလၢၢ်တဖၣ် အဖီခိၣ်န့ၣ်လီၤ. 18 ဒီးတၢ်ခိၣ်ဒုးအသး လၢတၢ်အိၣ်ဘှံးနံၤ အဂီၢ် လၢပှၤ မၤဝဲ လၢဟံၣ်ပူၤ, ဒီးစီၤပၤ ဟဲနုာ် အလီၢ် လၢခိန့ၣ် စိာ်ကွံာ်ဝဲ လၢယွၤအဟံၣ်ပူၤ လၢစီၤပၤ အၤၡူၢ် အဃိလီၤ. 19 ဒီးတၢ်အိၣ်လီၤတဲာ် ဘၣ်ဃးဒီး စီၤပၤအၤဃး လၢအမၤဝဲတဖၣ်န့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ် အပူၤ, တမ့ၢ်ဘၣ်ဧါ. 20 ဒီးစီၤအၤဃး မံဝဲ ဒီးအပၢ်တဖၣ်, ဒီးပှၤခူၣ်လီၤကွံာ် အီၤ ဒီးအပၢ်တဖၣ် လၢစီၤဒၤဝံး အဝ့ၢ်ပူၤ, ဒီး အဖိခွါ စီၤဃံးစကံယၤ ကဲထီၣ် စီၤပၤ လၢအလီၢ်န့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 17

1 ဒီးယူဒၤ အစီၤပၤ အၤဃး အနံၣ် ပှဲၤထီၣ် တဆံခံနံၣ် တနံၣ်န့ၣ် စီၤအ့လၤ အဖိခွါ စီၤဟိၤၡ့ ကဲသီစီၤပၤ လၢၡၤမရံ အပူၤ လၢအံၣ်စရ့လး အဖီခိၣ် ဒီးပၢတၢ် ခွံနံၣ်လီၤ. 2 ဒီးမၤ တၢ်အၢ လၢယွၤအမဲာ် ဘၣ်ဆၣ်ဒီး, တဒ်ဘၣ် အံၣ်စရ့လး အစီၤပၤတဖၣ် လၢအအိၣ်ဝဲ လၢအမဲာ်ညါ အသိးန့ၣ်ဘၣ်. 3 အၤၡူၢ် အစီၤပၤ ၡၤလမၤန့စ့ၢ် လဲၤထီဒါအီၤ, ဒီးစီၤဟိၤၡ့ ကဲထီၣ် အခ့အပှၤ, ဒီးဟ့ၣ်အီၤ လၢခိၣ်ဖးတဖၣ်န့ၣ်လီၤ. 4 ဒီးအၤၡူၢ် အစီၤပၤ ထံၣ်န့ၢ်ဝဲ လၢစီၤဟိၤၡ့ ကူၣ်တၢ်ထီဒါအီၤလီၤ. အဂ့ၢ်ဒ်အံၤ, မၢလီၤ ကလူးတဖၣ် ဆူ အဲၤကူပတူး အစီၤပၤ စိ, ဒီးတဟဲစိာ်ဘၣ် ခိၣ်ဖးဆူ အၤၡူၢ် အစီၤပၤ အအိၣ် ဒ်တနံၣ်တနံၣ် အသိးန့ၣ်ဘၣ်, ဒီးအၤၡူၢ် အစီၤပၤ ကးတံာ်ဃာ်အခံ, ဒီးစၢဃာ်အီၤ လၢဃိာ်ပူၤလီၤ. 5 ဒီးအၤၡူၢ် အစီၤပၤ ဟဲထီၣ် လၢကီၢ်ပူၤ ဒီဘ့ၣ်ညါ, ဒီး လဲၤထီၣ်ဆူ ၡၤမရံ, ဒီးကဝီၤဃာ်အီၤ သၢနံၣ်လီၤ. 6 လၢစီၤဟိၤၡ့ အနံၣ် ပှဲၤထီၣ် ခွံနံၣ်တနံၣ်န့ၣ် အၤၡူၢ် အစီၤပၤ မၤန့ၢ် ၡၤမရံ, ဒီးစိာ်မၢကဲကုၢ် အံၣ်စရ့လး ဆူ အၤၡူၢ် အပူၤ, ဒီးပာ်လီၤအီၤ လၢဃၤလၤ အပူၤ, ဒီး လၢဃၤဘိၢ် အပူၤ လၢထံမိၢ်ပှၢ် ကိစၣ် အနံၤ, ဒီး လၢပှၤမၤဒဲဖိ အဝ့ၢ်တဖၣ် အပူၤလီၤ. 7 ဒီးတၢ်မၤအသး ဒ်န့ၣ်မ့ၢ် လၢပှၤအံၣ်စရ့လးဖိ မၤကမၣ်ဘၣ် ယွၤ အကစၢ် လၢအဒုးဟးထီၣ်အီၤ လၢကီၢ်အဲၤပတူး အပူၤ, ဒီး လၢအဲၤကူပတူး အစီၤပၤ ဖၤရိၤ အစုဖီလာ် တဂၤန့ၣ်, ဒီးပျံၤတ့ၢ် ကစၢ်အဂၤတဖၣ်န့ၣ်, 8 ဒီး လဲၤတၢ် လၢပှၤကလုာ်တဖၣ် အလုၢ်အလၢ် အပူၤ, လၢယွၤ ဟီထီၣ်ကွံာ် လၢပှၤအံၣ်စရ့လးဖိ အမဲာ်ညါ, ဒီးလဲၤဝဲ ဒ်အံၣ်စရ့လး အစီၤပၤ လၢအဝဲသ့ၣ် ပာ်ထီၣ်ဝဲအသိး အဃိန့ၣ်လီၤ. 9 ဒီးပှၤအံၣ်စရ့လးဖိ မၤခူသူၣ်တၢ် လၢအတတီဘၣ်ထီဒါ ယွၤ, အကစၢ်, ဒီးမၤထီၣ် အလီၢ်ထီၣ်ထီတဖၣ် လၢအဝ့ၢ်ပူၤ ခဲလၢာ် လၢပှၤခိးတၢ်ဖိ အတၢးထီ ပၢၢ်လၢဝ့ၢ် အိၣ်ဒီး အခိၣ်ဒူန့ၣ်လီၤ. 10 ဒီးပာ်ထီၣ်ဝဲ လၢတၢ်ဂီၤ, ဒီးအၡ့ရၤ လၢကယဲၢ် တၢ်စိခိၣ် အလိၤ, ဒီး လၢကယဲၢ် သ့ၣ်သံကစဲာ် အဖီလာ်န့ၣ်လီၤ. 11 ဒီးဖဲန့ၣ် ဆိၣ်ကဲၤ တၢ်နၢမူ လၢကယဲၢ် တၢ်အလီၢ်ထီၣ်ထီ အဖီခိၣ်, ဒ်ပှၤကလုာ်တဖၣ် အသိး လၢယွၤ ဟီထီၣ်ကွံာ်ဝဲ လၢအမဲာ်ညါ, ဒီးမၤ တၢ်အၢတဖၣ် လၢအထိၣ်ဂဲၤ ယွၤအသးထီၣ်လီၤ. 12 ဒီးမၤ တၢ်ဂီၤ အတၢ် လၢယွၤ စံးဝဲ လၢအသုတမၤ တၢ်အံၤတမံၤ တဂ့ၤန့ၣ်လီၤ. 13 ဒီးယွၤ အုၣ်အသးထီဒါ အံၣ်စရ့လး, ဒီးထီဒါ ယူဒၤ လၢဝံ ခဲလၢာ်, လၢပှၤထံၣ်တၢ် ခဲလၢာ်, ဒီးစံးဝဲဒၣ်, ဃၣ်ကွံာ်သုသး လၢကျဲအအၢ, ဒီး တိၢ်န့ၢ် ယတၢ်သိၣ်တၢ်သီ, ဒီးယတၢ်မၤလိာ် ဒ်ကယဲၢ် တၢ်သိၣ် လၢယမၤလိာ် သုပၢ်တဖၣ်, ဒီးဟ့ၣ်ယုၢ်သု လၢယခ့ယပှၤ ဝံတဖၣ် အစုပူၤ အသိးန့ၣ် တက့ၢ်. 14 ဒီးတဒိကနၣ်ဘၣ်တၢ်ဘၣ်. ဒီးမၤဆူၣ် အကိာ် ဒ်အပၢ်တဖၣ် အကိာ် လၢအတနာ်ဘၣ် ယွၤ အကစၢ်ဘၣ် အသိးန့ၣ်လီၤ. 15 ဒီးညိကွံာ် အတၢ်မၤလိာ်, ဒီး အတၢ်အၢၣ်လီၤအီလီၤ လၢအအၢၣ်လီၤအီလီၤ ဒီးအပၢ်တဖၣ်, ဒီးအတၢ်အုၣ်အသး လၢအအုၣ်အသး လၢအီၤ, ဒီးလဲၤ ထွဲတၢ်ကလီကလီအခံ, ဒီးကဲထီၣ် ပှၤဟးဂီၤဖိ, ဒီးပိာ် ပှၤကလုာ် အဂၤတဖၣ် လၢအအိၣ်ဝးတရံးအီၤ အခံ, လၢယွၤ မၤလိာ် အီၤ လၢအသုတမၤ ဒ်အဝဲသ့ၣ် အသိးတဂ့ၤ. 16 ဒီးလဲၤသဒၣ် ယွၤ အကစၢ် အတၢ်မၤလိာ်တဖၣ်, ဒီးတ့ တၢ်ဂီၤသိအသး လၢအဂီၢ်, ဒီးဂီၤဖံးဖိ ခံဒု, ဒီးတ့ အၡ့ရၤ, ဒီးဘါထီၣ် မူခိၣ် အသုးမုၢ်ဂီၢ်မုၢ် ခဲလၢာ်, ဒီးမၤ ဘဧၤလး အတၢ်လီၤ. 17 ဒီးမၢ အဖိခွါ, ဒီးအဖိမုၣ်တဖၣ် လဲၤခီဂာ် မ့ၣ်အူ, ဒီးဖးတၢ်, ဒီးစုာ်တၢ်ကၢ်တၢ်, ဒီးဆါကွံာ်အသး ဒ်သိး အကမၤ တၢ်အၢ လၢယွၤအမဲာ်, ဒီးထိၣ်ဂဲၤ အသးထီၣ်လီၤ. 18 ဒီးယွၤ သးထီၣ်ဘၣ် အံၣ်စရ့လး ဒိၣ်မး, ဒီးသုးကွံာ် အီၤ လၢအမဲာ်ညါလီၤ. တအိၣ်လီၤတဲာ်ဘၣ်, အိၣ် ထဲယူဒၤဧိၤလီၤ. 19 ယူဒၤ စ့ၢ်ကီး တတိၢ်န့ၢ်ဘၣ် ယွၤ, အကစၢ် အတၢ်မၤလိာ်ဘၣ်, ဒီးလဲၤဝဲ လၢအံၣ်စရ့လး အလုၢ်အလၢ် လၢအမၤထီၣ်ဝဲလီၤ. 20 ဒီးယွၤ ညိကွံာ် အံၣ်စရ့လး အချံအသၣ် ခဲလၢာ်, ဒီးမၤနးမၤဖှီၣ်အီၤ, ဒီးဟ့ၣ်လီၤကွံာ်အီၤ လၢပှၤဂုာ်န့ၢ်တၢ်တဖၣ် အစုပူၤ တုၤအညိကွံာ်အီၤ လၢအမဲာ်ညါလီၤ. 21 အဂ့ၢ်ဒ်အံၤ, ဖှီကွံာ် အံၣ်စရ့လး လၢစီၤဒၤဝံး အဟံၣ်ဖိ အကျါ, ဒီးအဝဲသ့ၣ် ပာ် စီၤနဘိး အဖိခွါ စီၤယၤရဘၣ် လၢစီၤပၤ, ဒီးစီၤယၤရဘၣ်န့ၣ် ဟီထီၣ်ကွံာ် အံၣ်စရ့လး လၢတၢ်ပိာ် ယွၤအခံ, ဒီးဒုးမၤအီၤ လၢတၢ်ဒဲးဘးဖးဒိၣ်လီၤ. 22 ဒီးပှၤအံၣ်စရ့လးဖိ လဲၤ လၢစီၤယၤရၤဘၣ် အတၢ်ဒဲးဘး လၢအမၤဝဲ ခဲလၢာ် အပူၤလီၤ. တဟးသဒၣ်ဘၣ်အီၤ, 23 တုၤ ယွၤ သုးကွံာ် အံၣ်စရ့လး လၢအမဲာ်ညါ, ဒ်အစံးဝဲ လၢအခ့အပှၤ ဝံတဖၣ် ခဲလၢာ် အစုပူၤ အသိးန့ၣ်လီၤ. ဒီး တၢ်စိာ်မၢကဲကုၢ် အံၣ်စရ့လး လၢအကီၢ်ဒၣ်ဝဲဆူ အၤၡူၢ် အပူၤ တုၤ မုၢ်မဆါ တနံၤအံၤလီၤ. 24 ဒီးအၤၡူၢ် အစီၤပၤ ဟဲစိာ် ပှၤ လၢဘၤဘူၤလိၣ်, ဒီး လၢကူသး, ဒီး လၢဧးဝါ, ဒီး လၢဃမါသး, ဒီး လၢစဖါရဝံၣ်, ဒီးပာ်ဝဲ လၢၡၤမရံ အဝ့ၢ်တဖၣ် အပူၤ, လၢပှၤအံၣ်စရ့လးဖိ အလီၢ်, ဒီးမၤန့ၢ် ၡၤမရံ ဒီးအိၣ်ဝဲဆိးဝဲ လၢအဝ့ၢ်တဖၣ် အပူၤန့ၣ်လီၤ. 25 ဒီး လၢအဝဲသ့ၣ် အိၣ်သီဖဲန့ၣ် တၢ်မၤအသး လၢအတပျံၤဘၣ် ယွၤဘၣ်. ဒီးယွၤမၢ ခ့ယုၢ်တဖၣ် လၢအကျါ လၢအမၤသံ ပှၤ လၢအကျါန့ၣ်လီၤ. 26 ဒီးပှၤကတိၤတၢ် ဒီးစီၤပၤ, ဒီးစံးဝဲဒၣ်, ပှၤကလုာ်တဖၣ် လၢနသုးအလီၢ်, ဒီးပာ်အီၤ လၢၡၤမရံ အဝ့ၢ်တဖၣ် အပူၤန့ၣ် တသ့ၣ်ညါဘၣ် ကီၢ် အကစၢ် အလုၢ်အလၢ်ဘၣ်, ဒီးအဝဲဒၣ် မၢလီၤ ခ့ယုၢ်တဖၣ် လၢအကျါ, ဒီးကွၢ်ကွၢ်, မ့ၢ်အတသ့ၣ်ညါဘၣ် ကီၢ် အကစၢ်အလုၢ်အလၢ်ဘၣ် ဒီး, မၤသံအီၤလီၤ. 27 ဒီးအၤၡူၢ် အစီၤပၤ မၤလိာ်ဝဲ, ဒီးစံးဝဲဒၣ်, က့ၤစိာ်ထီၣ် ဖဲန့ၣ် ပှၤလုၢ်တၢ်အဒိၣ်တဂၤ လၢသုဟဲစိာ်ဝဲန့ၣ်, ဒီးမ် အလဲၤတၢ်, ဒီးအိၣ်ဝဲဆိးဝဲဖဲန့ၣ်, ဒီးသိၣ်လိအီၤ လၢကီၢ် အကစၢ် အလုၢ်အလၢ်န့ၣ် တက့ၢ်. 28 ဒီးပှၤလုၢ်တၢ်အဒိၣ်တဂၤ လၢပှၤစိာ်ကွံာ်ဝဲ လၢၡၤမရံန့ၣ် ဟဲဝဲ, ဒီးအိၣ်ဝဲဆိးဝဲ လၢဘ့ၤသ့လး အပူၤ, ဒီးသိၣ်လိအီၤ လၢတၢ်ပျံၤယွၤလီၤ. 29 ဘၣ်ဆၣ်ဒီး တၢ်မၤအသး လၢပှၤကလုာ်ကလုာ် တ့ အကစၢ်ဒၣ်ဝဲ စုာ်စုာ်, ဒီးပာ်ထီၣ်ဝဲ လၢတၢ်အလီၢ်ထီၣ်ထီတဖၣ် အဟံၣ်ပူၤ လၢပှၤၡၤမရံဖိ မၤဝဲ, ပှၤကလုာ်ကလုာ် လၢအဝ့ၢ် လၢအအိၣ်ဝဲဆိးဝဲ လၢအပူၤ စုာ်စုာ်လီၤ. 30 ဒီးဘၤဘူၤလိၣ် အပှၤကညီ တ့ စူးကိၤသးဘနိး, ဒီးကူသး အပှၤကညီ တ့ န့ရကၤလး, ဒီးဃမါသး အပှၤကညီ တ့ အၡံမၤ, 31 ဒီးပှၤဧးဝါဖိ တ့ နံၤဘဃး, ဒီးတၢ်တး, ဒီးပှၤစဖၤရဝံၣ်ဖိ ဆူးကွံာ် အဖိ လၢမ့ၣ်အူပူၤ, လၢအဒြၤမ့လ့း ဒီးဧၤနမ့လး, ပှၤစဖၤရဝံၣ်ဖိ အကစၢ်တဖၣ် အဂီၢ်လီၤ. 32 ဒ်န့ၣ်အသိး ပျံၤ ယွၤ ဒီးပာ်ထီၣ် ပှၤဂီၢ်မုၢ်ဖိ လၢတၢ်အလီၢ်ထီၣ်ထီ အပှၤလုၢ်တၢ်အဒိၣ်, လၢအလုၢ်တၢ် လၢအဂီၢ် လၢတၢ်အလီၢ်ထီၣ်ထီတဖၣ် အဟံၣ်ပူၤန့ၣ်လီၤ. 33 ပျံၤ ယွၤ, ဒီးမၤ အကစၢ်တဖၣ်ဒၣ်ဝဲ အတၢ် ဒ်ပှၤကလုာ်တဖၣ် လၢတၢ်စိာ်ကွံာ်အီၤ လၢအကျါ အလုၢ်အလၢ် အသိးန့ၣ်လီၤ. 34 တုၤ မုၢ်မဆါ တနံၤအံၤ မၤဝဲ ဒ်အလုၢ်အလၢ် လၢသီ အသိးန့ၣ်လီၤ. တပျံၤဘၣ် ယွၤဘၣ်. တမၤဘၣ် ဒ်အတၢ်သိၣ်တၢ်သီ, ဒီးအတၢ်စံၣ်ညီၣ် အသိး, ဒီးဒ်တၢ်သိၣ်တၢ်သီ, ဒီးတၢ်မၤလိာ် လၢယွၤ မၤလိာ် စီၤယၤကိာ် အဖိ လၢအယုၢ်အမံၤ လၢအံၣ်စရ့လးန့ၣ်ဘၣ်, 35 လၢယွၤ အၢၣ်လီၤအီလီၤတၢ် ဒီးအီၤ, ဒီးမၤလိာ်အီၤ, ဒီးစံးဝဲဒၣ်, သုတပျံၤ ကစၢ်အဂၤတဖၣ် တဂ့ၤ, ဒီးဘူၣ်ထီၣ်ဘါထီၣ်အီၤ တဂ့ၤ, ဒီးမၤ အတၢ် တဂ့ၤ, ဒီးလုၢ်အီၤ လၢတၢ် တဂ့ၤ. 36 မ့မ့ၢ် ယွၤ လၢအဒုးဟးထီၣ်သု လၢကီၢ်အဲၤကူပတူး ဒီးအစိဒိၣ် အကမီၤဒိၣ်, ဒီးအစုယူာ်ထီၣ်အသး တဂၤန့ၣ် သုဘၣ်ပျံၤအီၤ, ဒီးသုဘၣ်ဘါအီၤ, ဒီးသုဘၣ်လုၢ်အီၤ လၢတၢ်လီၤ. 37 ဒီးတၢ်မၤလိာ်, ဒီးတၢ်စံၣ်ညီၣ်, ဒီးတၢ်သိၣ်တၢ်သီတဖၣ် လၢအကွဲးန့ၢ် သုဂီၢ်န့ၣ် သုဘၣ် တိၢ်န့ၢ် အစိၤစိၤ အဃၣ်ဃၣ်, ဒီးသုတပျံၤ ကစၢ်အဂၤတဖၣ် တဂ့ၤ. 38 ဒီး တၢ်အၢၣ်လီၤအီလီၤ လၢယအၢၣ်လီၤအီလီၤ ဒီးသုန့ၣ် သု တသးပ့ၤနီၣ် တဂ့ၤ. ဒီးသုတပျံၤ ကစၢ်အဂၤတဖၣ် တဂ့ၤ. 39 မ့မ့ၢ် သုဘၣ်ပျံၤ ယွၤ သုကစၢ်, ဒီးကမၤပူၤမၤဖျဲး သု လၢသုဒုၣ်သုဒါ အစုပူၤ ခဲလၢာ်လီၤ. 40 ဒီးတဒိကနၣ်ဘၣ်တၢ်ဘၣ်, ဒီးမၤဝဲ ဒ်အလုၢ်အလၢ် လၢသီ အသိးန့ၣ်လီၤ. 41 ဒီးတၢ်မၤအသး လၢပှၤကလုာ်တဖၣ်န့ၣ် ပျံၤယွၤ, ဒီးမၤ အတၢ်ဂီၤ အတၢ်, အဝဲဒၣ်, ဒီး အဖိတဖၣ်, ဒီးအဖိတဖၣ် အဖိလီၤ. ဒ်အပၢ် မၤဝဲ အသိးန့ၣ် အဝဲသ့ၣ် မၤဝဲ ဒ်န့ၣ်သိး တုၤ မုၢ်မဆါ တနံၤအံၤလီၤ.


လံာ်စီၤပၤ ခံဘ့ၣ်တဘ့ၣ်. 2 Kings 18

1 ဒီး လၢအံၣ်စရ့လး အစီၤပၤ အ့လၤ အဖိခွါ စီၤဟိၤၡ့ အနံၣ် ပှဲၤထီၣ် သၢနံၣ်တနံၣ်န့ၣ် တၢ်မၤအသး လၢယူဒၤ အစီၤပၤ စီၤအၤဃး အဖိခွါ စီၤဃံးစကံယၤ ကဲသီ စီၤပၤလီၤ. 2 လၢအကဲသီစီၤပၤန့ၣ် အသးပှၢ် ခံဆံယဲၢ်နံၣ်, ဒီးကဲစီၤပၤ လၢယရူၤၡလ့ၣ် အပူၤ ခံဆံခွံနံၣ်လီၤ. ဒီးအမိၢ်အမံၤန့ၣ်မ့ၢ် နီၢ်အဘံ, စီၤစကၢ်ရယၤ အဖိမုၣ်လီၤ. 3 ဒီးအဝဲဒၣ် မၤ တၢ်အဂ့ၤ လၢယွၤ အမဲာ်, ဒ်ကယဲၢ် တၢ် လၢအပၢ် စီၤဒၤဝံး မၤဝဲ အသိးန့ၣ်လီၤ. 4 သုးကွံာ် တၢ်အလီၢ်ထီၣ်ထီတဖၣ်, ဒီးမၤကၢ်လီၤကလဲ တၢ်ဂီၤတဖၣ်, ဒီးကူာ်လီၤကွံာ် အၡ့ရၤ, ဒီးမၤကၢ်လီၤကလဲ ဂုၢ်တိၢ် လၢစီၤမိၤၡ့ တ့ဝဲန့ၣ်လီၤ. အဂ့ၢ်ဒ်အံၤ, ပှၤအံၣ်စရ့လးဖိ ဆိၣ်ကဲၤ တၢ်နၢမူ လၢအမဲာ်ညါ တုၤလီၤ လၢမုၢ်တနံၤန့ၣ်လီၤ. ဒီးကိးအီၤ လၢနဃူၡတၣ်လီၤ. 5 သနံာ်သန့ၤအသး လၢယွၤ, အံၣ်စရ့လး အကစၢ်, ဒီးပှၤအိၣ်လၢအလီၢ်ခံ, ဒီးပှၤ အိၣ်လၢအမဲာ်ညါ ဒ်အဝဲဒၣ် အသိး တအိၣ်ဘၣ် လၢယူဒၤ အစီၤပၤ ခဲလၢာ် အကျါန့ၣ် ဘၣ်. 6 ဒီးစဲဘူးအသး ဒီးယွၤ, ဒီးလူၤပိာ်အခံ, ဒီး တိၢ်န့ၢ် အတၢ်သိၣ်တၢ်သီ လၢယွၤ မၤလိာ် စီၤမိၤၡ့န့ၣ်လီၤ. 7 ဒီးယွၤ အိၣ်ဒီးအီၤလီၤ. ဒီးဖဲဒၣ် အလဲၤထီၣ် တပူၤလၢ်လၢ်န့ၣ် ဘီၣ်ထီၣ်ညီထီၣ်လီၤ. ဒီးပူထီၣ် အၤၡူၢ် အစီၤပၤ, ဒီးတမၤဘၣ် အတၢ်ဘၣ်. 8 ကျီကွံာ် ပှၤဖလ့ၡသးဖိ ပၢၢ်လၢဂါစၤ ဒီးအကီၢ်ဃၢၤ, လၢပှၤခိးတၢ်ဖိ အတၢးထီ ပၢၢ်လၢဝ့ၢ် အိၣ်ဒီး အခိၣ်ဒူလီၤ. 9 ဒီးတၢ်မၤအသး လၢစီၤပၤ ဃံးစကံယၤ အနံၣ် ပှဲၤထီၣ် လွံၢ်နံၣ်တနံၣ် လၢအမ့ၢ် အံၣ်စရ့လး အစီၤပၤ အ့လၤ အဖိခွါ စီၤဟိၤၡ့ အနံၣ် ပှဲၤထီၣ် နွံနံၣ်တနံၣ်န့ၣ် အၤၡူၢ် အစီၤပၤ ၡၤလမၤန့စ့ၢ် ဟဲထီဒါ ၡၤမရံ, ဒီးကဝီၤဃာ်အီၤလီၤ. 10 ဒီးသၢနံၣ် ပူၤကွံာ် ဒီးမၤန့ၢ်ဝဲလီၤ. လၢစီၤဃံးစကံယၤ အနံၣ် ပှဲၤထီၣ် ဃုနံၣ်တနံၣ်, ဒ်ပစံးတၢ် အသိး, အံၣ်စရ့လး အစီၤပၤ ဟိၤၡ့ အနံၣ် ပှဲၤထီၣ် ခွံနံၣ်တနံၣ်န့ၣ် မၤန့ၢ် ၡၤမရံလီၤ. 11 ဒီးအၤၡူၢ် အစီၤပၤ စိာ်ထီၣ်ကွံာ် အံၣ်စရ့လးဆူ ကီၢ်အၤၡူၢ် အပူၤ, ဒီးပာ်လီၤအီၤ လၢဃၤလၤ အပူၤ, ဒီး လၢဃၤဘိၢ် အပူၤ လၢထံမိၢ်ပှၢ် ကိစၣ် အနံၤ, ဒီး လၢပှၤမၤဒဲဖိ အဝ့ၢ်တဖၣ် အပူၤလီၤ. 12 အဂ့ၢ်ဒ်အံၤ, တဒိကနၣ်ဘၣ် ယွၤ, အကစၢ် အကလုၢ်အကထါဘၣ်, ဒီးလုၣ်သ့ၣ်ခါပတာ် အတၢ်အၢၣ်လီၤအီလီၤ, ကယဲၢ် တၢ် လၢယွၤ အခ့အပှၤ စီၤမိၤၡ့ မၤလိာ်ဝဲ ခဲလၢာ်, ဒီးတဒိကနၣ်ဘၣ်ဝဲ, ဒီးတမၤဘၣ်ဝဲဘၣ်. 13 ဒီး လၢစီၤဃံးစကံယၤ အနံၣ် ပှဲၤထီၣ် တဆံလွံၢ်နံၣ်တနံၣ်န့ၣ် အၤၡူၢ် အစီၤပၤ စၤနဃ့ရံာ် ဟဲထီဒါ ယူဒၤ အဝ့ၢ် အိၣ်ဒီး အခိၣ်ဒူ ခဲလၢာ်, ဒီးမၤန့ၢ်အီၤလီၤ. 14 ဒီးယူဒၤ အစီၤပၤ ဃံးစကံယၤ မၢလီၤတၢ်ဆူ အၤၡူၢ် အစီၤပၤ လၢအအိၣ် လၢလၤကံၣ် အပူၤ, ဒီးစံးဝဲဒၣ်, ယမၤကမၣ်ဘၣ်လံ. က့ၤကဒါက့ၤလၢ် လၢယအိၣ် တက့ၢ်. တၢ် လၢနပာ် လၢယလိၤန့ၣ် ယကစိာ်လီၤ. ဒီးအၤၡူၢ် အစီၤပၤ ပာ်လီၤ ယူဒၤ အစီၤပၤ ဃံးစကံယၤ အလိၤ လၢစ့ အကံကၢ် သၢကယၤ, ဒီးထူ အကံကၢ် သၢဆံလီၤ. 15 ဒီးစီၤဃံးစကံယၤ ဟ့ၣ် ကယဲၢ် စ့ လၢအထံၣ်န့ၢ်ဝဲ လၢယွၤ အဟံၣ်ပူၤ, ဒီး လၢတၢ်ပာ်ဖှိၣ်အလီၢ် လၢစီၤပၤ အဟံၣ်ပူၤလီၤ. 16 အကတီၢ်ဖဲန့ၣ် စီၤဃံးစကံယၤ ဒီၣ်တဲာ်ကွံာ် တၢ် လၢယွၤ အနူၢ်အတြဲၤ, ဒီး လၢထူၣ်တဖၣ် လၢယူဒၤ အစီၤပၤ ဃံးစကံယၤ ကျးဝဲ, ဒီးဟ့ၣ်ဝဲ လၢအၤၡူၢ် အစီၤပၤလီၤ. 17 ဒီးအၤၡူၢ် အစီၤပၤ မၢလီၤ စီၤတၢ်တၣ်, ဒီးစီၤရၤဘစါရံၣ်, ဒီးစီၤရၤဘၡါက့ၤတဖၣ် လၢလၤကံၣ်ဆူ စီၤဃံးစကံယၤ အအိၣ်, အိၣ်ဒီး အပှၤသုးမုၢ်ဂီၢ်မုၢ် ထီဒါ ယရူၤၡလ့ၣ်, ဒီးလဲၤဝဲ, ဒီးဟဲဝဲဆူ ယရူၤၡလ့ၣ်လီၤ. ဒီးဟဲ တုၤဝဲ, ဒီး ဆၢထၢၣ် ဖဲန့ၣ် လၢထးခီတပူၤ အထံကျိၤ ပှၤစုၣ်တၢ်ကံးညာ် အဟီၣ်ခိၣ် အကဝီၤ အကျဲမုၢ်န့ၣ်လီၤ. 18 ဒီးကိးထီၣ်ဝဲဆူ စီၤပၤ ဒီးပှၤဟဲထီၣ်ဆူ အအိၣ်, စီၤဃံးလကံယၤ အဖိခွါ စီၤအ့ၤလယါကံၣ် လၢအအိၣ် လၢဟံၣ် အဖီခိၣ်, ဒီးပှၤကွဲးလံာ် စီၤၡ့ၤဘနၤ, ဒီးပှၤကွဲးနီၣ်တၢ် စီၤအၤစာ် အဖိခွါ စီၤယိၤအၤန့ၣ်လီၤ. 19 ဒီးစီၤရၤဘၡါက့ၤ စံးဘၣ်အီၤ, စံးလၢ် လၢစီၤဃံးစကံယၤ, တၢ်ဒိၣ် စီၤပၤ အၤၡူၢ် အစီၤပၤ စံးဒ်အံၤ, တၢ်သန့ၤအသး အိၣ်ဒီးနၤ လၢနသန့ၤနသး လၢအီၤ မ့ၢ်မနုၤတမံၤလဲၣ်. 20 နစံး, (မ့ၢ်ထဲတၢ်ကတိၤ,) ယအိၣ်ဒီး တၢ်ကူၣ်တၢ်ဖး, ဒီးတၢ်အဂံၢ်အဘါ လၢဒုးတၢ် အဂီၢ်လီၤ. ခဲကနံၣ်အံၤ နသန့ၤနသး လၢမတၤတဂၤ လၢနပူထီၣ်ယၤန့ၣ်လဲၣ်. 21 ကွၢ်ကွၢ်, နသန့ၤနသး လၢနီၣ်ထိးဘိအံၤ, တပိၢ် လၢအကၢ်ပိၤအသး တဘိ, လၢအဲၤကူပတူး လၢပှၤမ့ၢ်သန့ၤအသး လၢအီၤ ဒီး, ကနုာ် လၢအစုဆဲးအီၤလီၤ. အဲၤကူပတူး အစီၤပၤ ဖၤရိၤ မၤသးဒ်န့ၣ်ဒီး ကယဲၢ် ပှၤလၢအသန့ၤအသး လၢအီၤလီၤ. 22 ဒီးသုမ့ၢ် စံးဘၣ်ယၤ, ပသန့ၤပသး လၢယွၤ ပကစၢ်န့ၣ် ဒီး, အဝဲဒၣ်မ့ၢ် ပှၤလၢစီၤဃံးစကံယၤ ဟံးထီၣ်ကွံာ် အလီၢ်ထီၣ်ထီတဖၣ်, ဒီးအတၢ်လုၢ်လီၢ်တဖၣ်, ဒီးစံး လၢယူဒၤ ဒီးယရူၤၡလ့ၣ်, သုဘၣ်ဘူၣ်တၢ်ဘါတၢ် လၢတၢ်လုၢ်လီၢ်အံၤ အမဲာ်ညါန့ၣ် တမ့ၢ်ဘၣ်ဧါ. 23 ဒီးခဲကနံၣ်အံၤ ဟ့ၣ် ပှၤအုၣ်ကီၤအသးတဖၣ် လၢယ ကစၢ် အၤၡူၢ် အစီၤပၤန့ၣ် တက့ၢ်. ဒီးနဲဒၣ် နပာ် ပှၤဒိးကသ့ၣ် လၢအလိၤမ့ၢ်သ့ဒီး, ယကဟ့ၣ်နၤ လၢကသ့ၣ် ခံကထိလီၤ. 24 မၤသးဒ်န့ၣ်ဒီး နကဘိးဃၣ်ကဒါက့ၤ ယကစၢ် အပဒိၣ် လၢအဆံးတက့ၢ် အကျါ တဂၤန့ၣ် ဒ်လဲၣ်, ဒီးနသန့ၤ နသး လၢအဲၤကူပတူး လၢလ့ၣ်ကဟၣ် အဂ့ၢ်, ဒီး လၢကသ့ၣ် အဂ့ၢ် ဒ်လဲၣ်. 25 ဒီးခဲကနံၣ်အံၤ ယွၤ တအိၣ်ဘၣ်ဒီး, ယဟဲထီဒါ တၢ်အလီၢ်အံၤ ဒ်သိး ယကမၤဟးဂီၤအီၤ စ့ၢ်ကီးဧါ. ယွၤ စံးဘၣ် ယၤ, လဲၤထီၣ်ဆူ ကီၢ်တဘ့ၣ်အံၤ, ဒီးမၤဟးဂီၤ တက့ၢ်. 26 ဒီးစီၤဃံးလကံယၤ အဖိခွါ စီၤအ့ၤလယါကံၣ်, ဒီးစီၤၡ့ၤဘနၤ, ဒီးစီၤယိၤအၤတဖၣ်န့ၣ် စံးဘၣ် စီၤရၤဘၡါက့ၤ, ကတိၤတၢ် လၢပှၤအၤရၣ်ဖိ အကျိာ် ဒီးနခ့နပှၤ တက့ၢ်. အဂ့ၢ်ဒ်အံၤ, ပနၢ်ပၢၢ်လီၤ. ဒီးကတိၤတၢ် ဒီးပှၤ လၢယူဒၤ အကျိာ် လၢပှၤဂီၢ်မုၢ် အနၢ်ပူၤ လၢအအိၣ် လၢတၢ်ခိၣ်ဒူ အဖီခိၣ်န့ၣ် တဂ့ၤ. 27 ဒီးစီၤရၤဘၡါက့ၤ စံးဘၣ်အီၤ, ယကစၢ် မၢလီၤ ယကတိၤ တၢ်ကတိၤအံၤ ဒီးနကစၢ် ဒီးနၤ စ့ၢ်ကီးဧါ. မ့ၢ် လၢပှၤဆ့ၣ်နီၤ လၢတၢ်ခိၣ်ဒူ အဖီခိၣ် လၢအကအီၣ် အအ့ၣ်ဒၣ်ဝဲ, ဒီးအီ အဆံၣ်ဒၣ်ဝဲသ့ၣ်တဖၣ် အိၣ်ဒီး သု တမ့ၢ်ဘၣ်ဧါ. 28 ဒီးစီၤရၤဘၡါက့ၤ ဆၢထၢၣ်, ဒီးကိးထီၣ် လၢအကလုၢ် ဖးဒိၣ် လၢယူဒၤ အကျိာ်န့ၣ်, ဒိကနၣ် စီၤပၤဖးဒိၣ်, အၤၡူၢ် အစီၤပၤ အကလုၢ်န့ၣ် တက့ၢ်. 29 စီၤပၤ စံးဒ်အံၤ, မ်သုသု တဒုးလီန့ၢ် စီၤဃံးစကံယၤ လၢသု တဂ့ၤ. အဂ့ၢ်ဒ်အံၤ, မၤပူၤမၤဖျဲးသု ဒီးအစုပူၤ တသ့ဘၣ်. 30 ဒီးစီၤဃံးစကံယၤ စံးဘၣ်သု, ယွၤ ကအုၣ်က့ၤခီၣ်က့ၤ ပှၤ သပှၢ်တၢၢ်, ဒီး ဝ့ၢ်တဖျၢၣ်အံၤ တၢ်တဟ့ၣ်လီၤကွံာ်ဘၣ် လၢအၤၡူၢ် အစီၤပၤ အစုပူၤဘၣ်န့ၣ် ဘၣ်ဆၣ်ဒီး, မ်အသု တဒုးသန့ၤ သုသး လၢယွၤ တဂ့ၤ. 31 ဒိကနၣ် စီၤဃံးစကံယၤ အကလုၢ် တဂ့ၤ. အဂ့ၢ်ဒ်အံၤ, အၤၡူၢ် အစီၤပၤ စံးဒ်အံၤ, မၤဒီးယၤ လၢတၢ်ဆိၣ်ဂ့ၤ, ဒီး ဟဲထီၣ်ဆူ ယအိၣ်, ဒီးအီၣ်တဂၤ လၢအစပံးမုၢ်ဒၣ်ဝဲ, တဂၤ လၢအချၢၣ်ဒၢဒၣ်ဝဲ, ဒီးအီတဂၤ လၢအထံပူၤဒၣ်ဝဲ, တဂၤ လၢအထံပူၤဒၣ်ဝဲန့ၣ်, 32 တုၤ ယဟဲစိာ်ထီၣ်ကွံာ်သု ဆူ ကီၢ်တဘ့ၣ် မၤသး ဒ်သုကီၢ်ဒၣ်သုဝဲ အသိး, ကီၢ်တဘ့ၣ် အိၣ်ဒီး ဘုကၠူၣ်, ဒီးစပံးထံ, ကီၢ်တဘ့ၣ် အိၣ်ဒီး ကိၣ်, ဒီးစပံးလီၢ်တဖၣ်, ကီၢ်တဘ့ၣ် အိၣ်ဒီး သ့ၣ်စၤယံး အသိ, ဒီးကနဲစီန့ၣ် ဒ်သိး သုကမူဒံး, ဒီးသုသုတသံ တဂ့ၤလီၤ. တုၤ စီၤဃံးစကံယၤ စံး, ယွၤ ကမၤပူၤဖျဲး ပှၤ ဒီး လွဲန့ၢ်သုဒီး, မ်သုသု တဒိကနၣ် တဂ့ၤ. 33 ပှၤကလုာ်တဖၣ် အကစၢ် မၤပူၤမၤဖျဲး အထံအကီၢ် တဘျီဘျီ လၢအၤၡူၢ် အစီၤပၤ အစုပူၤ စ့ၢ်ကီးဧါ. 34 ဃမါသးဒီး အၢ်ပး အကစၢ်တဖၣ်န့ၣ်မ့ၢ် အအိၣ်ဖဲလဲၣ်. စဖၤရဝံၣ်, ဟ့နၤ, ဒီးဧးဝါ အကစၢ်တဖၣ်န့ၣ်မ့ၢ် အအိၣ်ဖဲလဲၣ်. မ့ၢ်အမၤပူၤမၤဖျဲး ၡၤမရံ လၢယစုပူၤ စ့ၢ်ကီးဧါ. 35 ဒ်သိး ယွၤ ကမၤပူၤမၤဖျဲး ယရူၤၡလ့ၣ် လၢယစုပူၤန့ၣ် ဒီး, လၢကီၢ်တဖၣ် အကစၢ် ခဲလၢာ် အကျါန့ၣ်မ့ၢ် မတၤ မၤပူၤမၤဖျဲး အထံအကီၢ် လၢယစုပူၤ တဂၤလဲၣ်. 36 ဒီးပှၤဂီၢ်မုၢ် အိၣ်ဘှီၣ်ကလာ်, ဒီးတစံးဆၢဘၣ် တၢ်နီတထံၣ်ဘၣ်. အဂ့ၢ်ဒ်အံၤ, စီၤပၤ မၤလိာ်တၢ်, ဒီးစံးဝဲဒၣ်, စံးဆၢအီၤ နီတထံၣ် တဂ့ၤ. 37 ဒီးစီၤဃံးလကံယၤ အဖိခွါ စီၤအ့ၤလယါကံၣ် လၢအအိၣ် လၢဟံၣ် အဖီခိၣ်, ဒီးပှၤကွဲးလံာ် စီၤၡ့ၤဘနၤ, ဒီးပှၤကွဲးနီၣ်တၢ် စီၤအၤစာ် အဖိခွါ စီၤယိၤအၤတဖၣ်န့ၣ် က့ၤက့ၤဆူ စီၤဃံးစကံယၤ အအိၣ် ဒီးအဆ့ယာ်, ဒီးစံးဘၣ် အီၤ လၢစီၤရၤဘၡါက့ၤ အတၢ်ကတိၤတဖၣ်န့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 19

1 ဒီးတုၤ စီၤဃံးစကံယၤ နၢ်ဟူ တၢ်န့ၣ် ဒီး, တၢ်မၤအသး လၢအဖှီဝဲ အဆ့, ဒီးကၤဝဲ လၢထၢၣ် အတၢ်ကံးညာ်, ဒီး လဲၤနုာ် လၢယွၤ အဟံၣ်ပူၤလီၤ. 2 ဒီးမၢလီၤ စီၤအ့ၤလယါကံၣ် လၢအအိၣ် လၢဟံၣ် အဖီခိၣ်, ဒီးပှၤကွဲးလံာ် စီၤၡ့ၤဘနၤ, ဒီးပှၤလုၢ်တၢ်အဒိၣ်တဖၣ် အပှၤသူၣ်က့သးပှၢ် ကၤဝဲ လၢထၢၣ် အတၢ်ကံးညာ် ဆူ စီၤအၤမိး အဖိခွါ ဝံယၡါယၤ အအိၣ်လီၤ. 3 ဒီးအဝဲသ့ၣ်တဖၣ်န့ၣ် စံးဘၣ်အီၤ, စီၤဃံးစကံယၤ စံး ဒ်အံၤ, တၢ် လၢမုၢ်မဆါ တနံၤအံၤ မ့ၢ်တၢ်ကိၢ်တၢ်ဂီၤ, ဒီး တၢ်သိၣ်ဃီၣ်, ဒီးတၢ်ဒုၣ်ဒွဲၣ် အနံၤလီၤ. အဂ့ၢ်ဒ်အံၤ, ဖိသၣ်တဖၣ် တုၤ လၢတၢ်အိၣ်ဖျဲၣ် အကတီၢ်, ဒီးအဂံၢ်အဘါ လၢတၢ်ကဆံးစၢ်န့ၢ်အီၤ တအိၣ်ဘၣ်. 4 ဘၣ်တဘၣ် ယွၤ နကစၢ် ကနၢ်ဟူ စီၤရၤဘၡါက့ၤ အတၢ်ကတိၤ, လၢအကစၢ် အၤၡူၢ် အစီၤပၤ မၢလီၤ ဒ်သိး အကဒုၣ်ဒွဲၣ် ကစၢ် လၢအမူဝဲန့ၣ်, ဒီးကသိၣ်ဃီၣ် တၢ်ကတိၤန့ၣ် လၢယွၤ နကစၢ် နၢ်ဟူ တ့ၢ်လံလီၤ. မၤသးဒ်န့ၣ်ဒီး ဆှၢထီၣ် တၢ်ထုကဖၣ် လၢပှၤအိၣ်လီၤတဲာ်ဒံးတဖၣ် အဂီၢ်န့ၣ် တက့ၢ်. 5 ဒီးစီၤပၤ ဃံးစကံယၤ အခ့အပှၤန့ၣ် လဲၤဆူ စီၤယၡါယၤ အအိၣ်လီၤ. 6 ဒီးစီၤယၡါယၤ စံးဘၣ်အီၤ, သုဘၣ်စံး လၢသုကစၢ်ဒ်အံၤ, ယွၤ စံးဒ်အံၤ, ပျံၤ တၢ်ကတိၤ လၢန နၢ်ဟူ လၢအၤၡူၢ် အစီၤပၤ အခ့အပှၤ ဒုၣ်ဒွဲၣ်တၢ်န့ၣ် တဂ့ၤ. 7 ကွၢ်ကွၢ်, ယပာ် ယသးတမံၤ လၢအပူၤ, ဒီးကနၢ်ဟူ တၢ်အကစီၣ်, ဒီး ကက့ၤကဒါက့ၤဆူအကီၢ်ဒၣ်ဝဲ, ဒီးယကဒုးလီၤဃံၤအီၤ လၢနး လၢအကီၢ်ဒၣ်ဝဲ အပူၤလီၤ. 8 ဒီးစီၤရၤဘၡါက့ၤန့ၣ် က့ၤကဒါက့ၤဝဲ, ဒီးထံၣ်န့ၢ် အၤၡူၢ် အစီၤပၤ ဒုးတၢ် ဒီးလံးဘနၤလီၤ. အဂ့ၢ်ဒ်အံၤ, နၢ်ဟူဝဲ လၢအဟးထီၣ် လၢလၤကံၣ်န့ၣ်လီၤ. 9 ဒီးအဝဲဒၣ် နၢ်ဟူ တၢ်စံး လၢကူၡး အစီၤပၤ တံရဟၤကၤ အဂ့ၢ်, ကွၢ်ကွၢ်, ဟဲထီၣ် လၢအကဒုးတၢ် ဒီးနၤလီၤ. ဒီးမၢလီၤကဒီး ကလူးတဖၣ်ဆူ စီၤဃံးစကံယၤ, ဒီးစံးဝဲဒၣ်, 10 သုဘၣ်စံး လၢယူဒၤ အစီၤပၤ စီၤဃံးစကံယၤ ဒ်အံၤ, ကစၢ် လၢနသန့ၤနသး လၢအီၤတဂၤ စံးဘၣ်နၤ, တၢ်တဟ့ၣ်လီၤဘၣ် ယရူၤၡလ့ၣ်ဆူ အၤၡူၢ် အစီၤပၤ အစုပူၤဘၣ်န့ၣ်, ဘၣ်ဆၣ်ဒီး, မ်နသုတဒုးလီန့ၢ်အီၤ လၢနၤ တဂ့ၤ. 11 ကွၢ်ကွၢ်, တၢ် လၢအၤၡူၢ် အစီၤပၤတဖၣ် မၤ ထံဧိၤကီၢ်ဧိၤ ခဲလၢာ်, လၢအမၤဟးဂီၤအီၤ@ စီဖ့ကလ့ၤန့ၣ် န နၢ်ဟူလံ, ဒီးနကပူၤဖျဲးနဲ စ့ၢ်ကီးဧါ. 12 ပှၤအကလုာ် လၢယပၢ်တဖၣ် မၤဟးဂီၤဝဲ အကစၢ်တဖၣ် မၤပူၤဖျဲးအီၤ စ့ၢ်ကီးဧါ. ကိစၣ်, ဒီးဃရၣ်, ဒီးရ့စ့း, ဒီးပှၤဧ့ဒ့ၣ်ဖိ လၢအအိၣ် လၢသလးစၢ် အပူၤန့ၣ်လီၤ. 13 ဃမါသး အစီၤပၤ, ဒီးအၢ်ဖး အစီၤပၤ, ဒီးဝ့ၢ်စဖၤရဝံၣ်, ဟ့နၤ, ဒီးဧးဝါ အစီၤပၤ, မ့ၢ်အအိၣ်ဖဲလဲၣ်. 14 ဒီးစီၤဃံးစကံယၤ ဟံးန့ၢ် လံာ် လၢကလူးတဖၣ် အစုပူၤ ဒီးဖးဝဲ, ဒီးလဲၤထီၣ်ဝဲဆူ ယွၤအဟံၣ်ပူၤ, ဒီးစီၤဃံးစကံယၤ သလၣ်ထီၣ်အီၤ လၢယွၤအမဲာ်ညါလီၤ. 15 ဒီးစီၤဃံးစကံယၤ ဘါထုကဖၣ် ယွၤ ဒီးစံးဝဲဒၣ်, ယွၤ အံၣ်စရ့လး အကစၢ် လၢအအိၣ်ဝဲ လၢခ့ရူာ် အဘၢၣ်စၢၤ တဂၤဧၢ, နမ့ၢ် ကစၢ်နဲ လၢဟီၣ်ခိၣ် အဘီအမုၢ် ခဲလၢာ် အဖီခိၣ်လီၤ. နတ့လီၤ မူခိၣ်, ဒီးဟီၣ်ခိၣ်လီၤ, 16 ပာ်ဒိး နနၢ်, ယွၤဧၢ, ဒီးဒိကနၣ် တက့ၢ်. အိးထီၣ် နမဲာ်, ယွၤဧၢ, ဒီး ကွၢ်, ဒီးကနၣ် စီၤစၤနဃ့ရံာ် အတၢ်ကတိၤ ခဲလၢာ် လၢအမၢလီၤ, ဒ်သိး အကဒုၣ်ဒွဲၣ် ကစၢ် လၢအမူဝဲန့ၣ် တက့ၢ်. 17 မ့ၢ်မး ယွၤဧၢ, အၤၡူၢ် အစီၤပၤတဖၣ် မၤဟးဂီၤကွံာ် ဟီၣ်ခိၣ် အဘီအမုၢ် ခဲလၢာ်, ဒီးအထံအကီၢ်, 18 ဒီး ကွံာ်တ့ၢ်ကွံာ် အကစၢ်တဖၣ် လၢမ့ၣ်အူပူၤ, (အဂ့ၢ်ဒ်အံၤ, တမ့ၢ်ဘၣ် ကစၢ်ဘၣ်. မ့ၢ်သ့ၣ်ဧိၤဝၣ်ဧိၤ, ဒီး လၢၢ်ဧိၤလ့ဧိၤ, ပှၤကညီ အမၤတၢ် လၢအစုလီၤ.) ဒီးမၤဟးဂီၤကွံာ် အီၤလီၤ. 19 ဒီးခဲကနံၣ်အံၤ, ယွၤ ပကစၢ်ဧၢ, အုၣ်က့ၤခီၣ်က့ၤ ပှၤ လၢအစုပူၤ တက့ၢ်. ဒီးဟီၣ်ခိၣ် အဘီအမုၢ် ခဲလၢာ် ကသ့ၣ်ညါ လၢနမ့ၢ် ကစၢ်ယွၤ ထဲနၤတဂၤဧိၤလီၤ. 20 ဒီးစီၤအၤမိး အဖိခွါ စီၤယၡါယၤ မၢလီၤတၢ် ဆူ စီၤဃံးစကံယၤ ဒီးစံးဝဲဒၣ်, ယွၤ အံၣ်စရ့လး အကစၢ် စံးဝဲ ဒ်အံၤ, တၢ် လၢနဘါထုကဖၣ်ယၤ လၢအၤၡူၢ် အစီၤပၤ စၤနဃ့ရံာ် အဂ့ၢ်န့ၣ်, 21 ယ နၢ်ဟူလံ. အအံၤ မ့ၢ်တၢ်ကတိၤ လၢယွၤ ကတိၤတၢ် လၢအဂ့ၢ်, ပှၤမုၣ်လိၣ်ဘိ, စံယိၣ် အဖိမုၣ် တပးကဲဘၣ် နၤဘၣ်, နံၤဘၣ်ဖၣ်လဲနၤ, ယရူၤၡလ့ၣ် အဖိမုၣ် ကျၢၢ်ကျာ် အခိၣ် လၢနၤလံ. 22 နဒုၣ်ဒွဲၣ်, ဒီးပယွဲပရာ် မတၤတဂၤလဲၣ်. ဒီးနထုထီၣ် နကလုၢ် လၢမတၤတဂၤ အဖီခိၣ်, ဒီးကျ့ထီၣ် နမဲာ်ထီၣ်ထီ လၢမတၤတဂၤ အဖီခိၣ်လဲၣ်. ထီဒါ အံၣ်စရ့လး အတၢ်စီဆှံ တဂၤန့ၣ်လီၤ. 23 နဒုၣ်ဒွဲၣ် ယွၤ လၢနခ့နပှၤ အစုပူၤ, ဒီးစံး, ယထီၣ်ဘး ကစၢၢ် အတၢ်ထီတဖၣ်, လဘၤနိၣ် တကပၤ, လၢယလ့ၣ်ကဟၣ် ဂီၢ်မုၢ်, ဒီးယကကူာ်လီၤကွံာ် အသ့ၣ်ဆှိအ့ရ့း အထီ, ဒီးအသ့ၣ်ဆှိ အဂ့ၤကတၢၢ်, ဒီးယကထီၣ်ဘး အလီၢ်ထီကတၢၢ်, တၤသၣ်အလီၢ် လၢပှၢ်လၢ်ကျါလီၤ. 24 ယခူၣ်လီၤတၢ်, ဒီးအီ ထံလီၤဆီ, ဒီးကမၤလီၤသံး အဲၤကူပတူး အထံကျိ ခဲလၢာ် လၢယခီၣ်ညါသးလီၤ. 25 လၢထံး လၢမကိာ် ယမၤယဲ, ဒီး လၢမုၢ်နံၤတဖၣ် လၢပျၢၤ ယမၤအီၤန့ၣ်, နတနၢ်ဟူဘၣ်ဧါ. ခဲကနံၣ်အံၤ လၢန ကမ့ၢ် လၢတၢ်မၤဟးဂီၤဝ့ၢ် အိၣ်ဒီး အခိၣ်ဒူတဖၣ် ဒ်တၢ်အပူ အိၣ်သယုၢ် အသိး အဂီၢ်န့ၣ်, ယဒုးကဲထီၣ်ယဲလီၤ. 26 မၤသးဒ်န့ၣ်ဒီး ပှၤအိၣ်ဝဲဆိးဝဲတဖၣ်န့ၣ် အစုလီၤဖုၣ်, ပျံၤတၢ်ဖုးတၢ်, ဒီးပာ်ဆှး အမဲာ်လီၤ. မ့ၢ်တီၢ်မုၢ် လၢပှၢ်လၢ်ကျါ, ဒီးနီၣ်ဧိၤမံၤဧိၤ သံကစဲာ်, နီၣ်အိၣ်လၢဟံၣ်ခိၣ်, ဒီးဘုဘၣ်ကလံၤကိၢ် လၢအတချုးဒိၣ်ထီၣ်ဒံးဘၣ် လီၤ. 27 ဒီးနဆ့ၣ်နီၤ, ဒီးနလဲၤထီၣ်, ဒီးနဟဲနုာ်န့ၣ် ယသ့ၣ်ညါ, ဒီးနသးကဲၤထီၣ် ထီဒါယၤလီၤ. 28 မ့ၢ်နသးကဲၤထီၣ် ထီဒါယၤဒီး နပာ်ထီၣ်ထီနသးန့ၣ် ဟဲထီၣ် လၢယနၢ်ပူၤဒီး, ယကပာ် ယနီၣ်ကွး လၢနနါဒ့ပူၤ, ဒီးယနိးပျံၤ လၢနထးခိၣ် အဘၢၣ်စၢၤ, ဒီးယကဘိးဃၣ်ကဒါက့ၤနၤ လၢကျဲ လၢနဟဲန့ၣ်လီၤ. 29 ဒီးအအံၤ ကကဲထီၣ် တၢ်အပနီၣ် လၢနဂီၢ်, အအံၤ တနံၣ်အံၤ သုကအီၣ်တၢ် လၢအမဲထီၣ်ဒၣ်တၢ်, ဒီးပှဲၤထီၣ် ခံနံၣ်တနံၣ်န့ၣ်တၢ် လၢအမဲထီၣ်ဒၣ်တၢ် လၢအဝဲန့ၣ်, ဒီး ပှဲၤထီၣ် သၢနံၣ်တနံၣ်န့ၣ် ဖှံတၢ်, ဒီးကူးတၢ်, ဒီးသူၣ် စပံးလီၢ်တဖၣ်, ဒီးအီၣ် အတၤသၣ်န့ၣ် တက့ၢ်. 30 ဒီးတၢ်ပူၤဖျဲး လၢယူဒၤ အပှၤဟံၣ်ဖိ လၢအအိၣ်လီၤတဲာ်န့ၣ် ကစဲၤလီၤ အဂံၢ်ဆူ တၢ်ဖီလာ်, ဒီးသၣ်ထီၣ်တၢ် လၢတၢ်အဖီခိၣ်လီၤ. 31 အဂ့ၢ်ဒ်အံၤ, လၢယရူၤၡလ့ၣ် အပူၤန့ၣ် တၢ်အိၣ်လီၤတဲာ် ကလဲၤထီၣ် ဒီးတၢ်ပူၤဖျဲး လၢစံယိၣ်လီၤ. တၢ်သုးမုၢ်ဂီၢ်မုၢ်အယွၤ အသးဆူၣ် ကမၤတၢ်န့ၣ်လီၤ. 32 မၤသးဒ်န့ၣ်ဒီး ယွၤ စံး လၢအၤၡူၢ် အစီၤပၤ အဂ့ၢ်ဒ်အံၤ, တဟဲနုာ်ဘၣ် လၢဝ့ၢ် တဖျၢၣ်အံၤ အပူၤဘၣ်, တခးဘၣ် ပျၢ်တဘိ ဖဲန့ၣ်ဘၣ်, ဒီးတဟဲထီၣ် လၢအမဲာ်ညါ အိၣ်ဒီး ကတီၤဘၣ်, ဒီးတမၤထီၣ်ဘၣ် တၢ်ခိၣ်ဒူ လၢအမဲာ်ညါ ဘၣ်. 33 ဒီးကျဲ လၢအဟဲန့ၣ် ကက့ၤဝဲ လၢကျဲ တဘိန့ၣ်, ဒီးတဟဲနုာ်ဘၣ် လၢဝ့ၢ်ပူၤအံၤဘၣ်, ယွၤ စံးဝဲဒၣ်, 34 ဒီးယ ကအိၣ်ပှိၤ ဝ့ၢ်တဖျၢၣ်အံၤ ဒ်သိး ယကအုၣ်က့ၤခီၣ်က့ၤအီၤ, လၢယဂီၢ်ဒၣ်ယဲ, ဒီး လၢယခ့ယပှၤ စီၤဒၤဝံး အဃိလီၤ. 35 ဒီးတၢ် လၢမုၢ်တနၤန့ၣ် တၢ်မၤအသး လၢယွၤအကလူးန့ၣ် ဟးထီၣ်, ဒီးကျီကွံာ် ပှၤကညီ တကလီၤ ဃိးကလး ဒီးယဲၢ်ကထိ လၢအၤၡူၢ် သူၣ်ဒဲ အပူၤ, ဒီးမုၢ်ဆ့ၣ်ထီၣ်န့ၣ် ပှၤဂဲၤဆၢထၢၣ် ဂီၤဂီၤ, ဒီးကွၢ်ကွၢ်, ပှၤတဖၣ် ခဲလၢာ်န့ၣ်မ့ၢ် ပှၤအစိၣ်လီၤ. 36 ဒီးအၤၡူၢ် အစီၤပၤ စီၤစၤနဃ့ရံာ် ဟးထီၣ်ဝဲ, ဒီးလဲၤထီၣ်ဝဲ, ဒီးက့ၤကဒါက့ၤဝဲ, ဒီးအိၣ်ဝဲ လၢနံၤနဝ့လီၤ. 37 ဒီးအဝဲဒၣ် ဘူၣ်တၢ်ဘါတၢ် လၢအကစၢ် နံစရိး အဟံၣ်ပူၤ အဖၢမုၢ်ဒီး, အဖိခွါ စီၤအဒြၤမ့လ့း, ဒီးစီၤၡၢ်အ့စ့ၢ်န့ၣ် ကျီကွံာ်အီၤ လၢနး, ဒီးအဝဲသ့ၣ် ဃ့ၢ်ထူၣ်ဖျဲးဆူ ကီၢ်အရၤရး အပူၤ, ဒီး အဖိခွါ စီၤအ့ၤစၢ်ဃးဒိၣ် ကဲထီၣ် စီၤပၤ လၢအလီၢ်န့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 20

1 တၢ် လၢမုၢ်နံၤတဖၣ်န့ၣ် စီၤဃံးစကံယၤ ဆါဝဲ တုၤအကသံတ့ၢ်လီၤ. ဒီးစီၤအၤမိး အဖိခွါ ဝံယၡါယၤန့ၣ် လဲၤဆူ အအိၣ်ဒီး စံးဘၣ်အီၤ, မၤလိာ် နပှၤဟံၣ်ဖိ အတၢ် တက့ၢ်. အဂ့ၢ်ဒ်အံၤ, နကသံ, ဒီးနတမူဘၣ်လီၤ. 2 ဒီးအဝဲဒၣ် ဃၣ်ဃီၤ အမဲာ် ဆူ တၢ်ဒူၣ်, ဒီးဘါထုကဖၣ် ယွၤ, 3 ဒီးစံးဝဲဒၣ်, ယွၤဧၢ, ယလဲၤတၢ် လၢနမဲာ်ညါ လၢတၢ်မ့ၢ်တၢ်တီ အပူၤ ဒီး လၢယသးဒီဖျၢၣ်, ဒီးယမၤတ့ၢ် တၢ် လၢအဂ့ၤ လၢနမဲာ်န့ၣ် သ့ၣ်နီၣ်ထီၣ်က့ၤလၢ် တက့ၢ်. ဒီးစီၤဃံးစကံယၤ ဟီၣ်ဝဲ နးမးလီၤ. 4 ဒီးစီၤယၡါယၤ တချုး တုၤဒံးဘၣ် လၢတၢ်အဂၢၤ အသးကံၢ်ပူၤန့ၣ် တၢ်မၤအသး လၢယွၤအကလုၢ် ဘၣ်အီၤ ဒီးစံးဝဲဒၣ်, 5 က့ၤကဒါက့ၤ ဒီးစံးဘၣ် စီၤဃံးစကံယၤ, ယပှၤဂီၢ်မုၢ်အခိၣ်, ယွၤ နပၢ် စီၤဒၤဝံး အကစၢ် စံးဒ်အံၤ, ယ နၢ်ဟူ နဘါထုကဖၣ်တၢ်လံ, ယထံၣ် နမဲာ်ထံလံ, ကွၢ်ကွၢ်, ယကမၤဘျါက့ၤနၤလီၤ. ပှဲၤထီၣ် သၢနံၤတနံၤန့ၣ် နကလဲၤထီၣ်ဆူ ယွၤအဟံၣ်ပူၤလီၤ. 6 ယကပာ်ဖှိၣ် ဒီးနနံၤတဖၣ် လၢတဆံယဲၢ်နံၣ်လီၤ. ဒီးယကမၤပူၤဖျဲး နၤ ဒီးဝ့ၢ် တဖျၢၣ်အံၤ လၢအၤၡူၢ် အစီၤပၤ အစုပူၤ, ဒီးယကအိၣ်ပှိၤ ဝ့ၢ်တဖျၢၣ်အံၤ လၢယဃိဒၣ်ဝဲ, ဒီး လၢယခ့ယပှၤ စီၤဒၤဝံး အဃိလီၤ. 7 ဒီးစီၤယၡါယၤ စံးဝဲဒၣ်, ဟံးန့ၢ် ချၢၣ်ဒၢသၣ်ဃ့ တလိၣ် တက့ၢ်. ဒီးဟံးန့ၢ်ဝဲ, ဒီးပာ်လီၤ လၢတၢ်ဝ့ အဖီခိၣ်, ဒီး ဘျါက့ၤဝဲလီၤ. 8 ဒီးစီၤဃံးစကံယၤ စံးဘၣ် စီၤယၡါယၤ, တၢ်အပနီၣ် လၢယွၤ ကမၤဘျါက့ၤယၤ, ဒီး လၢယကလဲၤထီၣ်ဆူ ယွၤအဟံၣ်ပူၤ သၢနံၤတနံၤန့ၣ်မ့ၢ် မနုၤတမံၤလဲၣ်. 9 ဒီးစီၤယၡါယၤ စံးဝဲဒၣ်, အအံၤမ့ၢ် တၢ်ပနီၣ် လၢနဂီၢ် လၢနကန့ၢ်ဘၣ်တၢ် လၢယွၤ, လၢယွၤ ကမၤတၢ် လၢအကတိၤတ့ၢ်ဝဲ, တၢ်ကဒုန့ၣ်မ့ၢ် အကလဲၤ လၢညါ အတီၤတဆံ, ကက့ၤကဒါက့ၤ အတီၤတဆံလဲၣ်. 10 ဒီးစီၤဃံးစကံယၤ စံးဝဲဒၣ်, တၢ်ကဒုလဲၤ လၢညါ အတီၤတဆံ မ့ၢ်တၢ်ညီ, မ်အက့ၤကဒါက့ၤ အတီၤတဆံ တက့ၢ်. 11 ဒီးဝံယၡါယၤ ဃ့ကညး ယွၤ, ဒီးဒုးက့ၤကဒါက့ၤ တၢ်ကဒု အတီၤ တဆံ လၢအလဲၤလီၤပူၤကွံာ်တ့ၢ် လၢစီၤအၤဃး အမုၢ် အနၣ်ရံၣ် အလိၤန့ၣ်လီၤ. 12 တၢ် လၢအကတီၢ်န့ၣ် ဘၤဘူၤလိၣ် အစီၤပၤ စီၤဘၤလဒၣ် အဖိခွါ စီၤဘရိဒးဘၤလဒၣ် တဂၤ ဟ့ၣ်ယုၢ်လံာ်, ဒီး ခိၣ်ဖး လၢစီၤဃံးစကံယၤလီၤ. အဂ့ၢ်ဒ်အံၤ, နၢ်ဟူဝဲ လၢအဆါတ့ၢ်ဝဲလီၤ. 13 ဒီးစီၤဃံးစကံယၤ ဒိကနၣ်ဝဲ, ဒီး ဒုးနဲၣ်အီၤ လၢအတၢ်လုၢ်ဒိၣ်ပှ့ၤဒိၣ် အဟံၣ် ဒီဟံၣ်ညါ, ကျိၣ်ဧိၤစ့ဧိၤ, ဒီးထူဧိၤလွဲဧိၤ, ဒီးတၢ်နၢမူ, ဒီးသိ အဂ့ၤ, ဒီးအစုကဝဲၤ အဟံၣ် ဒီဖျၢၣ်ညါ, ဒီး ကယဲၢ် အတၢ် လၢအအိၣ် လၢအတၢ်လုၢ်ဒိၣ်ပှ့ၤဒိၣ် အကျါန့ၣ်လီၤ. တၢ် လၢစီၤဃံးစကံယၤ တဒုးနဲၣ်ဘၣ်အီၤန့ၣ် တအိၣ်လၢၤဘၣ် လၢအဟံၣ်ပူၤ, ဒီး တအိၣ်လၢၤဘၣ် လၢအဘီမုၢ် ဒီဘ့ၣ်ညါ အပူၤ နီတမံၤဘၣ်. 14 ဒီးဝံယၡါယၤန့ၣ် ဟဲဆူ စီၤပၤဃံးစကံယၤ အအိၣ်, ဒီး စံးဘၣ်အီၤ, ပှၤတဖၣ်န့ၣ် စံးဒ်လဲၣ်, ဒီးဟဲဆူ နအိၣ်လၢလဲၣ်. ဒီးစီၤဃံးစကံယၤ စံးဝဲဒၣ်, ဟဲဆူ ယအိၣ် လၢထံယံၤကီၢ်ယံၤ တဘ့ၣ်, လၢဘၤဘူၤလိၣ်န့ၣ်လီၤ. 15 ဒီးစံးဝဲဒၣ်, မ့ၢ်အထံၣ်ဘၣ် လၢနဟံၣ်ပူၤ မနုၤလဲၣ်. ဒီး စီၤဃံးစကံယၤ စံးဝဲဒၣ်, ထံၣ်ဘၣ်လံ ကယဲၢ် တၢ် လၢအအိၣ် လၢယဟံၣ်ပူၤ ခဲလၢာ်လံ. တၢ် လၢယတဒုးနဲၣ်ဘၣ် အီၤန့ၣ် တအိၣ်ဘၣ် လၢယတၢ်လုၢ်ဒိၣ်ပှ့ၤဒိၣ် အပူၤ နီတမံၤဘၣ်. 16 ဒီးစီၤယၡါယၤ စံးဘၣ် စီၤဃံးစကံယၤ, ဒိကနၣ် ယွၤ အကလုၢ် တက့ၢ်. 17 ကွၢ်ကွၢ်, မုၢ်နံၤတဖၣ် ကဟဲ လၢကယဲၢ် တၢ်အိၣ်လၢနဟံၣ်ပူၤ, ဒီးတၢ် လၢနပၢ်တဖၣ် ပာ်ဖှိၣ်ဝဲ တုၤ မုၢ်မဆါ တနံၤအံၤ, တၢ်ကစိာ်ထီၣ်ကွံာ်အီၤဆူ ဘၤဘူၤလိၣ်လီၤ. တၢ်တအိၣ်လီၤတဲာ်ဘၣ် နီတမံၤဘၣ်, ယွၤ စံးဝဲဒၣ်, 18 ဒီးကစိာ်ထီၣ်ကွံာ် နဖိခွါ လၢအလီၤစၢၤ လၢနၤ, လၢနထီၣ်ဖိ, ဒီးကကဲ ပှၤဒ့ဒံၣ်ဖိ လၢဘၤဘူၤလိၣ် အစီၤပၤ အနူၢ်ပူၤလီၤ. 19 ဒီးစီၤဃံးစကံယၤ စံးဘၣ် စီၤယၡါယၤ, ယွၤအတၢ်ကတိၤ လၢအကတိၤတ့ၢ်ဝဲန့ၣ် ဂ့ၤဝဲလီၤ. ဒီးစံးဝဲဒၣ်, တၢ်ဃူတၢ်ဖိး, ဒီးတၢ်မ့ၢ်တၢ်တီ ကအိၣ်ဝဲ လၢယမုၢ်နံၤတဖၣ် အပူၤန့ၣ် တမ့ၢ်ဘၣ်ဧါ. 20 ဒီးတၢ်အိၣ်လီၤတဲာ် ဘၣ်ဃးဒီး စီၤဃံးစကံယၤ, ဒီး အစိအကမီၤ ခဲလၢာ်, ဒီး လၢအမၤ ထံနိၣ်တပူၤ, ဒီးထံ အကျိၤတဘိ, ဒီး လၢအဒုးဟဲထံ ဆူ ဝ့ၢ်ပူၤ အဂ့ၢ်အကျိၤန့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ်အပူၤ, တမ့ၢ်ဘၣ်ဧါ. 21 ဒီးစီၤဃံးစကံယၤ မံဝဲ ဒီးအပၢ်တဖၣ်, ဒီး အဖိခွါ စီၤမနၤၡ့ၤ ကဲထီၣ် စီၤပၤ လၢအလီၢ်န့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 21

1 လၢစီၤမနၤၡ့ၤ ကဲသီစီၤပၤန့ၣ် အသးပှၢ် တဆံခံနံၣ်, ဒီးကဲထီၣ် စီၤပၤ လၢယရူၤၡလ့ၣ် အပူၤ ယဲၢ်ဆံယဲၢ်နံၣ် လီၤ. ဒီးအမိၢ်အမံၤန့ၣ်မ့ၢ် နီၢ်ဃ့ပစံဘၤလီၤ. 2 ဒီးမၤ တၢ်အၢ လၢယွၤအမဲာ် ဒ်ပှၤကလုာ်တဖၣ် လၢယွၤ ဟီထီၣ်ကွံာ် လၢပှၤအံၣ်စရ့လးဖိ အမဲာ်ညါ အတၢ်သးဘၣ်အၢ အသိးလီၤ. 3 ဒီးမၤက့ၤ တၢ်အလီၢ်ထီၣ်ထီတဖၣ် လၢအပၢ် စီၤဃံးစကံယၤ မၤဟးဂီၤဝဲ, ဒီးမၤထီၣ် တၢ်လုၢ်လီၢ်တဖၣ် လၢဘဧၤလး အဂီၢ်, ဒီးတ့ အၡ့ရၤ, ဒီး မၤဝဲ ဒ်အံၣ်စရ့လး အစီၤပၤ အၤဃာ် အသိး, ဒီးဘါထီၣ် မူခိၣ် အသုးမုၢ်ဂီၢ်မုၢ် ခဲလၢာ်, ဒီးမၤ အတၢ်လီၤ. 4 ဒီးမၤ တၢ်လုၢ်လီၢ်တဖၣ် လၢယွၤ အဟံၣ်ပူၤ လၢယွၤ စံး လၢအဂ့ၢ်, ယကပာ် ယမံၤ လၢယရူၤၡလ့ၣ် အပူၤလီၤ. 5 ဒီးမၤ တၢ်လုၢ်လီၢ်တဖၣ် လၢမူခိၣ် အသုးမုၢ် ခဲလၢာ် အဂီၢ် လၢယွၤအဟံၣ် အဂၢၤပူၤ ခံပူၤလီၤ. 6 ဒီးမၢ အဖိခွါ ခီဂာ် မ့ၣ်အူ, ဒီးဒုၣ်တၢ် အဆၢအကတီၢ်, ဒီးဟိၣ်တၢ်လိၢ်တၢ်, ဒီးမၤတၢ် ဒီးပှၤမၤန့ၢ် ပှၤသံအကလၤတဖၣ်, ဒီးပှၤမဲာ်ထံၣ်ဝံတဖၣ်, ဒီးမၤ တၢ်အၢ အါမံၤ လၢယွၤအမဲာ် လၢထိၣ်ဂဲၤ အသးထီၣ်လီၤ. 7 ဒီးပာ်လီၤ အၡ့ရၤ အဂီၤ လၢအတ့ဝဲ လၢဟံၣ်ပူၤ လၢယွၤ စံးဘၣ် စီၤဒၤဝံး ဒီး အဖိခွါ စီၤၡလိၤမိၤ လၢအဂ့ၢ်, လၢဟံၣ် တဖျၢၣ်အံၤ အပူၤ, ဒီး လၢယရူၤၡလ့ၣ် အပူၤ လၢယဃုထၢ လၢအံၣ်စရ့လး အဒူၣ် ခဲလၢာ် အကျါန့ၣ် ယကပာ် ယမံၤ အစိၤစိၤအဃၣ်ဃၣ်လီၤ. 8 ထဲအတိၢ်န့ၢ် တၢ် ဒ်ကယဲၢ် တၢ်သိၣ်တၢ်သီ လၢယခ့ယပှၤ စီၤမိၤၡ့ မၤလိာ်အီၤ အသိးန့ၣ် ဒီး, ယတဒုးဟးထီၣ်လၢၤဘၣ် အံၣ်စရ့လး အခီၣ် လၢကီၢ် လၢယဟ့ၣ်လီၤ အပၢ် တဘ့ၣ် အပူၤဘၣ်. 9 ဒီးတဒိကနၣ်ဘၣ်တၢ်ဘၣ်, ဒီးစီၤမနၤၡ့ၤ ကလံာ်အီၤ ဒ်သိး အကမၤ တၢ်အၢ အါန့ၢ် ပှၤကလုာ်တဖၣ် လၢယွၤ မၤဟးဂီၤအီၤ လၢပှၤအံၣ်စရ့လးဖိ အမဲာ်ညါ တက့ၢ်လီၤ. 10 ဒီးယွၤ ကတိၤတၢ် လၢအခ့အပှၤ ဝံတဖၣ် အစုပူၤ ဒီးစံးဝဲဒၣ်, 11 မ့ၢ်ယူဒၤ အစီၤပၤ မနၤၡ့ၤ မၤ တၢ်သးဘၣ်အၢတဖၣ်န့ၣ်, မၤ တၢ်အၢ အါန့ၢ် ပှၤအမိၢ်ဖိ လၢအအိၣ်ဝဲ လၢအမဲာ်ညါ, ဒီးဒုးမၤ စ့ၢ်ကီး ယူဒၤ လၢတၢ်ဒဲးဘး လၢအတၢ်ဂီၤတၢ်ဖီၣ် သတးဒီး, 12 ယွၤ အံၣ်စရ့လး အကစၢ် စံးဒ်အံၤ, ကွၢ်ကွၢ်, ယကဒုးဟဲဘၣ် ယရူၤၡလ့ၣ်, ဒီးယူဒၤ လၢတၢ်အၢ တမံၤ လၢဖဲဒၣ် ပှၤလၢအနၢ်ဟူဝဲ တဂၤလၢ်လၢ်န့ၣ် အနၢ် ကဆါ ခံခီလၢာ်လီၤ. 13 ဒီးယကစၢၢ်ထီၣ် ၡၤမရံ အပျံၤ, ဒီးစီၤအၤဃာ် အဟံၣ် အပျံၤထူၣ်ကလာ် လၢယရူၤၡလ့ၣ် အဖီခိၣ်, ဒီးယကထွါကွံာ် ယရူၤၡလ့ၣ် ဒ်ပှၤထွါကွံာ်လီခီ အသိးန့ၣ်, ထွါကွံာ် ဒီးပာ်ကျၢၢ် အီထီလာ်လီၤ. 14 ဒီးယကလဲၤသဒၣ် ယတၢ်န့ၢ်သါ အတၢ်အိၣ်လီၤတဲာ်, ဒီးဟ့ၣ်လီၤကွံာ်အီၤ လၢအဒုၣ်အဒါ အစုပူၤ, ဒီးကကဲ တၢ်ဂုာ်န့ၢ်အလီၢ်, တၢ်မၤန့ၢ်ဆူၣ် အလီၢ် လၢအဒုၣ်အဒါ ခဲလၢာ် အဂီၢ်လီၤ. 15 အဂ့ၢ်ဒ်အံၤ, မၤဝဲ လၢတၢ်အၢ လၢယမဲာ်, ဒီးဒုးသးထီၣ်ယၤ လၢမုၢ်တနံၤ လၢအပၢ်တဖၣ် ဟဲထီၣ် လၢအဲၤကူပတူး အပူၤ တုၤ မုၢ်မဆါ တနံၤအံၤလီၤ. 16 ဒီးစီၤမနၤၡ့ၤ လူလီၤ စ့ၢ်ကီး တၢ်သွံၣ်, လၢအတၢ်ဒဲးဘး တအိၣ်ဘၣ် အါအါကလဲာ် တုၤ အမၤပှဲၤ ယရူၤၡလ့ၣ် လၢအံၤတခီ ပၢၢ်လၢန့ၣ်တခီ, လၢအတၢ်ဒဲးဘး လၢအဒုးမၤ ယူဒၤ လၢတၢ်ဒဲးဘး ဒ်သိး အကမၤ တၢ်အၢ လၢယွၤအမဲာ်ညါန့ၣ် အဖီခိၣ်လီၤ. 17 ဒီးတၢ်အိၣ်လီၤတဲာ် ဘၣ်ဃးဒီး စီၤမနၤၡ့ၤ, ဒီး ကယဲၢ် တၢ် လၢအမၤဝဲ, ဒီးအတၢ်ဒဲးဘး လၢအမၤဘၣ်ဝဲန့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ်အပူၤ, တမ့ၢ်ဘၣ်ဧါ. 18 ဒီးစီၤမနၤၡ့ၤ မံဝဲ ဒီး အပၢ်တဖၣ်, ဒီးပှၤခူၣ်လီၤကွံာ် အီၤ လၢအဟံၣ်ဒၣ်ဝဲ အတၤသၣ်အလီၢ်ပူၤ, လၢတၤသၣ်အလီၢ် ဧူးစၤ အပူၤ, ဒီး အဖိခွါ စီၤအၤမိၣ် ကဲထီၣ် စီၤပၤ လၢအလီၢ်န့ၣ်လီၤ. 19 လၢစီၤအၤမိၣ် ကဲသီစီၤပၤန့ၣ် အသးပှၢ် ခံဆံခံနံၣ်, ဒီး ကဲစီၤပၤ လၢယရူၤၡလ့ၣ် အပူၤ ခံနံၣ်လီၤ. ဒီးအမိၢ်အမံၤမ့ၢ် နီၢ်မၡူလမံး, စီၤဃၤၡူး အဖိမုၣ် လၢယၤတဘၤလီၤ. 20 ဒီးမၤ တၢ်အၢ လၢယွၤအမဲာ်, ဒ်အပၢ် စီၤမနၤၡ့ၤ မၤဝဲ အသိးလီၤ. 21 ဒီးပိာ်ကျဲတဖၣ် လၢအပၢ် ပိာ်ဝဲ, ဒီးမၤ တၢ်ဂီၤအတၢ် လၢအပၢ် မၤဝဲ, ဒီးဘူၣ်အီၤဘါအီၤလီၤ. 22 ဒီး လဲၤသဒၣ် အပၢ်တဖၣ် အကစၢ်, ဒီးတပိာ်ဘၣ် ယွၤအကျဲန့ၣ်ဘၣ်. 23 ဒီးစီၤအၤမိၣ် အခ့အပှၤတဖၣ် ကူၣ်တၢ်ထီဒါအီၤ ဒီးမၤသံ စီၤပၤ လၢအဟံၣ်ဒၣ်ဝဲ အပူၤလီၤ. 24 ဒီးထံဧိၤကီၢ်ဧိၤ အပှၤဂီၢ်မုၢ် မၤသံ ကယဲၢ် ပှၤလၢအကူၣ်တၢ်ထီဒါ စီၤပၤ အၤမိၣ် ခဲလၢာ်, ဒီးထံဧိၤကီၢ်ဧိၤ အပှၤဂီၢ်မုၢ်ပာ် အဖိခွါ စီၤယိၤၡံယၤ လၢစီၤပၤ လၢအလီၢ်န့ၣ်လီၤ. 25 ဒီးတၢ်အိၣ်လီၤတဲာ် ဘၣ်ဃးဒီး စီၤအၤမိၣ် လၢအမၤဝဲန့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ်အပူၤ, တမ့ၢ်ဘၣ်ဧါ. 26 ဒီးပှၤခူၣ်လီၤကွံာ်အီၤ လၢအတၢ်သွၣ်ခိၣ် အပူၤ လၢတၤသၣ်အလီၢ် ဧူးစၤ, ဒီး အဖိခွါ စီၤယိၤၡံယၤ ကဲစီၤပၤ လၢအလီၢ်န့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 22

1 လၢစီၤယိၤၡံယၤ ကဲသီစီၤပၤန့ၣ် အသးပှၢ် ဃိးနံၣ်ဒီး ကဲစီၤပၤ လၢယရူၤၡလ့ၣ် အပူၤ သၢဆံတနံၣ်လီၤ. ဒီးအမိၢ်အမံၤမ့ၢ် နီၢ်ယဒံဒၤ, စီၤဧဒါယၤ အဖိမုၣ် လၢဘိးစကး လီၤ. 2 ဒီးမၤ တၢ်အလိၤ လၢယွၤအမဲာ်, ဒီးပိာ် အပၢ် စီၤဒၤဝံး အကျဲ ဒီဘိညါ, ဒီးဆူစုထွဲ မ့ၢ်ဂ့ၤ, ဆူစုစ့ၣ် မ့ၢ်ဂ့ၤ, တဃၣ်ကွံာ်အသးဘၣ်. 3 ဒီး လၢစီၤယိၤၡံယၤ အနံၣ် ပှဲၤထီၣ် တဆံဃိးနံၣ်တနံၣ်န့ၣ် တၢ်မၤအသး လၢစီၤပၤ မၢလီၤ ပှၤကွဲးလံာ် စီၤမၡူလၣ် အဖိခွါ, စီၤအစါလံယၤ အဖိခွါ, စီၤၡၤဖၣ် ဆူ ယွၤအဟံၣ် ဒီးစံးဝဲဒၣ်, 4 လဲၤထီၣ်ဆူ ပှၤလုၢ်တၢ်အခိၣ် စီၤဃံးလကံယၤ အအိၣ် ဒ်သိး အကဂံၢ်စ့ လၢပှၤဟဲစိာ်ဝဲဆူ ယွၤအဟံၣ်ပူၤ, လၢပှၤပၢၤတြဲၤတဖၣ် ထၢဖှိၣ် လၢပှၤဂီၢ်မုၢ်န့ၣ် တက့ၢ်. 5 ဒီးမ်အဟ့ၣ်လီၤအီၤ လၢပှၤမၤတၢ်မၤ လၢအကွၢ် ယွၤအဟံၣ်တဖၣ် အစုပူၤ, ဒီးမ်အဟ့ၣ်က့ၤ ပှၤ လၢအမၤ တၢ်မၤ လၢယွၤအဟံၣ်ပူၤ ဒ်သိး အကမၤက့ၤ တၢ်ဘၢၣ်ဖျိ လၢဟံၣ်ပူၤန့ၣ်, 6 လၢပှၤမၤတၢ် လၢသ့ၣ်, ဒီး လၢပှၤသူၣ်တၢ်ဖိ, ဒီး လၢပှၤမၤတၢ် လၢလၢၢ်, ဒီးဒ်သိး အကပှ့ၤသ့ၣ်, ဒီး လၢၢ်စိးပျၤအသး လၢတၢ်မၤက့ၤဟံၣ် အဂီၢ်န့ၣ် တက့ၢ်. 7 ဘၣ်ဆၣ်ဒီး, ပှၤတဂံၢ်ဘၣ်ဒီးအီၤ လၢစ့ လၢပှၤဟ့ၣ်လီၤ လၢအစုပူၤဘၣ်. အဂ့ၢ်ဒ်အံၤ, မၤဝဲ လၢအကလုၢ်တီ လီၤ. 8 ဒီးပှၤလုၢ်တၢ်အခိၣ် စီၤဃံးလကံယၤ စံးဘၣ် ပှၤကွဲးလံာ် စီၤၡၤဖၣ်, ယထံၣ်န့ၢ် လံာ်တၢ်သိၣ်တၢ်သီ လၢယွၤ အဟံၣ်ပူၤလီၤ. ဒီးစီၤဃံးလကံယၤ ဟ့ၣ် လံာ်န့ၣ် လၢစီၤၡၤဖၣ်, ဒီးဖးဝဲလီၤ. 9 ဒီးပှၤကွဲးလံာ် စီၤၡၤဖၣ် ဟဲက့ၤဆူ စီၤပၤ အအိၣ်, ဒီးဟဲစိာ် တၢ်ကတိၤ ဆူ စီၤပၤ, ဒီးစံးဝဲဒၣ်, နခ့နပှၤတဖၣ်န့ၣ် ထၢဖှိၣ်လံ စ့ လၢအထံၣ်န့ၢ်ဘၣ် လၢဟံၣ်ပူၤ, ဒီးဟ့ၣ်လီၤလံ လၢပှၤ လၢအမၤ တၢ်မၤ, လၢအကွၢ်က့ၤ ယွၤအဟံၣ် အစုပူၤလံ. 10 ဒီးပှၤကွဲးလံာ် စီၤၡၤဖၣ် ဒုးနဲၣ်တၢ် လၢစီၤပၤ, ဒီးစံးဝဲဒၣ်, ပှၤလုၢ်တၢ်အခိၣ် စီၤဃံးလကံယၤန့ၣ် ဟ့ၣ်လီၤယၤ လၢလံာ်တကတြူၢ်လီၤ. ဒီးစီၤၡၤဖၣ်ဖးဝဲ လၢစီၤပၤ အမဲာ်ညါလီၤ. 11 ဒီးတုၤ စီၤပၤ နၢ်ဟူ လံာ်တၢ်သိၣ်တၢ်သီ အကလုၢ်ကထါ ဒီး, တၢ်မၤအသး လၢအဖှီ အဆ့လီၤ. 12 ဒီးစီၤပၤ မၤလိာ် ပှၤလုၢ်တၢ်အဒိၣ် စီၤဃံးလကံယၤ, ဒီးစီၤၡၤဖၣ် အဖိခွါ စီၤအဃံကၣ်, ဒီးစီၤမၤကါယၤ အဖိခွါ စီၤဧးကဘိၢ်, ဒီးပှၤကွဲးလံာ် စီၤၡၤဖၣ်, ဒီးစီၤပၤ အခ့အပှၤ စီၤဧစါယၤ, ဒီးစံးဝဲဒၣ်, 13 လဲၤသံကွၢ် ယွၤ လၢယဂီၢ်, ဒီး လၢပှၤဂီၢ်မုၢ် အဂီၢ်, ဒီး လၢယူဒၤ ခဲလၢာ် အဂီၢ် လၢလံာ်တကတြူၢ် လၢပထံၣ်န့ၢ်အီၤ အကလုၢ်ကထါ အဂ့ၢ်အကျိၤ တက့ၢ်. အဂ့ၢ်ဒ်အံၤ, ယွၤ အတၢ်သးထီၣ် လၢအကဲၤထီၣ်ဘၣ်ပှၤ မ့ၢ်အဒိၣ်မးလီၤ. အဂ့ၢ်ဒ်အံၤ, ပပၢ်တဖၣ် တဒိကနၣ်ဘၣ် လံာ်အံၤ အကလုၢ်ကထါ, ဒ်သိး အကမၤဝဲ ဒ်ကယဲၢ် တၢ်ကွဲးအသး ဘၣ်ဃးဒီး ပှၤ အသိးန့ၣ်ဘၣ်. 14 ဒီးပှၤလုၢ်တၢ်အခိၣ် စီၤဃံးလကံယၤ, ဒီးစီၤအဃံကၣ်, ဒီးစီၤဧးကဘိၢ်, ဒီးစီၤၡၤဖၣ်, ဒီးစီၤဧစါယၤသ့ၣ်တဖၣ်န့ၣ် လဲၤဝဲဆူ ပှၤပၢၤတၢ်ကူတၢ်သိး စီၤဃၢ်ဃၣ် အဖိခွါ စီၤတံးကဝၤ အဖိခွါ စီၤၡၤလူၣ် အမါ ဝံပိာ်မုၣ် နီၢ်ဃူးလဒါ တဂၤ အအိၣ်, ဒီးကတိၤတၢ် ဒီးအီၤလီၤ. အဝဲဒၣ် အိၣ်ဝဲ လၢယရူၤၡလ့ၣ် ခံတီၤတတီၤန့ၣ်လီၤ. 15 ဒီးပိာ်မုၣ်န့ၣ် စံးဘၣ်အီၤ, ယွၤ အံၣ်စရ့လး အကစၢ် စံးဒ်အံၤ, စံးဘၣ်တဲဘၣ် ပှၤ လၢအမၢလီၤသုဆူ ယအိၣ်, 16 ယွၤ စံးဒ်အံၤ, ကွၢ်ကွၢ်, ယကဒုးဟဲ တၢ်အၢ ဘၣ် တၢ်အလီၢ်အံၤ ဒီး လၢပှၤ လၢအအိၣ်ဝဲဆိးဝဲ လၢအပူၤ အလိၤ, ကယဲၢ် လံာ်အကလုၢ်ကထါ လၢယူဒၤ အစီၤပၤ ခဲလၢာ်လီၤ. 17 အဂ့ၢ်ဒ်အံၤ, လဲၤသဒၣ်ယၤ, ဒီးဆိၣ်ကဲၤ တၢ်နၢမူ လၢကစၢ် အဂၤတဖၣ် အဂီၢ်, ဒ်သိး အကဒုးသးထီၣ်ယၤ လၢအစု အတၢ်မၤ ခဲလၢာ် အဃိလီၤ. ဒီးယသး ကကဲၤထီၣ်ဘၣ် တၢ်အလီၢ်အံၤ, ဒီးတစၢ်လီၤဘၣ်. 18 မ့မ့ၢ် ယူဒၤ အစီၤပၤ လၢအမၢ သုဟဲသံကွၢ်ယွၤန့ၣ်, သုဘၣ် စံးဘၣ်အီၤ, ယွၤ အံၣ်စရ့လး အစီၤပၤ စံးဒ်အံၤ, တၢ်ကတိၤ လၢန နၢ်ဟူန့ၣ်, 19 မ့ၢ်နသးစူၤ, ဒီးတုၤန နၢ်ဟူ တၢ်ကတိၤ ထီဒါ တၢ်အလီၢ်အံၤ, ဒီးထီဒါ ပှၤ လၢအအိၣ်အဆိး လၢအပူၤ လၢအကကဲထီၣ် တၢ်အိၣ်သယုၢ်, ဒီးတၢ်ဆိၣ်အၢအလီၢ်န့ၣ် ဒီး, နဆီၣ်လီၤနသး ဒီးဖှီ နဆ့, ဒီးဟီၣ် လၢယမဲာ်ညါဒီး, ယ နၢ်ဟူ စ့ၢ်ကီး လီၤ, ယွၤ စံးဝဲဒၣ်, 20 မၤသးဒ်န့ၣ်ဒီး ကွၢ်ကွၢ်, ယကပာ်ဖှိၣ်နၤ ဒီးနပၢ်တဖၣ်, ဒီးတၢ်ကပာ်ဖှိၣ် နၤ လၢနတၢ်သွၣ်ခိၣ်ပူၤ မုာ်မုာ်, ဒီးနမဲာ် တထံၣ်ဘၣ် တၢ်အၢ ခဲလၢာ် လၢယကဒုးဟဲဘၣ် တၢ်အလီၢ်အံၤဘၣ်. ဒီး အဝဲသ့ၣ်တဖၣ်န့ၣ် ဟဲစိာ်န့ၢ် စီၤပၤ လၢတၢ်ကတိၤန့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 23

1 ဒီးစီၤပၤ မၢလီၤတၢ်, ဒီးပှၤဒုးအိၣ်ဖှိၣ် ယူဒၤ အပှၤသူၣ်က့သးပှၢ်, ဒီးယရူၤၡလ့ၣ် အပှၤသူၣ်က့သးပှၢ် ခဲလၢာ် ဆူအအိၣ်လီၤ. 2 ဒီးစီၤပၤ လဲၤထီၣ်ဆူ ယွၤအဟံၣ်ပူၤ, ဒီးယူဒၤ အပှၤကညီ ခဲလၢာ်, ဒီးပှၤအိၣ်ဝဲဆိးဝဲ လၢယရူၤၡလ့ၣ် အပူၤ ခဲလၢာ် အိၣ်ဝဲ ဒီးအီၤ, ဒီးပှၤလုၢ်တၢ်အဒိၣ်, ဒီးဝံတဖၣ်, ဒီးပှၤဂီၢ်မုၢ် ခဲလၢာ် ဒီးဒိၣ်ဒီးဆံး, ဒီးဖးဝဲ လၢအနၢ်ပူၤ, လၢကယဲၢ် တၢ်ကတိၤ လၢလံာ်တၢ်အၢၣ်လီၤအီလီၤ လၢပှၤ ထံၣ်န့ၢ်ဝဲ လၢယွၤအဟံၣ်ပူၤန့ၣ်လီၤ. 3 ဒီးစီၤပၤ ဆၢထၢၣ် လၢတၢ်ဆၢထၢၣ်အလီၢ်, ဒီးအၢၣ်လီၤအီလီၤတၢ် လၢယွၤအမဲာ်ညါ လၢအကလဲၤတၢ် လၢယွၤ အမဲာ်ညါ, ဒီး တိၢ်န့ၢ် အတၢ်သိၣ်တၢ်သီ, ဒီးအတၢ်အုၣ်အသး, ဒီးအတၢ်မၤလိာ်တဖၣ်, လၢအသး ဒီဖျၢၣ်ညါ, ဒီး လၢအသး လၢအဆိကမိၣ်တၢ် တုၤအလၢာ် ဒ်သိး အကမၤ တၢ်အၢၣ်လီၤအီလီၤ အတၢ်ကတိၤအံၤ လၢအကွဲးအသး လၢလံာ်အံၤ အပူၤ, ဒီးပှၤဂီၢ်မုၢ် ခဲလၢာ် အၢၣ်လီၤအီလီၤ တၢ်အၢၣ်လီၤအီလီၤန့ၣ်လီၤ. 4 ဒီးစီၤပၤ မၤလိာ် ပှၤလုၢ်တၢ်အခိၣ် စီၤဃံးလကံယၤ, ဒီးပှၤလုၢ်တၢ်အဒိၣ် ခံတီၤတတီၤ, ဒီးပှၤပၢၤတြဲၤတဖၣ် ဒ်သိး အကဟဲစိာ်ထီၣ်ကွံာ် ကယဲၢ် လီခီ လၢပှၤတ့ဝဲ လၢဘဧၤလး အဂီၢ်, ဒီး လၢအၡ့ရၤ အဂီၢ်, ဒီး လၢမူခိၣ် အသုးမုၢ် ခဲလၢာ် အဂီၢ်သ့ၣ်တဖၣ် လၢယွၤ အနူၢ်ပူၤလီၤ. ဒီးအဝဲဒၣ် ဆူးထီၣ်ကွံာ်အီၤ လၢယရူၤၡလ့ၣ် လၢခိ, လၢကံဒြိၣ် အတၢ်ပျီပူၤ, ဒီးစိာ်ကွံာ် အဖၣ်ဆါ ဆူဘ့ၤသ့လးလီၤ. 5 ဒီးဒုးဆိတ့ၢ် ပှၤဘါတၢ်ဂီၤ အပှၤလုၢ်တၢ်အဒိၣ်တဖၣ် လၢယူဒၤ အစီၤပၤတဖၣ် ပာ်ဝဲ, ဒ်သိး အကဆိၣ်ကဲၤ တၢ်နၢမူ လၢအလီၢ်ထီၣ်ထီတဖၣ် အဖီခိၣ်, လၢယူဒၤ အဝ့ၢ်ပူၤ, ဒီး လၢတၢ်အိၣ်ဝးတရံး ယရူၤၡလ့ၣ်, ဒီးပှၤ လၢအဆိၣ်ကဲၤ တၢ်နၢမူ လၢဘဧၤလး အဂီၢ်, လၢမုၢ် အဂီၢ်, ဒီး လၢလါ အဂီၢ်, ဒီး လၢနံးခး အဆၣ်ဧိၤဖီဧိၤ အဂီၢ်, ဒီး လၢမူခိၣ် အသုးမုၢ်ဂီၢ်မုၢ် ခဲလၢာ် အဂီၢ်လီၤ. 6 ဒီးဟဲစိာ်ထီၣ်ကွံာ် အၡ့ရၤ လၢယွၤအဟံၣ်ပူၤဆူ ယရူၤၡလ့ၣ် လၢခိ, ဆူထံကျိ ကံဒြိၣ်, ဒီးဆူးထီၣ်ကွံာ်အီၤ လၢထံကျိ ကံဒြိၣ် အနံၤ, ဒီးယီၢ်လီၤကလဲအီၤ တုၤအကဲထီၣ် တၢ်ကမူၣ်, ဒီးကွံာ်တ့ၢ်ကွံာ် အတၢ်ကမူၣ် လၢပှၤဂီၢ်မုၢ် အဖိတဖၣ် အသွၣ်ခိၣ်လိၤန့ၣ်လီၤ. 7 ဒီးမၤလီၤပှီၢ်ကွံာ် ပှၤအဲၣ်ပကၢၤ အဟံၣ်တဖၣ် လၢအအိၣ်ဝဲ လၢယွၤ အဟံၣ်ဃၢၤ, ဖဲပိာ်မုၣ်ထါဟံၣ်တဖၣ် လၢအၡ့ရၤ အဂီၢ်န့ၣ်လီၤ. 8 ဒီးဟဲစိာ် ပှၤလုၢ်တၢ်အဒိၣ် ခဲလၢာ် လၢယူဒၤ အဝ့ၢ်တဖၣ် အပူၤ, ဒီးမၤဘၣ်အၢ တၢ်အလီၢ်ထီၣ်ထီတဖၣ် ဖဲပှၤလုၢ်တၢ်အဒိၣ်တဖၣ် ဆိၣ်ကဲၤ တၢ်နၢမူ လၢက့ဘၤ ပၢၢ်လၢဘ့ၢ်ၡဘၤ, ဒီးမၤလီၤပှီၢ်ကွံာ် ပဲတရီ အတၢ်လီၢ်ထီၣ်ထီတဖၣ် လၢအအိၣ်ဝဲ လၢတၢ်လဲၤနုာ် ဝ့ၢ်အခိၣ် စီၤယိၤၡူ တဂၤ အပဲတရီ အဃၢၤ, လၢအအိၣ်ဝဲ လၢဝ့ၢ်အပဲတရီ လၢစုစ့ၣ်တခီန့ၣ်လီၤ. 9 ဘၣ်ဆၣ်ဒီး တၢ်အလီၢ်ထီၣ်ထီတဖၣ် အပှၤလုၢ်တၢ်အဒိၣ် တဟဲထီၣ်ဘၣ်ဆူ ယွၤအတၢ်လုၢ်လီၢ် လၢယရူၤၡလ့ၣ် အပူၤဘၣ်. မ့မ့ၢ်အီၣ် ကိၣ် တဃါဃုာ်ဘၣ် ဒီးကိၣ်မံၣ် လၢအဒီပုၢ်ဝဲၢ် အကျါလီၤ. 10 ဒီးမၤဘၣ်အၢ တိဖ့း လၢအအိၣ်ဝဲ လၢပှၤဃံနိၣ်ဖိ အကစၢၢ်ကဆူး အပူၤ, ဒ်သိး ပှၤအသုတဒုးခီဂာ် အဖိခွါ, ဒီးအဖိမုၣ် လၢမ့ၣ်အူ လၢမိလး အဂီၢ် နီတဂၤ တဂ့ၤလီၤ. 11 ဒီးစိာ်ထီၣ်ကွံာ် ကသ့ၣ်တဖၣ် လၢယူဒၤ အစီၤပၤတဖၣ် ဟ့ၣ်လီၤဝဲ လၢမုၢ်ဧိၤလါဧိၤ အဂီၢ်, ဖဲတၢ်လဲၤနုာ် လၢယွၤ အဟံၣ်ပူၤ လၢပှၤဒ့ဒံၣ် စီၤနၤသၣ်မ့လ့း အဒၢး အဃၢၤ လၢအအိၣ်ဝဲ လၢခိ, ဒီးဆူးထီၣ်ကွံာ် မုၢ်အလ့ၣ်ကဟၣ် လၢမ့ၣ်အူလီၤ. 12 ဒီးတၢ်လုၢ်လီၢ်တဖၣ် လၢအအိၣ်ဝဲ လၢစီၤအၤဃး အဒၢး လၢထးခီတတီၤ အဖီခိၣ်, လၢယူဒၤ အစီၤပၤတဖၣ် မၤဝဲ, ဒီးတၢ်လုၢ်လီၢ်တဖၣ် လၢစီၤမနၤၡ့ၤ မၤဝဲ လၢယွၤအဟံၣ်အဂၢၤ ခံပူၤ အပူၤန့ၣ် စီၤပၤ မၤလီၤပှီၢ်ကွံာ်, ဒီးမၤလီၤကလဲကွံာ်အီၤ ဖဲန့ၣ်, ဒီးကွံာ်တ့ၢ်ကွံာ် အကမူၣ်ဆူ ထံကျိ ကံဒြိၣ် အပူၤန့ၣ်လီၤ. 13 ဒီးတၢ်အလီၢ်ထီၣ်ထီတဖၣ် လၢအအိၣ်ဝဲ လၢယရူၤၡလ့ၣ် အမဲာ်ညါ လၢကစၢၢ် မၤဟးဂီၤ တၢ်အစုထွဲတခီ, လၢအံၣ်စရ့လး အစီၤပၤ ၡလိၤမိၤ မၤဝဲ လၢပှၤစံဒိၣ်ဖိ အတၢ်သးဘၣ်အၢ, ဧၤၡတြိး အဂီၢ်, ဒီး လၢဧၣ်မိၣ်ဖိ အတၢ်သးဘၣ်အၢ, မိလး အဂီၢ်န့ၣ် စီၤပၤ မၤဘၣ်အၢအီၤလီၤ. 14 ဒီးမၤလီၤကလဲ တၢ်ဂီၤတဖၣ်, ဒီးကူာ်လီၤကွံာ် အၡ့ရၤတဖၣ်, ဒီးမၤပှဲၤ အလီၢ် ဒီးပှၤကညီ အဃံအကွဲလီၤ. 15 ဒီးတၢ်လုၢ်လီၢ် အိၣ်ဝဲ လၢဘ့ၤသ့လး စ့ၢ်ကီး, ဒီးတၢ်အလီၢ်ထီၣ်ထီ လၢစီၤနဘး အဖိခွါ စီၤယၤရၤဘၣ် လၢအဒုးမၤ အံၣ်စရ့လး လၢတၢ်ဒဲးဘး တဂၤ မၤဝဲန့ၣ် မၤလီၤပှီၢ်ကွံာ် တၢ်လုၢ်လီၢ် ဒီးတၢ်အလီၢ်ထီၣ်ထီ, ဒီးဆူးထီၣ်ကွံာ် တၢ်အလီၢ်ထီၣ်ထီ, ဒီးယီၢ်လီၤကလဲကွံာ်ဝဲ, ဒီးဆူးထီၣ်ကွံာ် အၡ့ရၤန့ၣ်လီၤ. 16 ဒီးစီၤယိၤၡံယၤ ဃၣ်ဃီၤအသး ဒီးထံၣ် တၢ်သွၣ်ခိၣ် ဖဲကစၢၢ်လိၤ, ဒီးမၢလီၤတၢ်, ဒီးဟံးထီၣ် ပှၤအဃံ လၢတၢ်သွၣ်ခိၣ် အပူၤ, ဒီးဆူးထီၣ်ကွံာ်အီၤ လၢတၢ်လုၢ်လီၢ် အဖီခိၣ်, ဒီးမၤဘၣ်အၢအီၤ, ဒ်ယွၤအကလုၢ်ကထါ, လၢယွၤ အပှၤကညီ ကိးထီၣ်, လၢအကိးထီၣ် တၢ်ကတိၤတဖၣ်န့ၣ် အသိးလီၤ. 17 ဒီးစံးဝဲဒၣ်, တၢ်အပနီၣ် တဖျၢၣ် လၢယထံၣ်ဘၣ်န့ၣ်မ့ၢ် မနုၤလဲၣ်. ဒီးဝ့ၢ် အပှၤကညီ စံးဘၣ်အီၤ, မ့ၢ်ယွၤ အပှၤကညီ လၢအဟဲဝဲ လၢယူဒၤ, ဒီးကိးထီၣ် တၢ်တဖၣ် လၢနမၤ လၢတၢ်လုၢ်လီၢ် ဘ့ၤသ့လး အဖီခိၣ် တဂၤ အတၢ်သွၣ်ခိၣ်လီၤ. 18 ဒီးစံးဝဲဒၣ် ကအိၣ်ဒၣ်ဝဲ တက့ၢ်. မ်ပှၤသု တသုး အဃံအကွဲ နီတဂၤ တဂ့ၤ, ဒီးအဃံအကွဲန့ၣ် ပူၤဖျဲး အိၣ်ဒီး ဝံ လၢအဟဲထီၣ် လၢၡၤမရံ တဂၤ အဃံအကွဲလီၤ. 19 ဒီးတၢ်အလီၢ်ထီၣ်ထီတဖၣ် အဟံၣ် စ့ၢ်ကီး လၢအအိၣ်ဝဲ လၢၡၤမရံ အဝ့ၢ်တဖၣ် အပူၤ, လၢအံၣ်စရ့လး အစီၤပၤတဖၣ် မၤဝဲ ဒ်သိး အကဒုးသးထီၣ် ယွၤန့ၣ် စီၤယိၤၡံယၤ ဟံးထီၣ်ကွံာ်ဒီး မၤအီၤ ဒ်ကယဲၢ် တၢ်မၤ လၢအမၤ လၢဘ့ၤသ့လး အပူၤလီၤ. 20 ဒီးမၤသံ တၢ်အလီၢ်ထီၣ်ထီ အပှၤလုၢ်တၢ်အဒိၣ်တဖၣ် လၢတၢ်လုၢ်လီၢ် အဖီခိၣ်, ဒီးဆူးထီၣ်ကွံာ် ပှၤကညီ အဃံအကွဲ လၢအဖီခိၣ်, ဒီးက့ၤကဒါက့ၤဆူ ယရူၤၡလ့ၣ် လီၤ. 21 ဒီးမၤလိာ် ပှၤဂီၢ်မုၢ် ခဲလၢာ် ဒီးစံးဝဲဒၣ်, တိၢ်န့ၢ် ဘူၣ်လဲၤကပာ် လၢယွၤ သုကစၢ် အဂီၢ်, ဒ်တၢ်ကွဲးအသး လၢလံာ် တၢ်အၢၣ်လီၤအီလီၤအံၤ အပူၤန့ၣ် တက့ၢ်. 22 မ့ၢ်မး ပှၤတမၤဘူၣ်လဲၤကပာ် ဒ်န့ၣ်အသိး လၢပှၤစံၣ်ညီၣ်ကွီၢ် လၢအစံၣ်ညီၣ် အံၣ်စရ့လး အမုၢ်နံၤတဖၣ် လံၤလံၤ, ဒီး လၢအံၣ်စရ့လး အစီၤပၤ, ဒီး လၢယူဒၤ အစီၤပၤ အမုၢ်နံၤ ခဲလၢာ်န့ၣ်ဘၣ်. 23 ဒီး လၢစီၤယိၤၡံယၤ အနံၣ် ပှဲၤထီၣ် တဆံဃိးနံၣ်တနံၣ် အပူၤန့ၣ် ပှၤမၤဘူၣ်လဲၤကပာ် တဘျီအံၤ လၢယရူၤၡလ့ၣ် အပူၤန့ၣ်လီၤ. 24 ဒီးပှၤ အိၣ်ဒီး ပှၤသံအကလၤ စ့ၢ်ကီး, ဒီးပှၤမဲာ်ထံၣ်ဝံ, ဒီးတၢ်ဂီၤတရၤဖး, ဒီးတၢ်ဂီၤတၢ်ဖီၣ်, ဒီး ကယဲၢ် တၢ်သးဘၣ်အၢ လၢအထံၣ်န့ၢ်ဝဲ လၢကီၢ်ယူဒၤ အပူၤ, ဒီး လၢယရူၤၡလ့ၣ် အပူၤ ခဲလၢာ်န့ၣ် စီၤယိၤၡံယၤ သုးကွံာ်ဝဲ ဒ်သိး အကတိၢ်န့ၢ် လံာ်တၢ်သိၣ်တၢ်သီ အကလုၢ်ကထါ လၢအကွဲးအသး လၢလံာ် လၢပှၤလုၢ်တၢ်အဒိၣ် စီၤဃံးလကံယၤ ထံၣ်န့ၢ်ဝဲ, လၢယွၤ အဟံၣ်ပူၤလီၤ. 25 ဒီးစီၤပၤ လၢအဃၣ်ဃီၤအသး ဆူ ယွၤအအိၣ် လၢအသး ဒီဖျၢၣ်ညါ, ဒီး လၢအသး လၢအဆိကမိၣ်တၢ် တုၤအလၢာ် ဒီး လၢအဂံၢ်အဘါ ခဲလၢာ်, ဒ်စီၤမိၤၡ့ အတၢ်သိၣ်တၢ်သီ ခဲလၢာ် အသိးန့ၣ် ဒ်သိးဒီးအီၤ လၢအမဲာ်ညါ တအိၣ်ဘၣ်, ဒီး တဂဲၤဆၢထၢၣ် လၢအလီၢ်ခံ ဒ်အဝဲဒၣ် အသိး နီတဂၤဘၣ်. 26 ဘၣ်ဆၣ်ဒီး ယွၤ တဃၣ်ဘၣ်အသး လၢအတၢ်သးဒိၣ် ဆူၣ်ဆူၣ်ကလဲာ် လၢအကဲၤထီၣ်ဘၣ် ယူဒၤ လၢတၢ်သးထီၣ်အလီၢ် လၢစီၤမနၤၡ့ၤ ဒုးသးထီၣ်အီၤန့ၣ်ဘၣ်. 27 ဒီးယွၤ စံးဝဲဒၣ်, ယကသုးကွံာ် ယူဒၤ စ့ၢ်ကီး လၢယမဲာ်ညါ, ဒ်ယသုးကွံာ် အံၣ်စရ့လး အသိးန့ၣ်, ဒီးယကညိကွံာ် ဝ့ၢ်ယရူၤၡလ့ၣ် တဖျၢၣ်အံၤ လၢယဃုထၢအီၤ, ဒီး ဟံၣ် လၢယစံး လၢအဂ့ၢ်, ယမံၤ ကအိၣ် ဖဲန့ၣ်လီၤ. 28 ဒီးတၢ်အိၣ်လီၤတဲာ် ဘၣ်ဃးဒီး စီၤယိၤၡံယၤ, ဒီးကယဲၢ် တၢ် လၢအမၤဝဲ ခဲလၢာ်န့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ်အပူၤ, တမ့ၢ်ဘၣ်ဧါ. 29 လၢအမုၢ်နံၤတဖၣ်န့ၣ် အဲၤကူပတူး အစီၤပၤ ဖၤရိၤ နကိၤ လဲၤထီဒါ အၤၡူၢ် အစီၤပၤဆူ ထံမိၢ်ပှၢ် ဖရၤသး, ဒီး စီၤပၤ စီၤယိၤၡံယၤ လဲၤထီဒါအီၤလီၤ. ဒီးတုၤ အထံၣ်ဘၣ် အီၤ ဒီး, မၤသံအီၤ ဖဲမကံးဒိၤ အပူၤလီၤ. 30 ဒီး အခ့အပှၤ စိာ်ထီၣ်အီၤ သံဝဲ လၢလ့ၣ်ကဟၣ် အပူၤ လၢမကံးဒိၤ, ဒီးဟဲစိာ်အီၤဆူ ယရူၤၡလ့ၣ်, ဒီးခူၣ်လီၤကွံာ်အီၤ လၢအသွၣ်ခိၣ်ဒၣ်ဝဲ အပူၤလီၤ. ဒီးထံဧိၤကီၢ်ဧိၤ အပှၤဂီၢ်မုၢ် ဟံးန့ၢ် စီၤယိၤၡံယၤ အဖိခွါ စီၤယဟိအါဃး, ဒီးဖှူအီၤ, ဒီးပာ်အီၤ လၢစီၤပၤ လၢအပၢ်အလီၢ်န့ၣ်လီၤ. 31 ဒီး လၢစီၤယဟိအါဃး ကဲသီစီၤပၤန့ၣ် အသးပှၢ် ခံဆံ သၢနံၣ်, ဒီးကဲစီၤပၤ သၢလါ လၢယရူၤၡလ့ၣ် အပူၤလီၤ. ဒီးအမိၢ်အမံၤမ့ၢ် နီၢ်ဃမူတလး, စီၤယံးရမံယၤ လၢလံးဘနၤ တဂၤ အဖိမုၣ်လီၤ. 32 ဒီးမၤ တၢ်အၢ လၢယွၤ အမဲာ် ဒ်ကယဲၢ် တၢ် လၢအပၢ်တဖၣ် မၤဝဲ အသိးန့ၣ်လီၤ. 33 ဒီးတုၤ အကဲစီၤပၤ လၢယရူၤၡလ့ၣ် အပူၤ ဒီး, ဖၤရိၤ နကိၤ စၢဃာ်အီၤ လၢရံးဘလၤ အပူၤ လၢကီၢ်ဃမါသး အပူၤ, ဒီးဒုးလိး ပှၤကီၢ်ဖိ လၢစ့အကံကၢ် တကယၤ ဒီးထူ တကံကၢ်လီၤ. 34 ဒီးဖၤရိၤ နကိၤ ပာ် စီၤယိၤၡံယၤ အဖိခွါ စီၤအ့ၤလယါကံၣ် လၢစီၤပၤ လၢအပၢ် စီၤယိၤၡံယၤ အလီၢ်, ဒီးယုၢ်ဝဲ အမံၤ လၢစီၤယဟိၤယါကံၣ်, ဒီးစိာ်ထီၣ်ကွံာ် စီၤယဟိအါဃးလီၤ. ဒီးဟဲဝဲဆူ အဲၤကူပတူး, ဒီးသံဝဲ ဖဲန့ၣ်လီၤ. 35 ဒီးစီၤယဟိၤယါကံၣ် ဟ့ၣ် ကျိၣ်ဧိၤစ့ဧိၤ, ဒီးထူဧိၤလွဲဧိၤ လၢဖၤရိၤ ဘၣ်ဆၣ်ဒီး, ဃ့သွဲ လၢပှၤကီၢ်ဖိ ဒ်သိး အကဟ့ၣ်စ့ ဒ်ဖၤရိၤ အတၢ်မၤလိာ် အသိးန့ၣ်, ဒီးဒုးလိး ထံဧိၤကီၢ်ဧိၤ အပှၤဂီၢ်မုၢ် လၢကျိၣ်ဧိၤစ့ဧိၤ, ဒီးထူဧိၤလွဲဧိၤ, တဂၤဒ်အဟ့ၣ်သွဲအသိး, တဂၤဒ်အဟ့ၣ်သွဲအသိး, ဒ်သိး အကဟ့ၣ်ဝဲ လၢဖၤရိၤ နကိၤလီၤ. 36 လၢစီၤယဟိၤယါကံၣ် ကဲသီ စီၤပၤန့ၣ် အသးပှၢ် ခံဆံ ယဲၢ်နံၣ်, ဒီးကဲထီၣ် စီၤပၤ တဆံတနံၣ် လၢယရူၤၡလ့ၣ် အပူၤ, ဒီးအမိၢ်အမံၤမ့ၢ် နီၢ်စဘူဒၤ, စီၤပဒါယၤ အဖိမုၣ် လၢရူမၤလီၤ. 37 ဒီးမၤ တၢ်အၢ လၢယွၤ အမဲာ် ဒ်ကယဲၢ် တၢ် လၢအပၢ်တဖၣ် မၤဝဲ အသိးန့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 24

1 လၢအဝဲဒၣ် အမုၢ်နံၤတဖၣ်န့ၣ် ဘၤဘူၤလိၣ် အစီၤပၤ နဘူၤကးန့စၢ် ဟဲထီၣ်, ဒီးစီၤယဟိၤယါကံၣ် ကဲထီၣ် အခ့အပှၤ သၢနံၣ်, ဒီးဃၣ်အသး ဒီးပူထီၣ်ဝဲလီၤ. 2 ဒီးယွၤမၢ အလဲၤထီဒါအီၤ လၢပှၤက့စ့းဖိ အဖုတဖၣ်, ဒီးပှၤစူၤရံဖိ အဖုတဖၣ်, ဒီးပှၤမိၤအးဖိ အဖုတဖၣ်, ဒီးပှၤဧၣ်မိၣ်ဖိ အဖုတဖၣ်, ဒီးမၢလီၤအီၤ ထီဒါ ယူဒၤ ဒ်သိး အကမၤဟးဂီၤအီၤ, ဒ်ယွၤအကလုၢ်ကထါ အသိး လၢအကတိၤဝဲ လၢအခ့အပှၤ ဝံတဖၣ် အစုပူၤန့ၣ်လီၤ. 3 မ့ၢ်မး တၢ်န့ၣ် ဟဲဘၣ် ယူဒၤ လၢယွၤ အတၢ်မၤလိာ်, ဒ်သိး အကသုးကွံာ်အီၤ လၢအမဲာ်ညါ လၢစီၤမနၤၡ့ၤ အတၢ်ဒဲးဘး အဃိ ဒ်ကယဲၢ် တၢ် လၢအမၤဝဲ အသိးန့ၣ်, 4 ဒီး လၢတၢ်သွံၣ် လၢအတၢ်ဒဲးဘး တအိၣ်ဘၣ် လၢအလူလီၤဝဲ အဃိန့ၣ်လီၤ. အဂ့ၢ်ဒ်အံၤ, မၤပှဲၤ ယရူၤၡလ့ၣ် ဒီးတၢ်သွံၣ် လၢတၢ်ဒဲးဘး တအိၣ်ဘၣ်န့ၣ် ဒီးယွၤ တပျၢ်ဘၣ်လီၤ. 5 ဒီးတၢ်အိၣ်လီၤတဲာ် ဘၣ်ဃးဒီး စီၤယဟိၤယါကံၣ်, ဒီး ကယဲၢ် တၢ် လၢအမၤဝဲ ခဲလၢာ်န့ၣ် ကွဲးအသး လၢယူဒၤ အစီၤပၤ အလံာ်ကွဲးနီၣ်တၢ် အပူၤ, တမ့ၢ်ဘၣ်ဧါ. 6 ဒီးစီၤယဟိၤယါကံၣ် မံဝဲ ဒီးအပၢ်တဖၣ်, ဒီး အဖိခွါ စီၤယဟိၤယါခံၣ် ကဲထီၣ် စီၤပၤ လၢအလီၢ်န့ၣ်လီၤ. 7 ဒီးအဲၤကူပတူး အစီၤပၤ တဟဲထီၣ်လၢၤဘၣ် လၢအကီၢ်ပူၤဘၣ်. အဂ့ၢ်ဒ်အံၤ, ဘၤဘူၤလိၣ် အစီၤပၤ မၤန့ၢ် တၢ် ဘၣ်ဃးဒီး အဲၤကူပတူး ခဲလၢာ် လၢအဲၤကူပတူး အထံမိၢ်ပှၢ် ပၢၢ်လၢထံမိၢ်ပှၢ် ဖရၤသးလီၤ. 8 လၢစီၤယဟိၤယါခံၣ် ကဲသီ စီၤပၤန့ၣ် အသးပှၢ် တဆံ ဃိးနံၣ်, ဒီးကဲစီၤပၤ သၢလါ လၢယရူၤၡလ့ၣ် အပူၤ, ဒီး အမိၢ်အမံၤမ့ၢ် နီၢ်နဃူၡတၤ, စီၤအ့လနၤသၣ် လၢယရူၤၡလ့ၣ် အဖိမုၣ်လီၤ. 9 ဒီးမၤ တၢ်အၢ လၢယွၤအမဲာ် ဒ်ကယဲၢ် တၢ် လၢအပၢ် မၤဝဲ အသိးန့ၣ်လီၤ. 10 အကတီၢ်ဖဲန့ၣ် ဘၤဘူၤလိၣ် အစီၤပၤ နဘူၤကးန့စၢ် အခ့အပှၤ ဟဲထီဒါ ယရူၤၡလ့ၣ်, ဒီးဝ့ၢ် ဘၣ် တၢ်ဝီၤဃာ်အီၤ လီၤ. 11 ဒီးဘၤဘူၤလိၣ် အစီၤပၤ နဘူၤကးန့စၢ် ဟဲထီဒါ ဝ့ၢ်, ဒီး အခ့အပှၤ ကဝီၤဃာ်အီၤလီၤ. 12 ဒီးယူဒၤ အစီၤပၤ ယဟိၤယါခံၣ် ဟဲထီၣ်ဆူ ဘၤဘူၤလိၣ် အစီၤပၤ အအိၣ်, အဝဲဒၣ်, ဒီးအမိၢ်, ဒီး အခ့အပှၤတဖၣ်, ဒီးအပဒိၣ်ဖးဒိၣ်တဖၣ်, ဒီးအပှၤဒ့ဒံၣ်တဖၣ်ဒီး လၢအကဲ စီၤပၤ ပှဲၤထီၣ် ဃိးနံၣ်တနံၣ်န့ၣ် ဘၤဘူၤလိၣ် အစီၤပၤ မၤန့ၢ်အီၤလီၤ. 13 ဒီးစိာ်ထီၣ်ကွံာ် ဖဲန့ၣ် လၢကယဲၢ် တၢ်လုၢ်ဒိၣ်ပှ့ၤဒိၣ်, လၢယွၤ အဟံၣ်ပူၤ, ဒီးတၢ်လုၢ်ဒိၣ်ပှ့ၤဒိၣ် လၢစီၤပၤ အဟံၣ်ပူၤ, ဒီးဒီၣ်တဲာ်ကွံာ် ကယဲၢ် တၢ်အဃၢၤအဃိၢ်ထူ လၢအံၣ်စရ့လး အစီၤပၤ ၡလိၤမိၤ တ့ဝဲ လၢယွၤ အနူၢ်ပူၤ, ဒ်ယွၤ စံးဝဲ အသိးန့ၣ်လီၤ. 14 ဒီးစိာ်ထီၣ်ကွံာ် မၢကဲကုၢ် ယရူၤၡလ့ၣ်ဖိ ခဲလၢာ် ဒီးပဒိၣ်ဖးဒိၣ် ခဲလၢာ်, ဒီးပှၤအဆူၣ်ပှၤသုးဖိ ခဲလၢာ်, ပှၤကဲကုၢ် တကလး, ဒီး ကယဲၢ် ပှၤမၤတၢ်သ့, ဒီးပှၤပိာ်တၢ် ခဲလၢာ်, ဒီး လၢကီၢ်အပှၤဂီၢ်မုၢ် အကျါန့ၣ် အိၣ်လီၤတဲာ် ထဲပှၤဖှီၣ်ဖိယာ်ဖိဧိၤလီၤ. 15 ဒီးစိာ်ထီၣ်ကွံာ် စီၤယဟိၤယါခံၣ်ဆူ ဘၤဘူၤလိၣ်, ဒီး စီၤပၤ အမိၢ်, ဒီးစီၤပၤ အမါတဖၣ်, ဒီးပှၤဒ့ဒံၣ်တဖၣ်, ဒီးထံဧိၤကီၢ်ဧိၤ အပှၤဆူၣ်ဖိတဖၣ်လီၤ. စိာ်ထီၣ် မၢကဲကုၢ် လၢယရူၤၡလ့ၣ် ပၢၢ်လၢဘၤဘူၤလိၣ်လီၤ. 16 ဒီး ကယဲၢ် ပှၤအဆူၣ်ဖိ နွံကထိ, ဒီးပှၤမၤတၢ်သ့, ဒီးပှၤပိာ်တၢ်ဖိ တကထိ, ကယဲၢ် ပှၤလၢအဆူၣ်, ဒီးပှၤသုးဖိ ခဲလၢာ်န့ၣ် ဘၤဘူၤလိၣ် အစီၤပၤ ဟဲစိာ် မၢကဲကုၢ်ဆူ ဘၤဘူၤလိၣ်န့ၣ်လီၤ. 17 ဒီးဘၤဘူၤလိၣ် အစီၤပၤ ပာ် အပၢ် အဒီပုၢ်ဝဲၢ် စီၤမးတးနယၤ လၢစီၤပၤ အလီၢ်, ဒီးယုၢ်ဝဲ အမံၤသီ လၢစီၤစံးဒကံယၤလီၤ. 18 လၢစီၤစံးဒကံယၤ ကဲထီၣ် စီၤပၤန့ၣ် အသးပှၢ် ခံဆံတနံၣ်, ဒီး ကဲစီၤပၤ လၢယရူၤၡလ့ၣ် အပူၤ တဆံတနံၣ်, ဒီး အမိၢ်အမံၤမ့ၢ် နီၢ်ဃမူတလး, စီၤယံးရမံယၤ လၢလံးဘနၤ အဖိမုၣ်လီၤ. 19 ဒီးမၤ တၢ်အၢ လၢယွၤအမဲာ်, ဒ်ကယဲၢ် တၢ် လၢစီၤပၤ ယဟိယါကံၣ် မၤဝဲ အသိးန့ၣ်လီၤ. 20 အဂ့ၢ်ဒ်အံၤ, လၢယွၤအသးထီၣ် အဃိန့ၣ် တၢ်မၤအသး လၢယရူၤၡလ့ၣ်, ဒီး လၢယူဒၤ အပူၤ, တုၤ အဟီထီၣ်ကွံာ်အီၤ လၢအမဲာ်ညါလီၤ. ဒီးစီၤစံးဒကံယၤ ပူထီၣ် ဘၤဘူၤလိၣ် အစီၤပၤန့ၣ်လီၤ.


လံာ်စီၤပၤ ခံဘ့ၣ်တဘ့ၣ်. 2 Kings 25

1 ဒီး လၢအကဲစီၤပၤ အနံၣ် ပှဲၤထီၣ် ခွံနံၣ်တနံၣ် လၢဆံဆဲၣ်လါတလါ ထီၣ် ဆံဆဲၣ်နံၤတနံၤန့ၣ်, တၢ်မၤအသး လၢပှၤဘၤဘူၤလိၣ် အစီၤပၤ နဘူၤကးန့စၢ် ဟဲထီဒါ ယရူၤၡလ့ၣ်, ဒီးအဝဲဒၣ်, ဒီးအပှၤသုးမုၢ် ခဲလၢာ်, ဒီးသူၣ်ဒဲ ထီဒါအီၤ, ဒီးသူၣ်တိာ် ဝးတရံးထီဒါ အီၤလီၤ. 2 ဒီးဝ့ၢ်န့ၣ် ဘၣ် တၢ်ဝီၤဃာ်အီၤ တုၤလီၤ လၢစီၤပၤ စံးဒကံယၤ အနံၣ် ပှဲၤထီၣ် တဆံတနံၣ်န့ၣ်လီၤ. 3 ဒီးလါထီၣ် ခွံနံၤတနံၤန့ၣ် တၢ်သၣ်ဝံၤလီၤဒိ ဆူၣ်ထီၣ်ဝဲ လၢဝ့ၢ်ပူၤ, ဒီး တၢ်တအိၣ်ဘၣ် လၢကီၢ်အပှၤဂီၢ်မုၢ် အဂီၢ်ဘၣ်. 4 ဒီးဝ့ၢ်န့ၣ် ဟးဂီၤဝဲ, ဒီး ကယဲၢ် ပှၤသုးဖိ ဃ့ၢ်ဝဲ လၢမုၢ်နၤ လၢပဲတရီ အကျဲ လၢအအိၣ် လၢတၢ်ဒူၣ် ခံတီၤ အဘၢၣ်စၢၤ လၢအအိၣ်ဝဲ လၢစီၤပၤ အတၤသၣ်အလီၢ် အဃၢၤန့ၣ်လီၤ. ဒီးပှၤက့ၤစ့းဖိ အိၣ်ဝးတရံး ထီဒါ ဝ့ၢ်န့ၣ်လီၤ. ဒီး စီၤပၤ လဲၤကျဲဆူ တၢ်ပျီပူၤလီၤ. 5 ဒီးပှၤက့ၤစ့းဖိ အပှၤသုးမုၢ် လူၤ စီၤပၤ, ဒီးချုးန့ၢ်အီၤ လၢယရံၤဃိ အတၢ်ပျီပူၤ, ဒီးအပှၤသုးမုၢ် ခဲလၢာ် လီၤပြံလီၤပြါကွံာ် လၢအီၤလီၤ. 6 ဒီးဖီၣ်န့ၢ် စီၤပၤ, ဒီးဟဲစိာ်အီၤဆူ ဘၤဘူၤလိၣ် အစီၤပၤ အအိၣ် လၢရံးဘလၤ အပူၤ, ဒီးအဝဲဒၣ် စံၣ်ညီၣ်အီၤလီၤ. 7 ဒီးမၤသံ စီၤစံးဒကံယၤ အဖိခွါတဖၣ် လၢအမဲာ်ညါ, ဒီးအူခွဲးထီၣ်ကွံာ် စီၤစံးဒကံယၤ အမဲာ်, ဒီးစၢဃာ်အီၤ လၢတိၢ်သွဲ, ဒီးစိာ်ကွံာ်အီၤ ဆူ ဘၤဘူၤလိၣ်န့ၣ်လီၤ. 8 ဒီးယဲၢ်လါတလါထီၣ် နွံနံၤတနံၤန့ၣ်, ဘၤဘူၤလိၣ် အစီၤပၤ နဘူၤကးန့စၢ် အနံၣ် ပှဲၤထီၣ် တဆံခွံနံၣ်တနံၣ်န့ၣ် ဘၤဘူၤလိၣ် အစီၤပၤ အခ့အပှၤ, ပှၤပၢၤတၢ်ဖိအခိၣ် စီၤနဘူစၢ်ရဒၣ် ဟဲဝဲဆူ ယရူၤၡလ့ၣ် အပူၤလီၤ. 9 ဒီးဆူးထီၣ်ကွံာ် ယွၤအဟံၣ်, ဒီးစီၤပၤ အဟံၣ်, ဒီးဟံၣ် လၢယရူၤၡလ့ၣ် အပူၤ ခဲလၢာ်, ဒီး ကယဲၢ် ပှၤအဒိၣ် ခဲလၢာ် အဟံၣ်န့ၣ် ဆူးထီၣ်ကွံာ်ဝဲ လၢမ့ၣ်အူလီၤ. 10 ဒီးပှၤက့ၤစ့းဖိ အပှၤသုးမုၢ် ခဲလၢာ် လၢအအိၣ်ဝဲ ဒီးပှၤပၢၤတၢ်ဖိ အခိၣ်န့ၣ် မၤလီၤပှီၢ်ကွံာ် ယရူၤၡလ့ၣ် အခိၣ်ဒူ ဝးတရံးဝဲလီၤ. 11 ဒီးပှၤဂီၢ်မုၢ် လၢအအိၣ်လီၤတဲာ် လၢဝ့ၢ်ပူၤ, ဒီးပှၤဃ့ၢ်ဝဲ လၢအလဲၤတ့ၢ်ဆူ ဘၤဘူၤလိၣ် အစီၤပၤ အအိၣ်, ဒီးပှၤဂီၢ်မုၢ် အတၢ်အိၣ်လီၤတဲာ်န့ၣ် ပှၤပၢၤတၢ်ဖိ အခိၣ် စီၤနဘူစၢ်ရဒၣ် စိာ်မၢကဲကုၢ် အီၤလီၤ. 12 မ့မ့ၢ် ပှၤကီၢ်ဖိ အပှၤဖှီၣ်ဖိယာ်ဖိန့ၣ် ပှၤပၢၤတၢ်ဖိအခိၣ် ပာ်လီၤတဲာ်ဝဲ ဒ်သိး အကကဲထီၣ် ပှၤမၤတၤသၣ်အလီၢ်, ဒီးပှၤမၤဟီၣ်ခိၣ်ဖိန့ၣ်လီၤ. 13 ဒီးထူၣ်တိၢ်တဖၣ် လၢအအိၣ် လၢယွၤ အဟံၣ်ပူၤ, ဒီး တၢ်အခီၣ်တဖၣ်, ဒီးပီၣ်လဲၣ်တိၢ် လၢအအိၣ်ဝဲ လၢယွၤအဟံၣ်ပူၤန့ၣ် ပှၤက့ၤစ့းဖိ မၤကၢ်ကွံာ်အီၤ, ဒီးစိာ်ထီၣ်ကွံာ် အတိၢ်ဆူ ဘၤဘူၤလိၣ်န့ၣ်လီၤ. 14 ဒီးသပၢၤ, ဒီးတပူာ်, ဒီးနီၣ်တံာ်ကွံာ်တၢ်, ဒီးနီၣ်တၢၤ ဒီး ကယဲၢ် တၢ်အဃၢၤအဃိၢ်တိၢ် လၢပှၤမၤတၢ် လၢအီၤ ခဲလၢာ်န့ၣ် စိာ်ထီၣ်ကွံာ်ဝဲလီၤ. 15 ဒီးသပၢၤမ့ၣ်အူ, ဒီးသလၢ, တၢ်မၤဝဲ လၢထူ အထူဧိၤလွဲဧိၤ, ဒီးတၢ်မၤဝဲ လၢစ့ အကျိၣ်ဧိၤစ့ဧိၤန့ၣ် ပှၤပၢၤတၢ်ဖိအခိၣ် စိာ်ထီၣ်ကွံာ်ဝဲလီၤ. 16 ဒီးထူၣ် ခံထူၣ်, ပီၣ်လဲၣ် တဖျၢၣ်, ဒီးတၢ်အခီၣ်တဖၣ် လၢစီၤၡလိၤမိၤ တ့ဝဲ လၢယွၤအဟံၣ် အဂီၢ်န့ၣ် တၢ်တဖၣ် ခဲလၢာ် အတိၢ် အတၢ်လီၤတယၢၢ် တအိၣ်ဘၣ်. 17 ထူၣ်တထူၣ် အထီ မ့ၢ်တဆံဃိးပျၢ်, ဒီးအခိၣ် လၢအဖီခိၣ် မ့ၢ်တိၢ်, ဒီးအခိၣ်အထီ မ့ၢ် သၢပျၢ်, ဒီးစၤ အတၢ်မၤ ဒီးသလဲသၣ် လၢအခိၣ်လိၤ ဝးတရံးန့ၣ်မ့ၢ် တိၢ် ခဲလၢာ် လီၤ. ဒီးဒ်အဝဲသ့ၣ်တဖၣ် အသိးန့ၣ် ထူၣ်တထူၣ်ဒၣ် အိၣ်ဝဲ ဒီးစၤ အတၢ်မၤန့ၣ်လီၤ. 18 ဒီးပှၤပၢၤတၢ်ဖိအခိၣ် ဟံးန့ၢ် ပှၤလုၢ်တၢ်အခိၣ် စီၤစရါယၤ, ဒီးပှၤလုၢ်တၢ်အခိၣ် ခံဂၤတဂၤ စီၤစဖါနယၤ, ဒီးပှၤပၢၤတြဲၤ သၢဂၤလီၤ. 19 ဒီး လၢဝ့ၢ်ပူၤန့ၣ် ဟံးန့ၢ် ပှၤဒ့ဒံၣ်တဂၤ လၢအအိၣ်ဝဲ လၢပှၤသုးဖိ အဖီခိၣ်, ဒီးပှၤယဲၢ်ဂၤ လၢအအိၣ်ဒၣ်တၢ် လၢစီၤပၤ အမဲာ်ညါ လၢအထံၣ်န့ၢ် လၢဝ့ၢ် ပူၤ, ဒီးပှၤသုးမုၢ် အပှၤကွဲးလံာ်အခိၣ် လၢအဒုးအိၣ်ဖှိၣ် ကီၢ်အပှၤဂီၢ်မုၢ်, ဒီးပှၤဃုဆံ လၢကီၢ်အပှၤဂီၢ်မုၢ် အကျါ လၢအထံၣ်န့ၢ်ဝဲ လၢဝ့ၢ်ပူၤလီၤ. 20 ဒီးပှၤပၢၤတၢ်ဖိအခိၣ် စီၤနဘူစၢ်ရဒၣ် ဟံးန့ၢ် အဝဲသ့ၣ်တဖၣ်န့ၣ်, ဒီးစိာ်ကွံာ်အီၤ ဆူ ဘၤဘူၤလိၣ် အစီၤပၤ အအိၣ် လၢရံးဘလၤ အပူၤလီၤ. 21 ဒီးဘၤဘူၤလိၣ် အစီၤပၤ ကျီကွံာ်အီၤ, ဒီးမၤသံအီၤ လၢရံးဘလၤ အပူၤ, ကီၢ်ဃမါသး အပူၤလီၤ. ဒီးယူဒၤ ဘၣ် တၢ်စိာ်ကဲကုၢ် လၢအကီၢ်ပူၤလီၤ. 22 ဒီးပှၤဂီၢ်မုၢ် လၢအအိၣ်လီၤတဲာ် လၢကီၢ်ယူဒၤ အပူၤ လၢဘၤဘူၤလိၣ် အစီၤပၤ နဘူၤကးန့စၢ် ပာ်လီၤတဲာ်ဝဲန့ၣ် အဝဲဒၣ် ပာ် စီၤၡၤဖၣ် အဖိခွါ, စီၤအဃံကၣ် အဖိခွါ စီၤကဒါလယၤ လၢအခိၣ် လၢအဖီခိၣ်လီၤ. 23 ဒီးတုၤ ပှၤသုးမုၢ်အခိၣ် ခဲလၢာ်, ဒီး အပှၤကညီ နၢ်ဟူဝဲ လၢဘၤဘူၤလိၣ် အစီၤပၤ ပာ် စီၤကဒါလယၤ လၢတၢ်အခိၣ်ဒီး, ပှၤဟဲဆူ စီၤကဒါလယၤ အအိၣ် လၢမံးစပၤ အပူၤ လၢစီၤနသၤနံယၤ အဖိခွါ စီၤယံးၡမၤဧ့လး, ဒီးစီၤကၤရ့ၤ အဖိခွါ စီၤယိဃၤနၣ်, ဒီးပှၤနတိပသးဖိ စီၤတ့ၣ်ဃူမ့း အဖိခွါ စီၤစရါယၤ, ဒီးပှၤမၤတၤသးဖိ တဂၤ အဖိခွါ စီၤယၤစၤနယၤ, အဝဲသ့ၣ်တဖၣ်ဒီး အပှၤကညီလီၤ. 24 ဒီးစီၤကဒါလယၤ ဆိၣ်တၢ် ဒီးအီၤ, ဒီး အပှၤကညီ, ဒီး စံးဘၣ်အီၤ, သုကဲထီၣ် ပှၤက့ၤစ့းဖိ အခ့အပှၤန့ၣ် ဘၣ်ယိၣ် တဂ့ၤ. အိၣ်လၢကီၢ်ပူၤ, ဒီးမၤ ဘၤဘူၤလိၣ် အစီၤပၤ အတၢ် တက့ၢ်, ဒီးတၢ်ကဂ့ၤထီၣ် ဒီးသုလီၤ. 25 ဘၣ်ဆၣ်ဒီး ပှဲၤထီၣ် နွံလါတလါဒီး, စီၤပၤ အချံအသၣ် စီၤအလံၡမၤ အဖိခွါ စီၤနသၤနံယၤ အဖိခွါ စီၤယံးၡမၤဧ့လး ဟဲဝဲ ဒီးပှၤဆံဆဲၣ်ဂၤ အိၣ်ဒီးအီၤ, ဒီးကျီကွံာ် စီၤကဒါလယၤ, ဒီးသံဝဲ, ဒီးပှၤယူဒၤဖိ, ဒီးပှၤက့ၤစ့းဖိ လၢအအိၣ်ဒီး အီၤ လၢမံးစပၤ အပူၤလီၤ. 26 ဒီးပှၤဂီၢ်မုၢ် ခဲလၢာ် ဒီးဒိၣ်ဒီးဆံး, ဒီးပှၤသုးမုၢ် အခိၣ်တဖၣ် ဂဲၤဆၢထၢၣ်, ဒီးလဲၤဝဲဆူ အဲၤကူပတူး အပူၤလီၤ. အဂ့ၢ်ဒ်အံၤ, ပျံၤ ပှၤက့ၤစ့းဖိလီၤ. 27 ဒီးယူဒၤ အစီၤပၤ ယဟိၤယါခံၣ် ကဲကုၢ် ပှဲၤထီၣ် သၢဆံ နွံနံၣ်, လါ တဆံခံလါတလါ ထီၣ် ခံဆံနွံနံၤတနံၤန့ၣ် တၢ်မၤအသး လၢဘၤဘူၤလိၣ် အစီၤပၤ အ့ဝလးမရိဒး ကဲသီစီၤပၤ တနံၣ် ဒီးဝံၣ်ထီၣ် ယူဒၤ အစီၤပၤ ယဟိၤယါခံၣ် အခိၣ် လၢဃိာ်ပူၤလီၤ. 28 ဒီးကတိၤတၢ် မုာ်မုာ် ဒီးအီၤ, ဒီးပာ် အလီၢ်ပစိာ် ထီန့ၢ် စီၤပၤတဖၣ် အလီၢ်ပစိာ် လၢအအိၣ်ဒီး အီၤ လၢဘၤဘူၤလိၣ် အပူၤန့ၣ်လီၤ. 29 ဒီးဒုးကလံၤကွံာ်အသး လၢဃိာ် အတၢ်ကူတၢ်သိးန့ၣ်လီၤ. ဒီးအီၣ် ကိၣ် လၢအမဲာ်ညါ တထံၣ်ဃီ တစိၤဒၣ်အီၤလီၤ. 30 ဒီးတၢ်နီၤဟ့ၣ်အီၤန့ၣ်မ့ၢ် တၢ်ဟ့ၣ် လၢစီၤပၤ ဟ့ၣ်လီၤအီၤ တထံၣ်ဃီ, တၢ် လၢတနံၤအဂီၢ် တနံၤအဂီၢ် တစိၤဒၣ်အီၤလီၤ.